Terdzo-ZA-040 - Rinchen Terdzö\nsangs gling thugs rje chen po yang gsang bla med kyi mchog dbang gsum kha 'phang du bkod pa\nVolume 22 (ཟ) / Pages 983-1007 / Folios 1a1 to 13a4\nRinchen Terdzö Volumes List > Volume 22 > Text #40 (Scroll to Bottom)\n'jam mgon kong sprul. sangs gling thugs rje chen po yang gsang bla med kyi mchog dbang gsum kha 'phang du bkod pa. In Rin chen gter mdzod chen mo pod nyer gnyis pa (The Great Treasury of Rediscovered Teachings Volume 22) by 'jam mgon kong sprul, 983-1007. New Delhi: Shechen Publications, 2007-2016.\nces pa'ang rtsa ba'i yig cha bris nas ring zhig 'das pa'i phyi mo ru/_pad+ma gar gyi dbang phyug rtsal gyis gzhung las lag len kho na khol phyung du bsdebs pa la nongs pa bshags pas tshangs par gsol lo/_/dge legs 'phel\n༄༅། །སངས་གླིང་ཐུགས་རྗེ་ཆེན་པོ་ཡང་གསང་བླ་མེད་ཀྱི་མཆོག་དབང་གསུམ་ཁ་འཕང་དུ་བཀོད་པ་བཞུགས་སོ། ། བདེ་ཆེན་ཐིག་ལེར་འཁོར་འདས་ཀུན། །འགྱུར་བ་མེད་སྡོམ་གར་གྱི་དབང་། །དབྱེར་མེད་བླ་མའི་ཞབས་བཏུད་ནས། །ཟབ་མོའི་དབང་གི་ལྷན་ཐབས་དགོད། །གཏེར་ཆེན་སངས་རྒྱས་གླིང་པའི་སྤྱན་རས་གཟིགས་ནོར་བུ་སྐོར་གསུམ་དུ་གྲགས་པའི་ནང་ཚན་མི་ཏྲ་ལུགས་ཡང་གསང་བླ་མེད་ཀྱི་དབང་བཞི་དཀྱུས་སུ་བཀོད་པས་ཡོངས་རྫོགས་སུ་འགྱུར་ཡང་། ཐུན་མོང་མིན་པའི་སློབ་མ་ལ་བཀའ་རྫོགས་དགོས་པ་སོགས་ཀྱི་སྐབས་སུ། བསྐྱེད་རྫོགས་ཆིག་དྲིལ་གྱི་གདམས་པ་གནད་ཀྱི་མཐར་ཐུག་དགོངས་དོན་དྲུག་པ་ལས་འབྱུང་བ་མཆོག་ཏུ་ཟབ་པའི་དབང་གོང་མ་གསུམ་སྦྱོར་བ་གལ་ཆེ་བས། དབང་གཞུང་གི་བུམ་དབང་སོགས་ཀྱི་དག་པ་མི་བརྗོད། རིག་པའི་དབང་ལྔ་དང་རྡོ་རྗེའི་བརྟུལ་ཞུགས་ཀྱི་འཕྲོས་སུ། གསུང་དབང་ཐོད་ཆང་། ཐུགས་དབང་མེ་ལོང་དཀྱིལ་འཁོར་དང་ངོ་སྤྲོད་བྱས་ལ། རྗེས་གནང་གསུམ་སྦྱིན་ལུང་བསྟན་ཡན་གྲུབ་པ་དང་། དེས་རྡུལ་ཚོན་གྱི་དཀྱིལ་འཁོར་དུ། བླ་མ་སྤྲུལ་པའི་སྐུ་ལས་བུམ་པའི་དབང་ཐོབ། ལུས་ཀྱི་དྲི་མ་དག །ལམ་བསྐྱེད་རིམ་བསྒོམ་པ་ལ་དབང་། སྤྲུལ་པའི་སྐུ་ཐོབ་རུང་གི་རྟེན་འབྲེལ་བསྒྲིག་པ་ཡིན་ནོ། །ཞེས་བརྗོད། དེ་ནས་ཟབ་མོའི་མཆོག་དབང་གསུམ་ལས། དང་པོ་གསང་དབང་ནི། དེ་ནས་གསང་དབང་གི་དོན་དུ་བླ་མ་ལ་མཚན་ལྡན་གྱི་རིག་མ་དང་རིན་ཆེན་གསེར་གྱི་མཎྜལ་ཕུལ་བའི་མོས་པས་མཎྜལ་ཕུལ་མཛོད། དེ་ནས་ཐལ་སྦྱར་མེ་ཏོག་དང་བཅས་པས་གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཧོ་བླ་མ་ཁྱེད་དགོངས་ཤིག༔ འཁོར་བའི་གཅོང་རོང་ཟབ་མོ་ལས༔ ཟུང་འཇུག་ཀློང་དུ་གྲོལ་མཛད་པ༔ གསང་དབང་མཆོག་དེ་བདག་ལ་སྩོལ༔ ཁྱོད་ཞབས་པདྨོ་བཀའ་དྲིན་ཅན༔ བདེ་ཆེན་པདྨ་ཧེ་རུ་ཀ༔ རྒྱལ་བ་རྣམས་ཀྱི་བདེ་ཆེན་ཡབ༔ བདེ་བའི་དབང་ཕྱུག་བདེ་སྩོལ་མཛད༔ ཡང་དག་བྱང་སེམས་རྣམ་དག་མཆོག༔ དྲི་མེད་བདུད་རྩི་དམ་པ་ཡིས༔ བླ་མེད་དབང་མཆོག་བསྐུར་པ་ལྟར༔ དེ་བཞིན་རིགས་ཀྱི་བུ་དག་ལ༔ སྡུག་བསྔལ་དྲྭ་བས་བཅིངས་ལས་ཁྲོལ༔ ཡེ་ཤེས་བདུད་རྩིའི་ཚོགས་རྣམས་ཀྱིས༔ མ་རིག་རྨོངས་པའི་དྲི་མ་འཇོམས༔ ཐུགས་རྗེ་བྱང་ཆུབ་བདེ་ཆེན་ཉིད༔ དུས་འདིར་བདག་ལ་སྩོལ་བར་མཛོད༔ ཅེས་གསོལ་བ་བཏབ་པས་སློབ་དཔོན་གྱིས་རིགས་དང་འདུན་པ་ངེས་པར་བྱ་བའི་ཕྱིར་འདི་སྐད་དྲིས་པའི་མོས་པ་མཛོད། ཀྱེ་ཁྱོད་སུ་ཡིན༔ ཅི་ལ་དགའ༔ ཞེས་དྲིས་པའི་ལན་གདབ་པར་མོས་ཏེ་འདིའི་རྗེས་ཟློས་མཛོད། བདག་ནི་སྐལ་ལྡན་རིགས་ཀྱི་བུ༔ བྱང་ཆུབ་སེམས་མཆོག་བདེ་ཆེན་ལའོ༔ མཆོག་དབང་ཟུར་དུ་བསྐུར་ན་འདིར་སྔར་ལྟར་སྡོམ་བཟུང་གོང་འོག་རྣམས་བྱ། དཀྱུས་གཅིག་ཏུ་བྱེད་ཚེ་མི་དགོས། ཡེ་ཤེས་དབབ་པ་ནི། ཡེ་ཤེས་དབབ་པའི་སླད་དུ་ཁྱེད་རང་རྣམས་ལངས་ཏེ་རྐང་པ་གཡས་པས་བོལ་གོང་གཡོན་པས་མནན་ཅིང་ལག་པ་གཉིས་སྤྱི་བོར་ཆོས་འབྱུང་གི་ཕྱག་རྒྱ་བྱས་ལ་དམིགས་པ་འདི་ལྟར་མཛོད། ཁྱེད་རང་ཡུམ་གསང་བ་ཡེ་ཤེས་ཀྱི་ཌཱ་ཀི་མ་དམར་མོ༔ ཌཱ་མ་རུ་དང་ཐོད་པ་འཛིན་པར་བསྒོམས་པའི་ལྟེ་བར་ཆོས་འབྱུང་དམར་པོ་སུམ་བརྩེགས༔ གདེངས་ཀ་གྱེན་ལ་བསྟན་པ་ཞིག་གསལ་བའི་དབུས་སུ༔ ཡུམ་གསང་བ་ཡེ་ཤེས་ཀྱི་ཌཱ་ཀི་མ་གསལ་ལ་འཚེར་བ་ཚོན་གང་བའི་སྙིང་གི་དཀྱིལ་དུ་དགའ་བ་འཁྱིལ་པ་དམར་པོ༔ ཁུག་པ་བཞི་ལ་ཧ་རི་ནི་ས༔ ལྟེ་བ་ལ་ཧྲཱིཿཡིས་མཚན་པ་ཞིག་སྒོམས༔ དགའ་བ་འཁྱིལ་པ་གཡས་སུ་སྒ་ར་ར་འཁོར་བས་ཡིག་འབྲུ་ཐམས་ཅད་ལས་འོད་ཟེར་འཕྲོས༔ ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་དཔའ་བོ་མཁའ་འགྲོ་ཐམས་ཅད་ཀྱི་ཐུགས་དམ་གྱི་རྒྱུད་བསྐུལ་ཏེ་ཆར་བབས་པ་བཞིན་བྱོན་ནས་ཁྱེད་རང་ལ་སིབ་སིབ་ཐིམ་པས་བདེ་བའི་ཡེ་ཤེས་བཟོད་མེད་དུ་འབར་བའི་མོས་པ་མཛོད༔ སྤོས་རོལ་དང་བཅས་ཏེ། ཨོཾ་མ་ཎི་པདྨེ་ཧཱུྃ་ཧྲཱི༔ ཌཱ་ཀི་ནཱི་ཧ་རི་ནི་ས་ཧཱུྃ༔ ཞེས་རྩ་སྔགས་དང་། ཨེ་ཨཱ་རལླི་ཧྲིཾ་ཧྲིཾ་ཕེཾ་ཕེཾ་ཕེཾ༔ ཞེས་མང་དུ་བཟླས་པས་བྱིན་ཕབ་ནས། ཏིཥྛ་བཛྲ༔ ཞེས་བརྗོད་པས་བརྟན་པར་བྱའོ། །དེ་ནས་མེ་ཏོག་དོར་བ་ནི། འདིའི་རྗེས་ཟློས། ཨེ་མ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ རིན་ཆེན་བྱང་ཆུབ་སེམས་ཀྱི་མེ་ཏོག་འདི༔ སྐུ་གསུང་ཐུགས་ཀྱི་དབྱིངས་སུ་བདག་འབུལ་གྱིས༔ དངོས་གྲུབ་རྣམ་གཉིས་བདག་ལ་བསྩལ་དུ་གསོལ༔ པུཥྤེ་པཱུ་ཛ་ཧོ༔ ཞེས་འབུལ། སླར་མེ་ཏོག་གི་ཕྲེང་བའི་དབང་བསྐུར་ལ། བླ་མེད་སྐུ་གསུང་ཐུགས་ཀྱི་དཀྱིལ་འཁོར་དུ༔ རིག་པའི་མེ་ཏོག་དོར་བའི་བྱིན་རླབས་ཀྱིས༔ སྐུ་གསུང་ཐུགས་ལ་རབ་ཏུ་བསྟིམས་ནས་ཀྱང༔ དངོས་གྲུབ་རྣམ་གསུམ་ཁྱོད་ལ་སྦྱིན་པར་བྱ༔ ཀཱ་ཡ་ཝཱ་ཀ་ཙིཏྟ༔ ཨོཾ་ཨཱཿཧཱུྃ་ཏིཥྛ་བཛྲ་ས་མ་ཡ་ཧཱུྃ༔ པྲ་ཏི་གྲྀཧྞ་ཨི་མཾ་སཏྭ་མ་ཧཱ་བ་ལ་ཧཱུྃ༔ དེ་ནས་མིག་དབྱེ་བར་གསོལ་བ་འདེབས་པ་ནི། འདིའི་རྗེས་ཟློས། ཀྱེ༔ བདག་ཅག་ལས་སྐལ་ལྡན་པ་རྣམས༔ མ་རིག་རྨོངས་པའི་ལིང་ཏོག་གིས༔ ཤིན་ཏུ་ལྡོངས་པར་གྱུར་ལགས་ན༔ ཉོན་མོངས་སྒྲིབ་པ་བསལ་དུ་གསོལ༔ མིག་དབྱེ་བ་ནི། ཉོན་མོངས་ཀྱིས་ལྡོངས་སེམས་ཅན་ནི༔ བུ་ཁྱོད་ཀྱི་ནི་མི་ཤེས་པའི༔ མ་རིག་མིག་གི་ལིང་ཐོག་རྣམས༔ བདེ་གཤེགས་དགོངས་པས་བསལ་བར་བྱ༔ ཙཀྵུཿཔྲ་བེ་ཤ་ཡ་ཕཊ༔ ཅེས་པས་མིག་དར་བསྡུ། དཀྱིལ་འཁོར་གྱི་འཁོར་ལོ་ཐམས་ཅད་མངོན་སུམ་དུ་མཐོང་བའི་མོས་པ་མཛོད། དེ་ནས་ཁྱེད་རང་གསང་བ་ཡེ་ཤེས་སུ་གསལ་བ་སྐད་ཅིག་གིས་ཐུགས་རྗེ་ཆེན་པོ་དམར་པོ་ཕྲེང་བ་དང་པདྨ་འཛིན་པའི་སྐུར་གྱུར་པར་མོས་ལ་དམིགས་པ་འདི་བཞིན་དུ་མཛོད། བླ་མ་འཕགས་པ་སྤྱན་རས་གཟིགས་དབང་ཕྱུག་སྐུ་མདོག་དམར་པོ་གཡས་སུ་མུ་ཏིག་གི་ཕྲེང་བ་དམར་པོ་དང་། གཡོན་པདྨ་དམར་པོ་འཛིན་པ། དར་དང་རིན་པོ་ཆེ་དང་རུས་པའི་རྒྱན་ཅན། གཡས་བསྐུམ་གཡོན་བརྐྱང་གིས་བཞུགས་པ་དང་། ཡུམ་གསང་བ་ཡེ་ཤེས་ཀྱི་ཌཱ་ཀི་མ་དམར་མོ་གཡས་གསེར་གྱི་ཌཱ་མ་རུ་འཁྲོལ་བ། གཡོན་ཐོད་ཁྲག་འཛིན་པ། ཡབ་ཡུམ་ཀྱི་ཕུང་ཁམས་གཤེགས་པ་གཤེགས་མ་དང་། སྐྱེ་མཆེད་སེམས་དཔའ་སེམས་མ། ཡན་ལག་ཁྲོ་མོ་ཁྲོ་མོའི་རང་བཞིན་དུ་གྱུར། ཡབ་ཀྱི་གསང་གནས་ཧཱུྃ་ལས་རྡོ་རྗེ་རྩེ་ལྔ་པ། ཡུམ་གྱི་མཁའ་ཨཱཾཿལས་པདྨ་དམར་པོ་འདབ་མ་བརྒྱད་པ། གཉིས་ཀར་ས་བོན་གྱིས་མཚན་པའོ། །གནས་གསུམ་འབྲུ་གསུམ་གསལ་བ་ལས་འཕྲོས་པའི་འོད་ཟེར་དང་སྙོམས་པར་ཞུགས་པའི་བདེ་བ་ཆེན་པོའི་གཟི་བརྗིད་རང་སྒྲས་བསྐུལ་ཏེ་ཕྱོགས་བཅུའི་རྩ་གསུམ་རྒྱལ་བ་སྲས་དང་བཅས་པ་ཐམས་ཅད་བཀུག་ནས་བླ་མ་ཡབ་ཡུམ་གྱི་ཐུགས་ཀར་ཐིམ། ཐམས་ཅད་ཀྱང་ཆགས་པ་ཆེན་པོའི་མེས་བྱང་ཆུབ་ཀྱི་སེམས་སུ་ཞུ་བ་མཁའ་གསང་ནས་བབས། དཀར་དམར་འདྲེས་པའི་རྒྱུན་སངས་རྒྱས་ཐམས་ཅད་འདུས་པའི་ངོ་བོ་ཐོད་པའི་བདུད་རྩི་དང་རོ་གཅིག་པ་ལྕེར་བྱིན་པར་མོས་ཤིག །ཐོད་པའི་བདུད་རྩི་ཐོགས་ཏེ། ཨེ་མ་ཧོ་སྐལ་ལྡན་རིགས་ཀྱི༔ དུས་གསུམ་སངས་རྒྱས་ཀུན་གྱིས་ནི༔ བྱང་ཆུབ་སྲས་པོ་དམ་པ་ལ༔ ཇི་ལྟར་དབང་མཆོག་བསྐུར་པ་ལྟར༔ དེ་བཞིན་གསང་བའི་བྱང་སེམས་ཀྱིས༔ བུ་ཁྱོད་ལ་ཡང་དབང་བསྐུར་རོ༔ རིན་ཆེན་བཏུང་བ་བཅུད་དང་ལྡན༔ ཤེས་རབ་ཐབས་ཀྱི་ཁུ་བ་འདི༔ གཉིས་སུ་མེད་པར་རྣམ་གྲོལ་བ༔ རྟོག་མེད་བུ་ཡིས་བཏུང་བར་གྱིས༔ ཨོཾ་སརྦ་ཏ་ཐཱ་ག་ཏ་གུ་རུ་དྷེ་བ་ཌཱ་ཀི་ནཱི་ཧ་རི་ནི་ས་ར་ཙ་ཧྲི་ཡ༔ བྷོ་དྷི་ཙིཏྟ་ཨ་མྲྀཏ་པཉྩ་ཧཱུྃ༔ ཞེས་བྱིན་པ་རེ་ཞིག་མི་འཐུང་བར་བསྒོ། དེ་ནས་འདིའི་རྗེས་ཟློས་མཛོད། ཨ་ཧོ་མ་ཧཱ་སུ་ཁ་ཨ་ལ་ལ་ཧོ༔ ཨེ་མ་ཡབ་ཡུམ་བདེ་བ་ཆེན་པོའི་བཅུད༔ ངོ་མཚར་རྨད་བྱུང་གནང་བ་བཀའ་དྲིན་ཆེ༔ བརྩེ་བས་བུ་བཞིན་རྗེས་སུ་བཟུང་དུ་གསོལ༔ བདེ་གཤེགས་དགོངས་པ་རྒྱལ་བའི་བྱིན་རླབས་མཆོག༔ བྱིན་རླབས་དབང་གི་བཀའ་བབ་དབབ་པར་མཛོད༔ ཅེས་བརྗོད་ཅིང་བདུད་རྩི་གསོལ་བས་ལུས་ཐམས་ཅད་གང་བས་ཟག་པ་མེད་པའི་བདེ་སྟོང་གི་ཡེ་ཤེས་རྒྱུད་ལ་སྐྱེས། སྤྱི་བོ་ནས་གྱེན་དུ་ལུད་པ་ལས་འོད་དཔག་མེད་ཀྱིས་དབུ་བརྒྱན་པའི་མོས་པ་མཛོད། དེས་བྷ་གའི་དཀྱིལ་འཁོར་དུ༔ བླ་མ་ལོངས་སྤྱོད་རྫོགས་པའི་སྐུ་ལས་གསང་བའི་དབང་ཐོབ༔ ངག་གི་དྲི་མ་དག༔ རང་བྱིན་རླབས་བསྒོམ་པ་ལ་དབང༔ ལོངས་སྤྱོད་རྫོགས་པའི་སྐུ་ཐོབ་རུང་གི་རྟེན་འབྲེལ་བསྒྲིག་པ་ཡིན་ནོ༔ ཞེས་དག་པ་བརྗོད། དེ་ནས་གསང་དབང་གི་དམ་ཚིག་བསྒྲག་པ་འདི་ལ་གསན་པར་མཛོད། ཀྱེ་ཀྱེ་རིགས་ཀྱི་བུ་ཁྱོད་ཀྱིས༔ གསང་བའི་དམ་ཚིག་ཆེན་པོ་ནི༔ ཡེ་ཤེས་སྒྲུབ་རྫས་བདུད་རྩི་ལྔ༔ དམར་ཆེན་ག་པུར་ཙནྡན་སྦྱར༔ རྡོ་རྗེ་ཆུ་ཡིས་ཀུན་ཏུ་བསྲེས༔ དུས་གསུམ་སངས་རྒྱས་ཀུན་མཆོད་མཚུངས༔ འདི་དང་འདོད་པའི་ཡོན་ཏན་ལྔ༔ ཀུན་ཏུ་སྤང་བར་མ་བྱེད་སྟེན༔ འདི་ནི་དམ་ཚིག་བླ་ན་མེད༔ མ་ཉམས་སྐལ་ལྡན་ཁྱོད་ཀྱིས་སྲུངས༔ ཞེས་བརྗོད། གཉིས་པ་ཤེར་དབང་ནི། དེ་ནས་གསང་དབང་ཐོབ་པའི་གཏང་རག་དང་ཤེས་རབ་ཡེ་ཤེས་ཀྱི་དབང་ཞུ་བའི་སླད་དུ་རིན་པོ་ཆེ་གསེར་གྱི་མཎྜལ་ཕུལ་བའི་མོས་པས་མཎྜལ་ཕུལ་མཛོད། དེ་ནས་གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཧོ༔ བཅོམ་ལྡན་བདེ་ཆེན་ཆོས་ཀྱི་དབྱིངས༔ རྡོ་རྗེ་རྣལ་འབྱོར་མི་ཕྱེད་བདག༔ ཡང་དག་ཕྱག་རྒྱ་སྒྲུབ་པ་པོ༔ རྡོ་རྗེ་རྣལ་འབྱོར་ལས་བྱུང་བ༔ བདག་ཉིད་ཆེན་པོ་ཀུན་བདག་ཉིད༔ མངའ་དབང་བདག་ལ་དེ་ཉིད་སྩོལ༔ ཉོན་མོངས་འཁོར་བའི་འདམ་དུ་ནི༔ བྱིང་བ་སྐྱབས་མེད་བདག་ལ་སྐྱོབས༔ བཅོམ་ལྡན་ཞི་བ་ཆེན་པོ་ཀྱེ༔ སྤྱན་རས་གཟིགས་དབང་བདག་ལ་དགོངས༔ རྡོ་རྗེ་པདྨོ་སྦྱར་བྱུང་བའི༔ བདེ་ཆེན་ལམ་དེ་བདག་ལ་སྩོལ༔ ཞེས་གསོལ་བ་བཏབ། ཆང་དང་བུ་རམ་བདུད་རྩི་སྦྱར་བ་བླུད་ལ། ཨོཾ་ཨཱཿཧཱུྃ་བརྗོད། དེ་ནས་དམ་བཅའ་བ་དང་ཉེས་སྐྱོན་བཤགས་སྡོམ་གྱི་བློས་འདིའི་རྗེས་ཟློས་མཛོད། ཀྱེ༔ བདེ་བར་གཤེགས་པའི་སྤྱོད་ཡུལ་ཅི་འདྲ་བ༔ དེ་འདྲ་ཁོ་ནར་བདག་ཀྱང་འགྲུབ་གྱུར་ཅིག༔ མ་རིག་བདག་གིས་ནོངས་པ་ཅི་བགྱིས་པ༔ དུས་རིག་ཀུན་མཁྱེན་ཁྱེད་ལ་བཟོད་པར་གསོལ༔ ཞེས་བརྗོད། དེ་ནས་དམ་ཚིག་བསྒྲག་པ་ནི་འདི་ལ་གསན་པས་ཁྱབ་པར་གདའ། ཀྱེ༔ གསང་བ་ཤེས་རབ་ཡེ་ཤེས་ཀྱི༔ དམ་ཚིག་བསྲུང་བྱ་སེམས་ལ་ཆོངས༔ བུད་མེད་མི་སྤང་དང་དུ་ལོངས༔ ཚངས་སྤྱོད་དོན་ལ་གནས་པར་བྱ༔ འདི་ལས་ཡོན་ཏན་ཐམས་ཅད་འབྱུང༔ འདི་སྤངས་བདེ་བའི་དངོས་གྲུབ་མེད༔ ཉམས་ན་ཌཱ་ཀིའི་ཆད་པ་ཡིས༔ ཚེ་འཕོས་དམྱལ་བ་དག་ཏུ་ལྟུང༔ དེས་ན་གསང་ཆེན་དམ་ཚིག་ནི༔ ལུས་དང་སྲོག་ལ་བབས་ཀྱང་སྲུངས༔ ཞེས་བརྗོད་པའི་ལན་དུ་དམ་ཚིག་སྲུང་བར་ཁས་ལེན་པ་འདིའི་རྗེས་ཟློས་མཛོད། ཨེ་མ་རྒྱལ་བའི་བཀའ་ཆེན་དེ༔ ཤི་འམ་སྲོག་ལ་བབ་གྱུར་རམ༔ བྱ་དགའ་ཆེན་པོ་ཉིད་བྱུང་ཡང༔ དམ་ཚིག་བཀའ་ལས་འདའ་མི་བྱེད༔ ཨི་དན་ཏེ་ས་མ་ཡ་ན་ར་ཀན༔ ཞེས་ཁས་བླང་། དེ་ནས་ཡེ་ཤེས་དབབ་པའི་སླད་དུ་གསོལ་བ་གདབ་པ་འདིའི་རྗེས་ཟློས་མཛོད། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབ་ཏུ་གསོལ༔ གསང་བའི་ཡེ་ཤེས་བདེ་བའི་འཁོར་ལོ་བདག་ལ་དབབ་ཏུ་གསོལ༔ ལན་གསུམ། ཡེ་ཤེས་དབབ་པའི་སླད་དུ། ཁྱེད་རང་འཕགས་པ་སྤྱན་རས་གཟིགས་སྐུ་མདོག་དམར་པོ་ཞལ་གཅིག་ཕྱག་གཉིས་པ༔ གཡས་ཕྲེང་བ་དང་གཡོན་པདྨ་འཛིན་པ༔ དེ་ལྟར་གསལ་བའི་ཐུགས་ཀར་ཡི་གེ་ལཾ་ལས་སའི་དཀྱིལ་འཁོར་གྲུ་བཞི་སེར་པོ་རྡོ་རྗེས་མཚན་པའི་ལྟེ་བར་ཉི་མའི་དཀྱིལ་འཁོར་གྱི་སྟེང་དུ་ཧྲཱིཿདམར་པོ༔ མགོ་བོར་བཾ་ལས་ཆུའི་དཀྱིལ་འཁོར་དཀར་ཞིང་ཟླུམ་པ་བུམ་པས་མཚན་པའི་སྟེང་དུ༔ ཟླ་བ་ཉ་གང་བའི་སྟེང་དུ་ཡི་གེ་ཧ་དཀར་པོ༔ མགྲིན་པར་ཡཾ་ལས་རླུང་གི་དཀྱིལ་འཁོར་སྔོན་པོ་གཞུ་ལྟ་བུ་བ་དན་གཡོ་བ་གཉིས་ཀྱིས་མཚན་པར་ཟླ་བ་ལ་ཡི་གེ་ཨཱཿདམར་པོ༔ རྐང་འོག་ཏུ་རླུང་གི་དཀྱིལ་འཁོར་གྱི་སྟེང་དུ་རྐང་མཐིལ་གཉིས་སུ་ཛྷཻཾ་ལས་ཉི་མའི་དཀྱིལ་འཁོར༔ སུམ་མདོར་རཾ་ལས་མེའི་དཀྱིལ་འཁོར་ཟུར་གསུམ་དམར་པོ་རཾ་གྱིས་མཚན་པ༔ སྤྱི་བོར་དཀྱིལ་འཁོར་གྱི་ལྷ་རྣམས་བཞུགས་པར་སྒོམས༔ དེ་ནས་རྐང་པའི་ཞབས་ཀྱི་རླུང་གིས་རྐང་མཐིལ་གྱི་མེ་སྦར༔ སུམ་མདོའི་མེ་དང་བསྡོངས་ཏེ༔ སྙིང་གའི་སའི་དཀྱིལ་འཁོར་བསྲེགས༔ མགྲིན་པའི་ཆུ་ཁོལ༔ སྤྱི་གཙུག་གི་དཀྱིལ་འཁོར་གྱི་ལྷ་རྣམས་ལུས་ལ་བསྟིམ༔ མེའི་འོད་ཟེར་ཕྱོགས་བཅུར་འཕྲོས་པས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དཀྱིལ་འཁོར་གྱི་ལྷའི་རྣམ་པར་ཆར་བཞིན་དུ་བབ་པ་དང༔ སློབ་དཔོན་གྱི་ཐུགས་ཀའི་ས་བོན་གྱི་འོད་ཟེར་གྱིས་དཀྱིལ་འཁོར་ནས་སྐུ་གསུང་ཐུགས་ཀྱི་ལྷ་ཚོགས་བཀུག་པ་ཆར་བཞིན་དུ་བབས་ཏེ༔ ཁྱེད་རང་ལ་ཐིམ་པར་སྒོམས་ཤིག༔ སྤོས་རོལ་དང་བཅས་ཏེ། ཨོཾ་མ་ཎི་པདྨེ་ཧཱུྃ་ཧྲཱི༔ ཌཱ་ཀི་ནཱི་ཧ་རི་ནི་ས་ཧཱུྃ༔ ཛྙཱ་ན་ཨཱ་བེ་ཤ་ཡ་སཏྭཾ་བྷ་ཡ༔ རཱ་རཱ་རཱ་རཱ༔ ཙཱ་ལ་ཡ་ཙཱ་ལ་ཡ༔ ཧཱུྃ་ཧ་ཨ་ཛྷཻཾ༔ ཞེས་མང་དུ་བཟླས་པས་བྱིན་དབབ་ནས། སླར་ཡང་། རྡོ་རྗེ་རྣལ་འབྱོར་བདེ་གཤེགས་ཡུམ༔ ཉུང་འབྲུ་ཙམ་དུ་གསལ་བ་ལ༔ བདེ་བས་མི་བཟོད་གར་བྱེད་པ༔ བ་སྤུའི་བུ་ག་ཀུན་ཏུ་གང༔ སྣང་སྲིད་བདེ་བའི་རོལ་པ་ནི༔ ཡང་ཡང་སྒོམས་ཤིག་རིགས་ཀྱི་བུ༔ ཨོཾ་མ་ཎི་པདྨེ་ཧཱུྃ༔ ཧ་ཧ་ཧཱུྃ་ཧཱུྃ་ཕཊ་ཕཊ༔ ཨཱ་བེ་ཤ་ཡ་ཨ་ཨཱ༔ ཞེས་བཟླ་ཞིང་སྤོས་རོལ་དང་བཅས་པའི་མཐར། ཏིཥྛ་བཛྲ༔ ཞེས་བརྗོད་པས་བརྟན་པར་བྱ། དེ་ནས་དཀྱིལ་འཁོར་པའི་ཐུགས་ཀ་ནས་སྤྲོས་པའི་གཟུངས་མ་གཟུགས་དང་ལང་ཚོས་བརྒྱན་པ། བདེ་བ་ཆེན་པོའི་ཡེ་ཤེས་སྐྱེད་པར་བྱེད་པ་ལ་མེ་ཏོག་དམར་པོའི་ཅོད་པན་ཕུལ་ནས་གསོལ་བ་གདབ་པའི་མོས་པས་མེ་ཏོག་འཐོར་བ་དང་བཅས་ཏེ་འདིའི་རྗེས་ཟློས་མཛོད། ཧོ༔ བདེ་བ་ཐམས་ཅད་སྟེར་བ་མོ༔ མཁའ་གསང་ཡེ་ཤེས་སྐྱེད་བྱེད་མ༔ བདེ་གཤེགས་ཡུམ་མཆོག་ཁྱོད་ཀྱིས་དབང༔ དེང་འདིར་བདག་ལ་གནང་དུ་གསོལ༔ ཞེས་ཞུས་པའི་ལན་དུ་ཡུམ་གྱིས་འདི་སྐད་དྲིས་པའི་མོས་པ་མཛོད། བདུད་རྩིའི་མཆོད་པ་བྱེད་པ་དང༔ བུད་མེད་རྣམས་ལ་གུས་པ་དང༔ བྷ་ག་ལ་ནི་འོ་བགྱིད་པར༔ སྤྲོ་བར་འགྱུར་རམ་བུ་ཡིས་སྨྲོས༔ ཞེས་པའི་ལན་བཏབ་པར་མོས་ཏེ་འདིའི་རྗེས་ཟློས་མཛོད། དྲི་ཆེན་དྲི་ཆུ་ལ་སོགས་པ༔ བདུད་རྩི་ལྔ་དང་ཤ་ལྔ་འཚལ༔ བུད་མེད་རྣམས་ལ་རྟག་གུས་བགྱིད༔ བྷ་ག་ལ་ཡང་འོ་བགྱིད་པར༔ བདག་ནི་སྤྲོ་བས་ཁྱོད་མཆོད་དོ༔ དེ་ནས་ཡུམ་གྱིས་མེ་ཏོག་དམར་པོ་སྤྱི་བོར་བཞག་སྟེ་འདི་སྐད་བརྗོད་པའི་མོས་པ་མཛོད། ང་ཡི་བྷ་ག་གསང་ཆེན་འདི༔ གང་ཞིག་མོས་པས་སུས་བསྟེན་པར༔ ཡོན་ཏན་དངོས་གྲུབ་ཐམས་ཅད་འབྱུང༔ བདེ་ཆེན་མཆོག་གི་དངོས་གྲུབ་ཐོབ༔ ཨོཾ་གུ་རུ་དེ་བ་ཌཱ་ཀི་ནཱི་ཧ་རི་ནི་ས་ར་ཙ་ཧྲི་ཡ་ཨཉྫ་ལི་ཧོ༔ དེ་ནས་རྡོ་རྗེ་སློབ་དཔོན་གྱིས་ཕྱག་རྒྱ་མའི་སྲིན་ལག་གཡོན་ནས་བཟུང་སྟེ་ཁྱེད་རང་གི་ལག་ཏུ་གཏད་དེ་འདི་སྐད་གསུངས་པའི་མོས་པ་མཛོད། ཧཱུྃ༔ ཡེ་ཤེས་ལྷ་མོ་བདེ་བའི་སྐུ༔ ཀུན་ཏུ་བདེ་བའི་གནས་འབྱིན་མ༔ དགའ་སྐྱེད་གཟུགས་མཛེས་ཡིད་འོང་མ༔ བདེ་བ་ཐམས་ཅད་སྐྱེད་པ་མོ༔ འདི་ཁྱེར་དཔའ་བོ་སེམས་དཔའ་ཆེ༔ རྟག་ཏུ་གུས་པར་མཆོད་པ་གྱིས༔ ཨོཾ་མ་ཧཱ་སུ་ཁ་ཧོ༔ ཞེས་དང་། ཀྱེ་ཧོ་ལས་ལྡན་རིགས་ཀྱི་བུ༔ ཁྱོད་ནི་པདྨ་ཧེ་རུ་ཀ༔ སྤྱན་རས་གཟིགས་དབང་སྐུ་རུ་སྒོམས༔ ཡུམ་ནི་རིག་བྱེད་ལྷ་མོར་སྐྱེད༔ གཉིས་ཀའི་ཕུང་ཁམས་སྐྱེ་མཆེད་རྣམས༔ དཔའ་བོ་མཁའ་འགྲོར་གསལ་བཏབ་ནས༔ བདག་དང་ཡུམ་གྱི་མཁའ་གསང་ནི༔ རྡོ་རྗེ་པདྨར་བྱིན་གྱིས་རློབས༔ ཡུམ་གྱི་བྷ་གར་དལ་གྱིས་བསྣུན༔ འོ་བྱ་མཉེན་ལྕུག་བདེ་བར་འཁྲིལ༔ ལག་འཁྱུད་ལུས་སེམས་བདེ་བ་སྐྱེད༔ དེ་ལ་སེམས་བཟུང་དལ་བུས་སྲུབས༔ བྱང་སེམས་འཆོར་བ་སྙམ་བྱེད་ན༔ སྟོང་ཉིད་ཡེ་ཤེས་རྒྱ་ཡིས་གདབ༔ སྟོང་པར་ཡལ་དུས་བསྲུབ་པ་ཡིས༔ ཡང་ཡང་བདེ་བ་སྦར་བར་བྱ༔ གཉིས་མེད་བདེ་སྟོང་དོན་དེ་ལ༔ དེར་འཛིན་མ་བྱེད་ངོ་ལ་ལྟོས༔ གཉིས་ཤོར་གཉིས་མཉམ་དུས་ཉིད་དུ༔ ལྷན་ཅིག་སྐྱེས་པའི་ཡེ་ཤེས་འཆར༔ དེ་ནི་མ་ཡེངས་ངོ་ཡིས་ཟུངས༔ ཞེས་བརྗོད། དེ་ནས་སློབ་མ་འཕགས་པ་སྤྱན་རས་གཟིགས་སྐུ་མདོག་དམར་པོ༔ ཞལ་གཅིག་ཕྱག་གཉིས་པ༔ གཡས་ཀྱི་མུ་ཏིག་དམར་པོའི་ཕྲེང་བ་འདྲེན་ཅིང༔ གཡོན་པདྨ་དམར་པོ་བསྣམས་པ༔ གཅེར་བུ་རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པར་བསྐྱེད་པའི་སྤྱི་བོར་རྡོ་རྗེ་དཔའ་བོ་མཐིང་ག༔ མགྲིན་པར་རིན་ཆེན་དཔའ་བོ་སེར་པོ༔ སྙིང་གར་པདྨ་དཔའ་བོ་དམར་པོ༔ ལྟེ་བར་ལས་ཀྱི་དཔའ་བོ་ལྗང་གུ༔ དེ་དག་རྣམས་ཀྱང་ཕྱག་གཡས་ཕྲེང་བ་དམར་པོ་དང༔ གཡོན་པདྨ་དམར་པོ་བསྣམས་པ༔ རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པར་གྱུར༔ མདུན་གྱི་ཕྱག་རྒྱ་མ་ཡུམ་གསང་བ་ཡེ་ཤེས་ཀྱི་མཁའ་འགྲོ་མ་སྐུ་མདོག་དམར་མོ༔ སྐུ་གཅེར་བུ་ཞལ་གཅིག་ཕྱག་གཉིས་རུས་པའི་རྒྱན་གསོལ་བ༔ ཕྱག་གཡས་པས་སེང་ལྡེང་གི་ཌཱ་མ་རུ་འཁྲོལ་བ༔ གཡོན་པས་ཐོད་པ་བདུད་རྩིས་གང་བ་བསྣམས་པ༔ ཡབ་ལ་འཁྲིལ་ཞིང་སྦྱོར་བ༔ ཞལ་སྤྲད་དེ་འཛུམ་མདངས་ཅན༔ མཛེས་ཤིང་ཡིད་དུ་འོང་བ༔ ལང་ཚོ་དང་ལྡན་པ༔ དེའི་སྤྱི་བོར་རྡོ་རྗེ་མཁའ་འགྲོ་མཐིང་ག༔ མགྲིན་པར་རིན་ཆེན་མཁའ་འགྲོ་སེར་པོ༔ སྙིང་གར་པདྨ་མཁའ་འགྲོ་དམར་པོ༔ ལྟེ་བར་ལས་ཀྱི་མཁའ་འགྲོ་ལྗང་གུ༔ དེ་དག་ཐམས་ཅད་ཀྱང་གཡས་ཌཱ་མ་རུ༔ གཡོན་ཐོད་པ་བདུད་རྩིས་གང་བ་བསྣམས་ཤིང༔ སྐུ་གཅེར་བུ་རུས་པའི་རྒྱན་དུ་མས་བརྒྱན་པ་མཛེས་ཤིང་ཡིད་དུ་འོང་བ༔ དེ་ལྟར་གསལ་བའི་སྤྱི་བོར་ཉི་ཟླ་པདྨའི་གདན་ལ་རྡོ་རྗེ་ཐོད་ཕྲེང་རྩལ་སྐུ་མདོག་མཐིང་ནག༔ རྡོ་རྗེ་དང་དྲིལ་བུ་བསྣམས་པ༔ ཡུམ་ལ་འཁྱུད་པ༔ ཡུམ་མེ་ཏོག་མནྡཱ་ར་བ་རྡོ་རྗེ་ཕག་མོའི་ཆ་ལུགས་ཅན༔ གྲི་གུག་དང་ཐོད་ཁྲག་འཛིན་པས་ཡབ་ལ་འཁྱུད་པ༔ ཡབ་ཡུམ་གཉིས་རུས་པ་དང་རིན་པོ་ཆེའི་རྒྱན་དུ་མས་སྤྲས་པ༔ གཟི་བརྗིད་དང་ལྡན་པ༔ ཡབ་ཀྱི་བ་སྤུའི་བུ་ག་དང་རྩའི་དྲྭ་བ་ཐམས་ཅད་དུ་དཔའ་བོ༔ ཡུམ་གྱི་རྩ་དང་བ་སྤུ་ཐམས་ཅད་ཀྱང་དཔའ་མོར་དམིགས་པ་ཐམས་ཅད་ཀྱང་སྦྱོར་བ་ལ་དགྱེས་པར་གསལ་བ་སྤྲུལ་སྐུ་ལམ་དུ་བྱེད་པ་ལྷའི་འདུ་ཤེས༔ ཡབ་ཀྱི་གསང་གནས་ཧཱུྃ་ལས་རྡོ་རྗེ་རྩེ་ལྔ་པ་ལྟེ་བར་ཟླ་བ་ལ་ཨོཾ་དཀར་པོ་གནས་པའི་བུ་གར་ཕཊ་སེར་པོས་བཀག་པ༔ ཡུམ་གྱི་མཁའ་པདྨ་དམར་པོ་འདབ་མ་བརྒྱད་པའི་ལྟེ་བར་ཉི་མ་ལ་རཀྟ་ཨྃ་དམར་པོ་གནས་པའི་གེ་སར་ཨཱཿཡིས་མཚན་པས་མཁའ་གསང་བྱིན་གྱིས་བརླབས་པ་ལོངས་སྐུ་ལམ་དུ་བྱེད་པ་སྔགས་ཀྱི་འདུ་ཤེས༔ ཐབས་འདི་ལ་བསྟེན་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱའོ་སྙམ་པ་ཆོས་སྐུ་ལམ་དུ་བྱེད་པ་ཆོས་ཀྱི་འདུ་ཤེས་ཏེ་སྦྱོར་བ་འདུ་ཤེས་གསུམ་དང་མ་བྲལ་བར་བྱས་ལ༔ ཡབ་ཀྱིས། ས་མ་ཡ་ཧོ༔ ཞེས་བསྐུལ། ཡུམ་གྱིས། ས་མ་ཡ་སཏྭཾ༔ ཞེས་ལན་བྱིན། སླར་ཡང་ཡབ་ཀྱིས། ཨ་ནུ་རཱ་གོ་ཧཾ༔ ཡུམ་གྱིས། ཨ་ནུ་རཱ་ག་ཡཱ་མི༔ ཞེས་སྦྱོར་བའི་བརྡས་ཕན་ཚུན་བསྣོལ་མར་བསྐུལ་ཏེ། ཛཿཧཱུྃ་བཾ་ཧོ༔ ཞེས་སྒོ་མ་བཞིའི་ཕྱག་རྒྱས་འཁྱུད་སྡོམ་སྤྲད་དེ། ཧཱུྃ་ཧཱུྃ་ཧཱུྃ་ཞེས༔ གཉིས་སུ་མེད་པར་སྙོམས་པར་ཞུགས་པས་རྗེས་ཆགས་ཀྱིས་རླུང་བསྐྱོད་གཏུམ་མོའི་མེ་འབར་ནས་སྤྱི་བོར་ཧཾ་ཞུ་བྱང་སེམས་རིམ་པར་བབས་པས་མགྲིན་པར་དགའ་བ༔ སྙིང་གར་མཆོག་དགའ༔ ལྟེ་བར་ཁྱད་པར་གྱི་དགའ་བ༔ ནོར་བུར་ཕྱིན་པས་ལྷན་སྐྱེས་ཀྱི་དགའ་བ་ཉམས་སུ་མྱོང༔ སླར་ཡང་ཧཱུྃ་ཞེས་རླུང་གི་སྦྱོར་བས་གྱེན་དུ་དྲངས་པས་འཁོར་ལོ་བཞིར་རིམ་པས་མས་བརྟན་གྱི་དགའ་བ་བཞི་ཤར་ཏེ་སྤྱི་བོར་ལྷན་སྐྱེས་ཀྱི་དགའ་བ་བརྟན་པར་བྱས་ཤིང་སེམས་ཉིད་དོན་དམ་འོད་གསལ་ལྷན་སྐྱེས་བདེ་བ་ཆེན་པོ་རྒྱུད་ལ་སྐྱེས་པའི་མོས་པ་བརྟན་པོ་མཛོད་ལ་དེའི་ངང་དུ་ཅུང་ཟད་མཉམ་པར་ཞོག་མཛོད༔ དེས་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ༔ བླ་མ་ཆོས་ཀྱི་སྐུ་ལས་ཤེས་རབ་ཡེ་ཤེས་ཀྱི་དབང་ཐོབ༔ ཡིད་ཀྱི་དྲི་མ་དག༔ ཕོ་ཉའི་རྣལ་འབྱོར་བསྒོམ་པ་ལ་དབང༔ ཆོས་ཀྱི་སྐུ་ཐོབ་རུང་གི་རྟེན་འབྲེལ་བསྒྲིགས་པ་ཡིན་ནོ༔ ཞེས་དག་པ་བརྗོད་དོ། །གསུམ་པ་དབང་བཞི་པ་ནི། དེ་ནས་ཤེས་རབ་ཡེ་ཤེས་ཀྱི་དབང་ཐོབ་པའི་གཏང་རག་དང་དབང་བཞི་པ་ཚིག་དབང་རིན་པོ་ཆེ་ཞུ་བའི་དོན་དུ་མཎྜལ་ཕུལ་མཛོད། དེ་ནས་གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཀྱེ་དུས་གསུམ་གུ་རུ་རྗེ༔ ཡང་དག་ཡེ་ཤེས་ངོ་བོ་ཉིད༔ རང་བྱུང་རིག་པའི་ངོ་བོ་ལ༔ བདག་ཉིད་ངེས་པའི་ཤེས་པ་སྐྱེས༔ སྣ་ཚོགས་རང་གྲོལ་ཀློང་ཡངས་མཆོག༔ གཉིས་མེད་ཡེ་ཤེས་ཆེན་པོ་འདི༔ འགྲོ་བ་གཞན་ལ་ཡོད་པ་མིན༔ དམ་ཆོས་བདུད་རྩི་མཆོག་ཆེན་པོ༔ སྙིང་པོའི་བཅུད་ཕྱུང་འདི་དེ་ཉིད༔ འཐུང་ཕྱིར་བདག་ཉིད་བླ་མ་ལ༔ ལུས་ངག་ཡིད་གུས་གསོལ་བ་འདེབས༔ ཁྱེད་ཐུགས་བརྩེ་བས་བཟུང་དུ་གསོལ༔ གལ་ཏེ་དོན་མཆོག་བདག་གིས་འཚལ༔ རྣམ་པ་ཀུན་ལྡན་མཆོག་གྱུར་པའི༔ བཞི་པའི་དབང་མཆོག་བདག་ལ་ནི༔ ཁྱོད་ཞབས་པདྨོས་བཀའ་དྲིན་སྩོལ༔ ལན་གསུམ། རྡོ་རྗེ་སྤྱི་བོར་བཞག་ལ། ཨེ་མ༔ བསྲུང་དུ་མེད་པའི་དམ་ཚིག་ནི༔ ཐམས་ཅད་རོ་མཉམ་ཆོས་ཉིད་ངང༔ འཁོར་འདས་སྤང་བླང་བྲལ་བ་ཡི༔ གང་ཤར་ཆོས་ཉིད་རོལ་པ་ལ༔ མ་རིག་འཛིན་པས་མ་བསླད་སྲུངས༔ གལ་ཏེ་དེ་ལས་འདའ་གྱུར་ན༔ འཁོར་བར་བསྲེག་གོ་ཤེས་པར་གྱིས༔ ཞེས་དམ་ཚིག་བསྒྲགས་པ་ཉིད་བསྲུང་བར་ཁས་ལེན་པ་འདིའི་རྗེས་ཟློས་མཛོད། ཀྱེ་ཧོ༔ བླ་མ་དོན་དམ་ངེས་པའི་སྐུ༔ ཁྱོད་ཞབས་པད་མོ་ལས་བྱུང་བའི༔ ཡང་དག་དམ་ཚིག་གནང་བ་གང༔ བསྲུང་བྱ་སྲུང་བྱེད་ལས་འདས་པ༔ ཡོངས་གྲུབ་ཆེན་པོར་བདག་གིས་བསྲུང༔ ཞེས་བརྗོད། དེ་ནས་ཡེ་ཤེས་པ་དབབ་པའི་སླད་དུ་གསོལ་བ་གདབ་པ་འདིའི་རྗེས་ཟློས་མཛོད། ཀྱེ་ཧོ༔ བླ་མ་དོན་དམ་ངེས་པའི་སྐུ༔ ཁྱེད་ཀྱིས་བྱིན་རླབས་ཡེ་ཤེས་མཆོག༔ བུ་མཆོག་བདག་ལ་དུས་འདིར་སྩོལ༔ རིག་པའི་ཡེ་ཤེས་བསྐྱེད་དུ་གསོལ༔ ལན་གསུམ། དེ་ནས་ཡེ་ཤེས་དབབ་པའི་ཕྱིར་དུ་ལུས་གནད་རྣམ་སྣང་གི་ཆོས་བདུན་བཅའ༔ ངག་གནད་རླུང་རྒྱུ་བ་རང་སོར་ཀློད༔ ཡིད་ཀྱི་གནད་མ་ཡེངས་པར་ཁྱེད་རང་སྤྱན་རས་གཟིགས་དམར་པོ་ཕྲེང་བ་དང་པདྨ་འཛིན་པ་སྐྱིལ་ཀྲུང་དུ་བཞུགས་པ་དར་དང་རིན་པོ་ཆེ་དང་རུས་པའི་རྒྱན་ཅན་གྱི་སྨིན་ཕྲག་མཚམས་སུ་དགའ་བ་འཁྱིལ་པ་དམར་པོ་འོད་ཟེར་དང་བཅས་པ་ཞིག་གཡོན་དུ་མྱུར་ལ་དྲག་པར་འཁོར་བ༔ དེ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་བྱང་སེམས་བླ་མ་ཡི་དམ་མཁའ་འགྲོ་ཆོས་སྐྱོང་ཐམས་ཅད་ཆར་སྤྲིན་གཏིབས་པ་ལྟར་བྱོན་ནས་ཁྱེད་རང་ལ་ཐིམ་པས་རྒྱུད་བྱིན་གྱིས་བརླབས་པའི་མོས་པ་མཛོད༔ ཨོཾ་མ་ཎི་པདྨེ་ཧཱུྃ་ཧྲཱི༔ ཌཱ་ཀི་ནཱི་ཧ་རི་ནི་ས་ཧཱུྃ་ཛྙཱ་ན་ཨཱ་བེ་ཤ་ཡ་ཨ་ཨཱ༔ ཞེས་བཟླས་ཤིང་སྤོས་རོལ་དང་བཅས་པས་བྱིན་དབབ་ནས། ཏིཥྛ་བཛྲ༔ ཞེས་བརྗོད་པས་བརྟན་པར་བྱའོ། དེ་ནས་དབང་དངོས་གཞིའི་དོན་དུ་གསོལ་བ་གདབ་པ་འདིའི་རྗེས་ཟློས་མཛོད། ཁྱོད་ཞབས་པདྨོའི་བཀའ་དྲིན་གྱིས༔ གཙོ་བོའི་དབང་བསྐུར་རྣམས་གསུམ་ཐོབ༔ དེ་རིང་རིན་ཆེན་བཞི་པ་ཡང༔ བཀའ་དྲིན་གྱིས་ནི་བསྐྱབ་ཏུ་གསོལ། ཞེས་གསོལ་བ་བཏབ། དེ་ནས་གནས་ལུགས་ཀྱི་ངོ་བོ་གཞི་ཐོག་ཏུ་ཆོས་སྐུར་ངོ་སྤྲད་པ་འདི་ལ་གསན་མཛོད། ཨེ་མ་སྐལ་ལྡན་རིགས་ཀྱི་བུ༔ རང་བྱུང་ཡེ་ཤེས་རིག་པའི་ཀློང༔ བཅས་བཅོས་མེད་པར་ཞོག་ཅིག་བུ༔ བདེ་གསལ་མི་རྟོག་སོ་མ་ལ༔ འབོལ་ལེ་ཤིག་གེ་ལྷན་ནེ་བ༔ སྤྲིན་བྲལ་ནམ་མཁའ་ལྟ་བུར་གྱུར༔ དེ་ཉིད་གཤིས་ཀྱི་གནས་ལུགས་སོ༔ ཞེས་བརྗོད། དེ་ནས་ཁྱེད་རང་ཐལ་མོ་སྦྱར་ཏེ་ལངས་ནས་ཁ་ཕྱོགས་བཞིར་འཁོར་ཏེ་སེམས་དང་ནམ་མཁའ་བསྲེ་ཞིང་མཉམ་པར་ཞོག་ལ་ཚིག་འདི་གསན་མཛོད། ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་ཤར་དུ་ལྟོས༔ རང་བྱུང་རིག་པའི་ཡེ་ཤེས་དེ༔ ཤར་གྱི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་བསམ་ན་འགྲོ་མཁན་མེད༔ གང་དུ་འགྲོ་བར་ཕྱིན་པ་མེད༔ འགྲོ་བར་སེམས་པ་རང་གི་སེམས༔ སེམས་འདི་མཐའ་བྲལ་སྟོང་པ་ཡིན༔ ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་ལྷོ་རུ་ལྟོས༔ རང་བྱུང་རིག་པའི་ཡེ་ཤེས་དེ༔ ལྷོ་ཡི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་སེམས་པ་རང་གི་སེམས༔ སེམས་ནི་མཐའ་བྲལ་སྟོང་པ་ཡིན༔ ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་ནུབ་ཏུ་ལྟོས༔ རང་བྱུང་རིག་པའི་ཡེ་ཤེས་དེ༔ ནུབ་ཀྱི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་སེམས་པ་རང་གི་སེམས༔ སེམས་ནི་མཐའ་བྲལ་སྟོང་པ་ཡིན༔ ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་བྱང་དུ་ལྟོས༔ རང་བྱུང་རིག་པའི་ཡེ་ཤེས་དེ༔ བྱང་གི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་སེམས་པ་རང་གི་སེམས༔ སེམས་ནི་མཐའ་བྲལ་སྟོང་པ་ཡིན༔ ཞེས་དང། སླར་ཡང་། ཀྱེ་མ་རིགས་ཀྱི་བུ་ཁྱོད་ཀྱི༔ སེམས་འདི་དང་པོ་གང་ནས་བྱུང༔ བར་དུ་གནས་པའི་ཡུལ་གར་འདུག༔ ཐ་མར་འགྲོ་བའི་ཁོང་འདུག་གམ༔ བྱུང་གནས་འགྲོ་འོང་རྩ་བ་གང༔ རྒྱུ་རྐྱེན་རྩ་བ་འབྲས་བུ་གང༔ ཞེས་དང་། ཨེ་མ་ངོ་མཚར་རྨད་བྱུང་ཆོས༔ རྫོགས་པའི་སངས་རྒྱས་ཀུན་གྱི་གསང༔ སྐྱེ་བ་མེད་ལས་ཐམས་ཅད་སྐྱེས༔ སྐྱེས་ཙམ་ཉིད་ནས་སྐྱེ་བ་མེད༔ ཨེ་མ་ངོ་མཚར་རྨད་བྱུང་ཆོས༔ རྫོགས་པའི་སངས་རྒྱས་ཀུན་གྱི་གསང༔ གནས་པ་མེད་ལས་ཐམས་ཅད་གནས༔ གནས་ཙམ་ཉིད་ནས་གནས་པ་མེད༔ ཨེ་མ་ངོ་མཚར་རྨད་བྱུང་ཆོས༔ རྫོགས་པའི་སངས་རྒྱས་ཀུན་གྱི་གསང༔ འགག་པ་མེད་ལས་ཐམས་ཅད་འགག༔ འགགས་ཙམ་ཉིད་ནས་འགག་པ་མེད༔ སྐྱེ་འགག་གནས་གསུམ་མཐའ་བྲལ་བའི༔ ལྷུན་གྲུབ་ཆོས་ཉིད་རིན་པོ་ཆེ༔ ཨེ་མ་ངོ་མཚར་རྨད་བྱུང་ཆོས༔ ཞེས་པས་སྐྱེ་འགག་གནས་གསུམ་མཐའ་བྲལ་དུ་ངོ་སྤྲད། དེ་ནས་ཚོགས་དྲུག་བདེན་ཞེན་རྟག་ཆད་དང་བྲལ་བར་ངོ་སྤྲད་པ་ནི་ཚིག་འདི་ལ་གསན་མཛོད། མེ་ལོང་ལ་ལྷ་སྐུ་ཤར་བ་སོགས་བསྟན་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ རྒྱལ་བའི་སྐུ་གཟུགས་འདི་ལ་ལྟོས༔ རྒྱན་དང་ཆ་ལུགས་དུ་མར་སྣང༔ སྣང་བར་འཛིན་པ་རང་གི་སེམས༔ དེ་ལ་ལྟོས་དང་གཞི་རྩ་བྲལ༔ དེ་བཞིན་ཡིད་ཡུལ་སྣང་བའི་གཟུགས༔ ཡུལ་ཉིད་གསལ་མཁན་ངོ་བོས་སྟོང༔ དེ་ནི་གསལ་སྟོང་ཆོས་སྐུ་ཡིན༔ རོལ་མོའི་སྒྲ་སྣ་ཚོགས་བསྒྲགས། ཀྱེ་མ་རིགས་ཀྱི་བུ་ཁྱོད་ཀྱིས༔ སྣ་ཚོགས་སྒྲ་དབྱངས་འདི་ལ་ཉོན༔ འུར་ཏིང་སེང་ངག་དར་དིར་ཚོགས༔ སྙན་དང་མི་སྙན་གང་ཡིན་པ༔ སྐྱོན་ཡོན་མཁན་པོ་གང་ན་འདུག༔ དེ་ཉིད་ངོ་བོ་བརྗོད་བྲལ་བ༔ གྲགས་པ་སྒྲ་རུ་གྱུར་ཚད་ཀུན༔ དེ་ནི་གྲགས་སྟོང་བྱ་བ་ཡིན༔ གསལ་བར་གྲགས་ཀྱང་ངོ་བོས་སྟོང༔ ཤེས་དུས་གཞི་མེད་རྩ་བྲལ་ཡིན༔ དེ་ནི་གྲགས་སྟོང་བརྗོད་བྲལ་ལོ༔ སྤོས་ལ་སོགས་པའི་དྲི་སྣ་ཚོགས་པ་སྣ་ལ་གཏུགས་ཤིང་། ཀྱེ་མ་རིགས་ཀྱི་བུ་ཁྱོད་ཀྱིས༔ སྤོས་དང་སྨན་སོགས་དྲི་ཞིམ་དང༔ མི་སྡུག་དྲི་ལའང་སྣོམ་པར་གྱིས༔ དེ་ཉིད་དྲི་དོན་རྟོགས་པར་སྣོམས༔ དེ་ཡི་ངོ་བོ་སེམས་ལ་ལྟོས༔ ཆགས་དང་སྡང་བའི་ཞེན་པ་བསྡུར༔ དེ་ཡི་མཁན་པོ་རྩ་བ་ཆོད༔ དེས་ན་རྐྱེན་སྣང་ཤེས་པ་འདྲེས༔ གཉིས་འཛིན་ཤེས་པ་གློ་བུར་ཡིན༔ རྐྱེན་གྱི་སྣང་བ་ངོ་བོས་སྟོང༔ ཟས་ཀྱི་རོ་ཁ་མངར་སོགས་སྣ་ཚོགས་པ་མྱང་དུ་བཅུག་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ སྣ་ཚོགས་ཟས་ལ་སྲེད་པ་ལ༔ ཁ་མངར་སྐྱུར་དང་ཚྭ་རྩུབ་པ༔ འདི་རྣམས་རྩ་བ་གང་ལས་བྱུང༔ ཆགས་དང་སྡང་བ་འདུག་མི་འདུག༔ ཐམས་ཅད་དུ་མ་རོ་གཅིག་ཏུ༔ གཞི་རྩ་སེམས་ལ་ཆོད་པར་གྱིས༔ ཆགས་དང་སྡང་དང་ངོ་བོས་སྟོང༔ ཞེན་བྲལ་ཡུལ་སྣང་དེར་འཛིན་པ༔ རང་གྲོལ་སྟོང་པ་ཉིད་དུ་སྤྱོད༔ དར་དང་རེ་རྩུབ་ཀྱིས་འགྲམ་པ་གཡས་གཡོན་ཕྱིས་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ ལུས་འདི་གཅེར་བུར་ཕྱུང་ནས་ཀྱང༔ རེག་བྱ་འཇམ་རྩུབ་སྣ་ཚོགས་ལྟོས༔ དེ་ལ་ཆགས་སྡང་འདུག་མི་འདུག༔ ཆགས་སྡང་གཉིས་འཛིན་གང་སྐྱེས་ཀྱང༔ རྣམ་པ་གསལ་ལ་རང་བཞིན་སྟོང༔ སྣ་ཚོགས་འཆར་སྒོ་སེམས་ལས་བྱུང༔ རང་སེམས་སྨྲ་བསམ་བརྗོད་ཡུལ་བྲལ༔ ཡིད་ལ་དགག་སྒྲུབ་སྣ་ཚོགས་འཆར་དུ་བཅུག་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ སྐྱིད་སྡུག་ལེགས་ཉེས་མཐའ་དག་སྒོམས༔ དེ་ལ་དགའ་དང་མི་དགའ་ལྟོས༔ གང་ལྟར་བྱུང་ཡང་སེམས་ལས་བྱུང༔ བདེ་དང་སྡུག་བསྔལ་གང་བྱུང་ཡང༔ གསལ་དང་ངོ་བོ་རིག་སྟོང་ཉིད༔ དཔེར་ན་ཆུ་ཟླ་ཇི་བཞིན་ནོ༔ དེ་བཞིན་འདོད་ཆགས་ཞེ་སྡང་དང༔ གཏི་མུག་ང་རྒྱལ་ཕྲག་དོག་སོགས༔ ཉོན་མོངས་རྦ་རླབས་ཅི་ཤར་ཡང༔ ཕ་རོལ་ཡུལ་སྣང་རྐྱེན་ལས་བྱུང༔ ཡུལ་སྣང་རྐྱེན་ལ་ལྟོས་འཛིན་མེད༔ སེམས་ཉིད་ངོ་བོ་སྟོང་པ་ལ༔ སྟོང་པའི་གསལ་ཆ་རྟོག་པར་འཁྲུལ༔ འཁྲུལ་སྣང་རྩ་བ་རྩད་བཅད་པས༔ ཚོགས་དྲུག་རྐྱེན་ཡུལ་རྩ་བ་རྣམས༔ སྤྲོས་བྲལ་ཀ་དག་ཀློང་དུ་འོ༔ སྣང་སྲིད་འཁོར་འདས་ཆོས་རྣམས་ཀུན༔ རོལ་པ་ཡེ་ཤེས་འུབ་ཆུབ་ཆེ༔ རྒྱ་ཆད་ཕྱོགས་ལྷུང་དང་བྲལ་བ༔ བསྒྲུབ་བྱ་སྒྲུབ་བྱེད་བློ་ལས་འདས༔ ལྟ་སྒོམ་སྤྱོད་འབྲས་རྫུན་ཁུང་རྡིབ༔ འདི་དོན་ཁྱོད་ཀྱིས་ཤེས་པར་གྱིས༔ ཞེས་བརྗོད། དེས་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ༔ བླ་མ་ངོ་བོ་ཉིད་ཀྱི་སྐུ་ལས༔ ཚིག་དབང་རིན་པོ་ཆེ་ཐོབ༔ སྒོ་གསུམ་གྱི་སྒྲིབ་པ་དག༔ ལམ་ཕྱག་རྒྱ་ཆེན་པོ་བསྒོམ་པ་ལ་དབང༔ ངོ་བོ་ཉིད་ཀྱི་སྐུ་ཐོབ་རུང་གི་རྟེན་འབྲེལ་བསྒྲིགས་པ་ཡིན་ནོ༔ ཞེས་དག་པ་བརྗོད། དེ་ནས་བུམ་པ་གླེགས་བམ་རྡོར་དྲིལ་མཆོད་རྫས་སོགས་གཏད་ལ། དེ་ནས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་དཔའ་བོ་མཁའ་འགྲོ་ཆོས་སྐྱོང་སྲུང་མ་བཀའ་སྡོད་བྲན་གཡོག་འཁོར་དང་བཅས་པ་ཐམས་ཅད་ཀྱི་བཀའ་བུམ་པ་གང་བྱོས་ཀྱི་ཚུལ་དུ་བབས་ཏེ༔ ཆོས་དང་བཀའི་བདག་པོར་གྱུར་ནས༔ འགྲོ་བའི་བླ་མར་གྱུར་པའི་མོས་པ་མཛོད༔ ཅེས་བརྗོད་ལ་དབུགས་དབྱུང་བ་ནི། ད་ནི་ཁྱེད་རྣམས་དཀྱིལ་འཁོར་གྱི། །སློབ་དཔོན་སྔགས་དང་རྒྱུད་འཛིན་པ། །སངས་རྒྱས་བྱང་ཆུབ་སེམས་དཔའ་དང་། །ལྷ་རྣམས་དག་ཀྱང་དགོངས་པར་འགྱུར། །སེམས་ཅན་ཀུན་ལ་རྗེས་བརྩེ་བས། ཁྱེད་ཀྱིས་དཀྱིལ་འཁོར་ཆོ་ག་བཞིན། །རབ་ཏུ་འབད་དེ་བྲི་བར་བྱ། །སྒྲུབ་པ་པོ་རྣམས་རྒྱུད་ལ་སྦྱོར། །མཆོག་ཏུ་གསང་བ་དམ་པ་ཡི། །དཀྱིལ་འཁོར་མཐོང་ཞིང་ཞུགས་པས་ན། །སྡིག་པ་ཀུན་ལས་རྣམ་པར་གྲོལ། །དེང་འདིར་ཁྱེད་རྣམས་བདེ་བར་གནས། །བདེ་ཆེན་ཐེག་པ་འདི་ལ་ནི། །ཕྱིན་ཆད་ཁྱོད་ལ་འཆི་བ་མེད། །སྲིད་པའི་སྡུག་བསྔལ་ལས་ཁྱོད་འདས། །སྲིད་པ་ཤིན་ཏུ་མཐའ་གྲུབ་བོ། །སངས་རྒྱས་རྡོ་རྗེ་ཅན་ཀུན་གྱིས། །དེ་རིང་ཚེ་ལྡན་དབང་བསྐུར་རོ། ཁམས་གསུམ་ཀུན་གྱི་རྒྱལ་སྲིད་ཆེ། །བདག་པོ་ཉིད་དུ་ཁྱོད་ངེས་སོ། །འདོད་ཆགས་བྲལ་བ་ལྟ་བུའི་སྡིག །ཁམས་གསུམ་ན་ནི་གཞན་མེད་དོ། །དེ་བས་འདོད་ལ་ཆགས་བྲལ་ཉིད། ཁྱོད་ཀྱིས་ནམ་ཡང་མ་བྱེད་ཅིག །འདོད་པ་ཀུན་ལ་སྤྱོད་པ་ཁྱོད། །གང་ལའང་འཇིགས་མེད་སྤྱད་པར་གྱིས། །ཤ་ལྔ་བདུད་རྩི་ལྔ་བཟའ་བྱ། །བུད་མེད་རིན་ཆེན་སྤང་མི་བྱ། །ཞེས་དང་། འདི་ལས་གཞན་ཡང་དམ་ཚིག་བསྲུང་། །སྲོག་ཆགས་བསད་པར་མི་བྱ་ཞིང། །སློབ་དཔོན་སྤང་བར་མི་བྱ་སྟེ། །དམ་ཚིག་ཤིན་ཏུ་འདའ་བར་དཀའ། །ཤེས་རབ་ཐབས་ཀྱི་བསམ་པ་ཡིས། །མི་བྱ་ཅུང་ཟད་ཡོད་མ་ཡིན། །མ་འཇིགས་ཁྱོད་ལ་སྡིག་པ་མེད། །དེ་བཞིན་གཤེགས་པའི་གསུང་ཇི་བཞིན། །འདི་ལྟར་ཡིད་ནི་རབ་དྭངས་རྡོ་རྗེ་ཉིད་དུ་གྱིས། །རང་གི་དམ་ཚིག་མི་ཟད་བདེ་སྟེར་བསྟེན་པར་གྱིས། །འགྲོ་བ་བདེ་བ་ཉུང་ལས་རྡོ་རྗེ་སེམས་དཔའ་དང་། །མཚུངས་པའི་རྟག་པ་ཉིད་དུ་ཁྱོད་རྣམས་ཕྱིན་པར་འགྱུར། །དེའི་རྗེས་ལ་དྲིལ་བུ་གསིལ་ཞིང་། ཀྱེ་ཧོ༔ འཁོར་བའི་སྐྱོན་རྣམས་ཡོངས་བྲལ་བའི༔ ཉོན་མོངས་རྣམས་ནི་ཡེ་ཤེས་མཆོག༔ ལུས་ངག་ཡིད་གསུམ་འདི་དག་ནི༔ ཐོག་མ་མེད་ནས་འཕགས་པ་མཆོག༔ སྤྱན་རས་གཟིགས་ཀྱི་སྐུ་གསུང་ཐུགས༔ འཁོར་བ་ཡེ་སངས་རྒྱས་པ་ལ༔ སྒྲུབ་པའི་ཐབས་གཞན་ཡོད་མ་ཡིན༔ སྣང་གྲགས་ཕྱི་ནང་དངོས་པོ་ཀུན༔ ཆོས་ཉིད་རོལ་པའི་ཆོ་འཕྲུལ་བསྟན༔ སངས་རྒྱས་རང་གི་སེམས་ལས་ནི༔ མ་གཏོགས་གཞན་ནས་ཐོབ་མི་སྲིད༔ དེ་བས་འདིར་ནི་ངེས་པའི་དོན༔ ཁྱོད་ལ་དབུགས་དབྱུང་ཡང་དག་བསྟན༔ ཞེས་དབུགས་དབྱུང་ངོ་། །དེ་ལྟར་དབང་ཐོབ་པ་ལ་དགའ་སྤྲོ་བསྐྱེད་པ་འདིའི་རྗེས་ཟློས་མཛོད། དེ་རིང་སངས་རྒྱས་ཐམས་ཅད་ཉིད༔ བདག་ལ་ཉེ་བར་དགོངས་སུ་གསོལ༔ འདི་ལྟར་ཁྱོད་ཀྱི་བཀའ་དྲིན་གྱིས༔ བདག་ནི་བྱང་ཆུབ་བསྒྲུབ་ཏུ་བསྩལ༔ དེར་བདག་སྐྱེ་བ་འབྲས་བུར་བཅས༔ དེ་རིང་སངས་རྒྱས་རིགས་སུ་སྐྱེས༔ སངས་རྒྱས་སྲས་སུ་ད་གྱུར་ཏོ༔ ད་ནས་བདག་གིས་ཅི་ནས་ཀྱང༔ རྙོགས་མེད་གསང་སྔགས་ལམ་འདི་ལ༔ བཀའ་བསྩལ་ལྟར་དུ་སྤྱོད་པར་བགྱིའོ༔ ཞེས་བརྗོད་པར་བྱའོ། །མཇུག་ཏུ་ཤིས་བརྗོད་དམ་ཚིག་ཁས་ལེན་མཎྜལ་ཡོན་འབུལ་རྣམས་སྤྱི་ལྟར་དང་སྒྲུབ་ཐབས་ཀྱི་མཇུག་ཆོག་རྣམས་ལས་བྱང་ལྟར་བྱའོ། །རྩོད་དུས་སྙིགས་མའི་དབང་བསྐུར་གཟུགས་བརྙན་ལ། །བླ་སློབ་མཚན་ལྡན་ཉིན་མོའི་སྐར་ལྟར་དཀོན། །འདི་འདྲ་ཡོད་མེད་དོན་ལ་མཚུངས་ན་ཡང་། །རྣམ་པའི་རྒྱུན་ཙམ་བསམས་ནས་སླར་ཡང་བཀོད། །ད་དུང་སྔོན་སྦྱངས་དབང་པོ་རབ། །འབྱུང་བའང་སྲིད་མཐའ་མ་བཀག་པས། །དེ་འདྲ་བདེ་མྱུར་གསང་ལམ་ནས། །མཆོག་དངོས་གྲུབ་པའི་རྒྱུར་གྱུར་ཅིག །ཅེས་པའང་རྩ་བའི་ཡིག་ཆ་བྲིས་ནས་རིང་ཞིག་འདས་པའི་ཕྱི་མོ་རུ། པདྨ་གར་གྱི་དབང་ཕྱུག་རྩལ་གྱིས་གཞུང་ལས་ལག་ལེན་ཁོ་ན་ཁོལ་ཕྱུང་དུ་བསྡེབས་པ་ལ་ནོངས་པ་བཤགས་པས་ཚངས་པར་གསོལ་ལོ། །དགེ་ལེགས་འཕེལ།། །།\nRetrieved from "http://rtz.tsadra.org/index.php?title=Terdzo-ZA-040&oldid=119940"\nThis page was last edited on9April 2018, at 15:10.


Terdzo-OM-018 - Rinchen Terdzö\nBcu gcig zhal nam mkha' rgyal po\nrgyal po lugs kyi bcu gcig zhal nam mkha' rgyal po'i sgrub thabs dang dbang bskur bya tshul dang sgom lung bcas\nin cycle ཐུགས་རྗེ་ཆེན་པོ་རྒྱལ་པོ་ལུགས (Thugs rje chen po rgyal po lugs)\nVolume 61 (ཨོཾ་) / Pages 225-230 / Folios 1a1 to 3b2\nRinchen Terdzö Volumes List > Volume 61 > Text #18 (Scroll to Bottom)\ngter bdag gling pa 'gyur med rdo rje. rgyal po lugs kyi bcu gcig zhal nam mkha' rgyal po'i sgrub thabs dang dbang bskur bya tshul dang sgom lung bcas. In Rin chen gter mdzod chen mo pod drug bcu re gcig pa (The Great Treasury of Rediscovered Teachings Volume 61) by 'jam mgon kong sprul, 225-230. New Delhi: Shechen Publications, 2007-2016.\nspyan ras gzigs rgyal po lugs nam mkha'i rgyal po'i sgrub thabs kyi le'u tshan no\nཨོཾ་སྭསྟི། བསྐལ་བཟང་སངས་རྒྱས་སྟོང་རྩ་དང་། །འཁོར་ལོས་སྒྱུར་རྒྱལ་སྟོང་རྩ་ཡི། །སྤྲུལ་གཞི་འཕགས་མཆོག་སྤྱན་རས་གཟིགས། །ནམ་མཁའི་རྒྱལ་པོའི་སྒྲུབ་ཐབས་བཤད། །འདིར་ཐུགས་རྗེ་ཆེན་པོ་རྒྱལ་པོ་ལུགས་ནམ་མཁའི་རྒྱལ་པོའི་སྒྲུབ་ཐབས་དབང་དང་བཅས་པ་བཤད་པ་ལ། གཞིའི་ཁོག་དབུབ་འགྲོ་འདུལ་ཕྱག་བཞི་པའི་ཆོ་གར་བཤད་པ་བཞིན་ཤེས་པར་བྱས་ནས། ཁྱད་པར་ནི། ཆོས་ཐམས་ཅད་སྟོང་ཉིད་སྤྲོས་བྲལ་གྱི་དབྱིངས་སུ་བཞག་ལ་ཨོཾ་སྭ་བྷཱ་བ་བརྗོད་པ་དང་པོ་དེ་བཞིན་ཉིད་དང་། རྩལ་སྣང་མ་འགགས་པ་སྙིང་རྗེར་སྒོམ་པ་གཉིས་པ་ཀུན་སྣང་དང་། པད་ཟླ་ལ་ཧྲཱིཿཡིག་གསལ་བ་གསུམ་པ་རྒྱུའི་ཏིང་ངེ་འཛིན་ནོ། །ཨོཾ་མ་ཎི་པདྨེ་ཧཱུྃ་ཞེས་བརྗོད་པའི་རྐྱེན་གྱིས་ཧྲཱིཿལས་རང་ཉིད་འཕགས་པ་སྤྱན་རས་གཟིགས་ནམ་མཁའི་རྒྱལ་པོ་སྐུ་མདོག་དཀར་ལ་དམར་བའི་མདངས་ཆགས་པ། རྩ་ཞལ་གསུམ་དཀར་ལ་ཞི་བ། དེ་སྟེང་གསུམ་སེར་ལ་བཞད་པ། དེ་སྟེང་གཉིས་མཐིང་ནག་ཁྲོས་པ། དེ་སྟེང་གཉིས་དམར་སྨུག་མཆེ་བ་གཙིགས་པ། དེ་རྣམས་སྤྱན་གསུམ་གསུམ་དང་ལྡན་ཞིང་། ཀུན་གྱི་སྟེང་ན་འོད་དཔག་མེད་ཀྱི་ཞལ་ཏེ་ཞལ་བཅུ་གཅིག་པ། ཆོས་སྐུའི་རྩ་ཕྱག་བཅུ་ལས་དང་པོ་གཉིས་ཐལ་མོ་སྦྱར་བ། ལྷག་མ་གཡས་པས་མུ་ཏིག་གི་ཕྲེང་བ། འཁོར་ལོ། མཆོག་སྦྱིན། སངས་རྒྱས་ཀྱི་སྐུ་གཟུགས། གཡོན་པས་པདྨ། སྤྱི་བླུགས། རིན་པོ་ཆེ། མདའ་གཞུ་འོ། །ཡན་ལག་གི་ཕྱག་སུམ་ཅུ་རྩ་བརྒྱད་ལས། གཡས་རྣམས། རིན་ཆེན། ཞགས་པ། ལྷུང་བཟེད། རལ་གྲི། རྡོ་རྗེ། རྒྱ་གྲམ། ཆུ་ཤེལ། མེ་ཤེལ། གཞུ་སེར་པོ། ལྕུག་མ། རྔ་ཡབ། ཕུབ། བུམ་པ། དགྲ་སཏྭ། ཕྲེང་བ། པད་སྔོན། སྤྱི་བླུགས། ཉི་མ། པད་དཀར་རོ། །གཡོན་རྣམས། སྤྲིན་དཀར། རིལ་བ། པད་སེར། རལ་གྲི། དུང་། ཐོད་དབྱུག །ཕྲེང་བ། དྲིལ་བུ། རྡོ་རྗེ། ལྕགས་ཀྱུ། བསིལ་ཡབ། སྤྲུལ་སྐུ། ཁང་བཟང་། གླེགས་བམ། འཁོར་ལོ། སྤྲུལ་གཟུགས། རྒུན་འབྲུ། པདྨ་དམར་པོ། རིན་པོ་ཆེ་འོ། །ཉིང་ལག་གི་ཕྱག་སྟོང་རྩ་གཉིས་མཆོག་སྦྱིན་མཛད་པ། ཕྱག་ཐམས་ཅད་ཀྱི་མཐིལ་ན་སྤྱན་མངའ་བ། ཞབས་གཉིས་མཉམ་པར་བཞེངས་པ། རི་དྭགས་ཀྱི་པགས་པ་ཕྲག་ལ་གཟར་བ། དར་དང་རིན་པོ་ཆེ་དང་སྦྲུལ་གྱིས་བརྒྱན་པ། མཚན་དཔེ་ཡོངས་སུ་རྫོགས་ཤིང་སྤྲུལ་པའི་འོད་ཟེར་བསམ་གྱིས་མི་ཁྱབ་པ་སྤྲོ་བའི་བདག་ཉིད་ཅན་དུ་བཞུགས་པའོ། །དེའི་ཐུགས་ཀར་པད་ཟླ་ལ་ཧྲཱིཿདཀར་པོ། དེ་ལས་འོད་ཟེར་འཕྲོས་པས་ཞེས་སོགས་ཀྱིས་ཡེ་ཤེས་པ་སྤྱན་འདྲེན། ཕྱག་འཚལ། མཆོད་པ། བཞུགས་གསོལ། དབང་བསྐུར། གནས་གསུམ་བྱིན་རླབས་ཀྱི་བར་འགྲོ་འདུལ་གྱི་ཆོ་ག་བཞིན་བྱས་ནས་བཟླས་པ་ལ་འཇུག་ཅིང་། རྩ་གཞུང་གི་དངོས་བསྟན་ལྟར་ན་སྤྲོ་བའི་བདག་ཉིད་ཅན་དུ་བཞུགས་པའོ། །ཞེས་པའི་མཐར། དེའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་གར་ཧཱུྃ་སྔོན་པོ་རྣམས་ཀྱིས་མཚན་པ་ལས་སྐུ་གསུང་ཐུགས་རྡོ་རྗེ་གསུམ་དུ་དབྱེར་མི་ཕྱེད་པར་བསམ་ཞིང། ལོངས་སྐུ་དང་སྤྲུལ་སྐུའི་ཞིང་ཁམས་ཐམས་ཅད་དུ་སྐུ་གསུང་ཐུགས་ཀྱི་རྣམ་རོལ་བསམ་གྱིས་མི་ཁྱབ་པས་འགྲོ་བའི་དོན་མཛད་པར་བསམ་ལ་ཡི་གེ་དྲུག་པའི་བཟླས་པ་ཅི་ནུས་སུ་བྱ། མཐར་རྩ་བྲལ་བློ་འདས་ཀ་དག་གི་དབྱིངས་སུ་མཉམ་པར་གཞག །ཐུན་མཚམས་ཐམས་ཅད་དུ་སྐུ་གསུང་ཐུགས་ཀྱི་ལམ་ཁྱེར་དང་མ་བྲལ་བར་བྱའོ།། །།མཆོད་པ་བྱེད་པར་འདོད་ན། དཀྱིལ་འཁོར་དང་མ་འབྲེལ་ན། མདུན་དུ་བྲིས་སྐུའམ་ལུགས་མ་ལ་སོགས་པའི་སྐུ་གཟུགས་ཀྱི་མདུན་དུ། འདས་པ་དང་འཇིག་རྟེན་པའི་གཏོར་མ་དང་། མཆོད་པ་གཙང་ཞིང་རྒྱ་ཆེ་བ་བཤམ། ནམ་མཁའ་མཛོད་ཀྱི་སྔགས་རྒྱས་བྱིན་གྱིས་བརླབ། མཆོད་ཡུལ་སྤྱན་འདྲེན་ནས་བཞུགས་གསོལ་བར་བྱས་རྗེས། མཆོད་པ་འབུལ་བ། ཆུ་གཉིས་ཉེར་སྤྱོད་རོལ་མོ་འདོད་ཡོན་ལྔ་དང་བཅས་པ་འབུལ་ཚིག་འགྲོ་འདུལ་གྱི་ཆོ་ག་བཞིན་ནམ། དེ་ལས་གཞན་པས་ཀྱང་རུང་ཞིང་། སྤྲོ་ན་རྒྱལ་སྲིད་བདུན་བཀྲ་ཤིས་རྫས་རྟགས་གོས་ཟུང་འབུལ་བ་སོགས་ཀྱང་གྱེར་ཚིག་གང་འོས་ཀྱིས་འབུལ། བསྟོད་པ་ནི། དུས་གསུམ་བདེ་བར་གཤེགས་པ་ཆོས་ཀྱི་སྐུ། །འགྲོ་དྲུག་སེམས་ཅན་རྣམས་ལ་ཐུགས་རྗེས་གཟིགས། །ནམ་མཁའ་ལྟ་བུར་ཁྱབ་པའི་བཅུ་གཅིག་ཞལ། །གཟི་བརྗིད་འོད་དཔག་མེད་ལ་ཕྱག་འཚལ་ལོ། །ཕྱག་སྟོང་འཁོར་ལོས་སྒྱུར་བའི་རྒྱལ་པོ་སྟོང་། །སྤྱན་སྟོང་བསྐལ་པ་བཟང་པོའི་སངས་རྒྱས་སྟོང་། །གང་ལ་གང་འདུལ་དེ་ལ་དེར་སྟོན་པའི། །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཞེས་སོགས་ཀྱིས་བསྟོད་ཅིང་། གཞན་ཡང་མཚན་བརྒྱ་སོགས་ཅི་ནུས་སུ་ཀློག་གོ །གཏོར་མ་ནམ་མཁའ་མཛོད་ཀྱི་སྔགས་རྒྱས་བྱིན་གྱིས་བརླབས་ལ། དང་པོ་ཡིག་དྲུག་གི་མཐར་ཨི་དཾ་བ་ལིནྟ་མ་མ་སརྦ་སིདྡྷི་མྨེ་པྲ་ཡཙྪ་ཞེས་པ་བདུན་གྱིས་ཕུལ། གཏོར་མ་གཉིས་པ་ཨ་ཀཱ་རོའམ་ཁ་འབར་མའི་སྔགས་ཀྱིས་འབྱུང་པོ་རྣམས་ལ་བསྔོས་ལ། མཐར་ཉེར་སྤྱོད་ཀྱིས་མཆོད། སྐྱོན་གྱིས་མ་གོས་སོགས་ཀྱིས་བསྟོད། མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་འདོད་དོན་གསོལ། ཡེ་ཤེས་པ་སྐུ་གཟུགས་ལ་བརྟན་བཞུགས་བྱས་ནས་རྟེན་འབྲེལ་སྙིང་པོ་བརྗོད། མགྲོན་རྣམས་རང་རང་གནས་སུ་གཤེགས། དགེ་བ་བསྔོ་བ་སོགས་བྱའོ།། ༈ །།འདིའི་དབང་གི་ཆོ་ག་ནི། རྒྱས་པར་གཙོ་བོ་བཅུ་གཅིག་ཞལ་དུ་བསྒྱུར་བ་ལས་གཞན་འགྲོ་འདུལ་གྱི་དབང་ཆོག་བཞིན་བྱ་ལ། ༄། བསྡུ་ན་ཡོ་བྱད་མཆོད་པ་བྱེད་པའི་བཤམ་གྱི་སྐབས་ལྟར་ཙམ་བྱས་ནས། བདག་བསྐྱེད་སྔོན་དུ་འགྲོ་བས་མདུན་བསྐྱེད་སྒྲུབ་ཚུལ་ཡང་དེ་དང་འདྲ་བ་ལས་མདུན་བསྐྱེད་ལ་དམིགས་པའི་བཟླས་པ་ཅུང་ཟད་བྱ། གཏོར་མ་འབུལ་བ་འདོད་དོན་གསོལ་བ་རྣམས་སྔར་ལྟར་བྱས་ནས། སློབ་མ་རྣམས་ཁྲུས་བྱ། མཎྜལ་ཕུལ། རྒྱུན་བཤགས། སྐྱབས་སེམས་སྡོམ་གཟུང་རྣམས་འགྲོ་འདུལ་ལྟར་ཕོག་ནས། དེས་སྔོན་འགྲོའི་རིམ་པ་གྲུབ་ནས། དངོས་གཞི་སྒོམ་བཟླས་ཀྱི་ལུང་སྦྱིན་པ་ཡིན་པས་དམིགས་པ་འདི་བཞིན་དུ་མཛོད་ཅིག །ཆོས་ཐམས་ཅད་སྟོང་ཉིད་སྤྲོས་བྲལ་སོགས་གོང་གི་མངོན་རྟོགས་ཚང་བར་བརྗོད་པའི་མཐར། བདག་ཉིད་ཅན་དུ་བཞུགས་པར་གྱུར། དེའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་གར་ཧཱུྃ་སྔོན་པོ་རྣམས་ཀྱིས་མཚན་པ་ལས་སྐུ་གསུང་ཐུགས་རྡོ་རྗེ་གསུམ་དུ་དབྱེར་མི་ཕྱེད་པར་བསམ་ཞིང་། ལོངས་སྐུ་དང་སྤྲུལ་སྐུའི་ཞིང་ཁམས་ཐམས་ཅད་དུ་སྐུ་གསུང་ཐུགས་ཀྱི་རྣམ་རོལ་བསམ་གྱིས་མི་ཁྱབ་པས་འགྲོ་བའི་དོན་མཛད་པར་མོས་ཤིག །སློབ་དཔོན་ཡང་ཇི་སྐད་སྨྲོས་པའི་ཐུགས་རྗེ་ཆེན་པོར་དངོས་སུ་གསལ་བའི་ཐུགས་ཀར་པད་ཟླ་ལ་ཧྲཱིཿཡིག་སྔགས་ཕྲེང་དང་བཅས་པ། ཁྱེད་རང་རྣམས་ལྷར་གསལ་བའི་སྙིང་གར་པད་ཟླ་ལ་ཧྲཱིཿདཀར་པོ་རེ་རེ་གསལ་ཐོབས། སློབ་དཔོན་ལ་མོས་གུས་བྱས་པའི་རྐྱེན་གྱིས། དེའི་ཐུགས་ཀའི་སྔགས་ཕྲེང་ལས་སྔགས་ཕྲེང་གཉིས་པ་མཆེད། ཞལ་ནས་ཐོན། སློབ་མའི་ཁར་ཞུགས། སྙིང་ཁའི་ས་བོན་གྱི་མཐར་སྤར་བཏབ་པ་བཞིན་འཁོད་པར་བསམ་ལ་སྙིང་པོའི་རྗེས་ཟློས་མཛད་པ་ཞུ། ཞེས་བྱས་ལ་ཡིག་དྲུག་རྗེས་ཟློས་ལན་བདུན་བྱར་གཞུག །དེང་ཕྱིན་ཆད་ལྷ་ཐུགས་རྗེ་ཆེན་པོ་བསྒོམ་པ་དང་སྔགས་ཡི་གེ་དྲུག་པ་བཟླ་བ་ལ་བརྩོན་པར་གྱིས་ཤིག །ཅེས་སྒོམ་བཟླས་ཀྱི་ལུང་སྦྱིན་ལ། མཐར། དེ་ལྟར་དབང་བསྐུར་པས་ཐུགས་རྗེ་ཆེན་པོའི་སྐུ་དང་ཡེ་ཤེས་སུ་གྱུར་ནས་འཁོར་ལོས་སྒྱུར་པའི་རྒྱལ་པོ་ལྟར་རིག་པའི་རྒྱལ་པོར་རང་དབང་ཐོབ་པར་གྱུར་ཅིག །ཅེས་ལན་གསུམ་དང་། ཐུགས་རྗེ་ཆེན་པོའི་ཆོས་འདི་སེམས་ཅན་གྱི་དོན་དུ་བློ་བསྐྱེད་ལ་སྒྲུབས་ཤིག །ཤོད་ཅིག །སྟོན་ཅིག །འགྲོ་བའི་དོན་གྱིས་ཤིག །ཅེས་པའང་ལན་གསུམ་དུ་བརྗོད་དོ། །མདུན་བསྐྱེད་ཀྱི་རྗེས་ཆོག་ཀྱང་སྔར་དང་འདྲའོ། །མི་འ༵གྱུར་དབྱིངས་ལས་འགག་མེ༵ད་རྩལ། །རྡོ༵་རྗེ༵འི་སྐུར་བཞེངས་སྤྱན་རས་གཟིགས། །སྲོང་བཙན་ཞལ་ལུང་བོད་ཆོས་ཀྱི། །སྙིང་པོ་བདུད་རྩིའི་ཐིག་ལེར་སྤེལ། །སྤྱན་རས་གཟིགས་རྒྱལ་པོ་ལུགས་ནམ་མཁའི་རྒྱལ་པོའི་སྒྲུབ་ཐབས་ཀྱི་ལེའུ་ཚན་ནོ།། །།\nRetrieved from "https://rtz.tsadra.org/index.php?title=Terdzo-OM-018&oldid=116290"


ཆོས་དང་འཇིག་རྟེན། : ཨ་རིའི་དེབ་ལྗང་གུའམ་གྷི་རིན་ཀར་ཊི་འབྱོར་བའི་ཉིན་མོ།\nཁ་སང་གི་ཉིན་མོ་འདི་ནི་ངོས་ཀྱི་འཆར་ཅན་ལྟར་དུ་ཡོད་པའི་གཟའ་ཟླ་བའི་བདེ་ཆེན་ཞིང་སྒྲུབས་དེ་ཡིན། དགོང་མོ་ཚོགས་ཁང་དུ་སོང་བས་མི་གྲངས་ཉི་ཤུ་མ་ཟིན་ཙམ་ཞིག་འབྱོར་འདུག དེ་རིང་ནི་སྐད་བསྒྱུར་མེད་ཀྱང་ངོས་ཀྱི་དབྱིན་སྐད་ར་མ་ལུག་དེ་རྒྱབས་ནས་ཀུན་སློང་བཅོས་སྟངས་སྐོར་དང་གསར་པ་འགའ་ཡི་ཆེད་དུ་བདེ་ཆེན་ཞིང་སྒྲུབས་དང་སངས་རྒྱས་འོད་དཔག་མེད་ཀྱི་ལྷ་འདི་ངོ་སྤྲོད་མདོར་བསྡུས་བྱས་ནས་ཆོ་ག་བོད་ཡིག་སྒྲ་གདངས་ཐོག་ཏུ་བཏོན།\nསྤྱིར་གཏངས་བོད་ལུགས་ཀྱི་ཆོ་ག་འདི་རྣམས་བཀའ་གཏེར་གང་རུང་གིས་ཆོག་ཁྲིག་བྱས་པ་ཞིག་ཡིན་སྟབས། ཚིག་ཉུང་ལ་དོན་འདུས་པ། ཚིག་གཅིག་ལ་དོན་མང་པོར་བཀྲལ་རྒྱུ་ཡོད་པ། ཚིག་དོན་གྱི་ཆ་ཡོངས་སུ་རྫོགས་པ་སྒོམ་གྱི་དངོས་གཞིར་སོང་བ་ཞིག་ཡིན་ཀྱང་མང་པོ་ཞིག་ནས་ཆོ་ག་འདོན་པའི་སྐབས་སུ་དོན་ལ་བསམ་བློ་མི་གཏོངས་ནས་ཚིག་རྣམས་མགོ་ཆད་མཇུག་སྡུམ་གྱི་ཆོ་ག་ཁྲལ་སོད་དེས་རང་རྒྱུད་ལ་མི་ཕན་པ་མ་ཟད་གསང་སྔགས་བོན་གྱེར་དུ་མི་འགྲོ་བའི་ངེས་པ་མི་འདུག ངས་ནི་ནམ་རྒྱུན་ངོས་ཀྱི་དགེ་ཕྲུག་རྣམས་ལ་འདོན་བྱ་ཡོངས་རྫོགས་བསྒོམ་བྱ་དང་། སྒོམ་དོན་རང་རྒྱུད་ཉོན་མོངས་ཀྱི་གཉེན་པོར་འགྲོ་དགོས་སྐོར་ཁ་དིག་དིག་བར་དུ་བཤད་ཀྱི་ཡོད།\nཞིང་སྒྲུབས་ཚར་མ་ཐག་ཏུ་ནང་དུ་འབྱོར་བས་གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་ནི་ངོས་ཀྱི་རླངས་འཁོར་ཁ་ལོ་བའམ་ཆོས་ཚོགས་ཀྱི་མཆོད་དཔོན་གཅིག་ཅོག་ཨ་མ་སུས་སིན་རེད་འདུག མོ་རང་ནས་གསུངས་ན་རིན་པོ་ཆེ་དེ་རིང་གཏམ་བཟང་ཡོད་ཅེས་སྐད་ཤུགས་ཆེན་པོས་གསུངས་བྱུང་། ངས་ཕལ་ཆེར་ཧ་གོ་སོང་དེ་ནི་ངོས་ཀྱི་ཨ་རིའི་མི་རིགས་ངོས་ལེན་ཐོབ་ཐང་དཔང་ཡིག་གམ་ཡོངས་གྲགས་སུ་green card. དང་འགྲུལ་བཞུད་ལག་ཁྱེར་རམ་Travel Document. གཉིས་དུས་མཉམ་དུ་འབྱོར་འདུག དེ་ནི་ང་ཡི་མི་ཚེ་ལ་ལྟོས་ན་ཧ་ཅང་གལ་ཆེན་པོ་ཞིག་ཡིན་པས་སེམས་ལ་སྐྱིད་སྣང་ཚོད་མེད་ཅིག་བྱུང་། སུ་སིན་དང་ཆོས་ཚོགས་ཀྱི་དྲུང་ཆེ་པདྨ་སྒྲོལ་མ་སོགས་མི་དྲུག་བདུན་ཞིག་ངོས་སར་སླེབས་བྱུང་བས་ཁོང་ཚོ་ཧ་ཅང་དགའ་བོ་བྱུང་འདུག མ་ལེ་ཤའི་སོགས་ལ་ཡོད་པའི་ངོས་ཀྱི་དགེ་ཕྲུག་རྣམས་ཀྱིས་ཡོང་སྒུགས་བྱས་ནས་མི་ལོ་ལྔ་ཙམ་རེད་འདུག དགོང་མོ་དེ་མ་ཐག་མ་ལེ་ཤའི་ཆོས་ཚོགས་ཀྱི་འགན་འཛིན་ཀརྨ་ཐུབ་བསྟན་ལ་ཁ་པར་གཏངས་བས་ཁོ་རང་ཧ་ཅང་དགའ་བོ་བྱུང་སོང་། སྟབས་མ་ལེགས་པ་ཞིག་ལ་གྷི་རན་ཀར་ཊི་ནང་དུ་མི་རིགས་རྒྱ་ནག་ཡིན་ཅེས་བྲིས་འདུག་སྟབས་སེམས་པ་མ་བདེ་བ་ཚོད་མེད་ཅིག་བྱུང་། གན་སྐྱལ་དུ་ཉལ་ཁྲིའི་སྒང་དུ་ཉལ་བཞིན་ལག་པ་བྲང་ཐོག་ཏུ་བཞག་ནས་ཞིབ་འདིང་ཞིག་རྒྱབས་པས་དུས་རབས་བརྒྱད་པ་མཁན་སློབ་ཆོས་གསུམ་གྱི་སྐབས་སུ་སློབ་དཔོན་པདྨས་ཆོས་རྒྱལ་མུ་ནེ་བཙན་པོའི་ཞལ་དུ་གཟིགས་བཞིན་པར།


བབས་གནས། དབུ་ངོས། → སྐབས་དོན། → ཤེས་བྱ། → བོད་ཡིག་ཆ་འཕྲིན་ལག་རྩལ་འཕེལ་རིམ་གྱི་ལོ་རྒྱུས་མདོ་ཙམ་གླེང་བ།\nཡོང་ཁུངས། མཚོ་སྔོན་དགེ་འོས་སློབ་ཆེན་གྱི་རིག་གཞུང་དུས་དེབ།རྩོམ་པ་པོ། ཁྲི་ཤར་བསོད་ནམས་ཚེ་རིང་།སྤེལ་དུས། 09-04\nནང་དོན་གནད་བསྡུས། དེང་གི་དུས་ནི་ཆ་འཕྲིན་ལག་རྩལ་འཕེལ་རྒྱས་ཆེས་མགྱོགས་པའི་དུས་རབས་ཤིག་ཡིན་ལ། བོད་ཡིག་ཆ་འཕྲིན་རིག་པ་ནི་གསར་དུ་དར་བའི་རིག་ཚན་ཞིག་ཡིན་པས། འདིར་བོད་ཡིག་ཆ་འཕྲིན་ལག་རྩལ་འཕེལ་རིམ་གྱི་ལོ་རྒྱུས་མདོར་བསྡུས་ཤིག་ཞིབ་བརྗོད་བྱས་ཡོད།\nབརྡ་ཆད་གཙོ་བོ། བོད་ཡིག ཆ་འཕྲིན་ལག་རྩལ། འཕེལ་རིམ་ལོ་རྒྱུས།\nདེང་གི་དུས་ནི་ཆ་འཕྲིན་ལག་རྩལ་འཕེལ་རྒྱས་ཆེས་མགྱོགས་པའི་དུས་རབས་ཤིག་ཡིན་ལ། འཛམ་གླིང་གི་ཡུལ་གྲུ་ཀུན་ཏུ་ལས་རིགས་སོ་སོ་ན་བེད་སྤྱོད་རྒྱ་ཆེན་པོ་བྱེད་པ་ནི་རྩིས་འཁོར་ཡིན་པ་དང་། དེས་མི་རྣམས་ཀྱིས་་བྱ་བ་སྒྲུབ་པར་སྟབས་བདེ་བཟོ་བས། འཛམ་གླིང་གི་རྒྱལ་ཁབ་སོ་སོས་ཀྱང་ཆ་འཕྲིན་ལག་རྩལ་ཕྱོགས་ལ་འབད་པ་ལྷུར་ལེན་བྱེད་ཀྱིན་འདུག མི་རིགས་གང་ཞིག་དང་རྒྱལ་ཁབ་གང་ཞིག་ཡིན་ནའང་ཆ་འཕྲིན་ལག་རྩལ་ཕྱོགས་སུ་འབད་བརྩོན་བྱས་པ་ཆེས་མགྱོགས་ན་མི་རིགས་དང་རྒྱལ་ཁབ་དེའི་སྲིད་འབྱོར་རིག་གསུམ་གནམ་ས་བླ་འོག་བརྗེ་བ་ལྟ་བུའི་འཕོ་འགྱུར་བྱུང་གིན་མཆིས། དེ་ལས་ལྡོག་ན་རྗེས་ལུས་སུ་ཐེབས་འགྲོ་བ་ནི་སྨོས་མ་དགོས་པ་ཞིག་རེད། རང་རེའི་གངས་ཅན་པ་རྣམས་ཀྱིས་ཀྱང་དུས་རབས་དང་སྤྱི་ཚོགས་འཕེལ་རྒྱས་ཀྱི་རྗེས་སུ་བསྙེགས་ཏེ་ཆ་འཕྲིན་སྤྱི་ཚོགས་དང་། ཤེས་ཡོན་དཔལ་འབྱོར་གྱི་ཕྱོགས་སུ་འབད་རྒྱུ་ནི་མི་རེ་རེའི་ཕྲག་སྟེང་ལ་བབས་པའི་འོས་འགན་ལྡོག་ཏུ་མེད་པ་ཞིག་ཡིན་ལ། ལྷག་པར་དུ་བོད་སྐད་ཡིག་འཕེལ་རྒྱས་སུ་གཏོང་དགོས་ན་བོད་ཡིག་ཆ་འཕྲིན་ལག་རྩལ་དང་ཁ་འབྲལ་ཐབས་མེད་པ་ཞིག་རེད། འདིར་ཁོ་བོས་བོད་ཡིག་ཆ་འཕྲིན་ལག་རྩལ་འཕེལ་རིམ་གྱི་ལོ་རྒྱུས་མདོ་ཙམ་ཞིག་བརྗོད་པར་བྱའོ། །\nསྤྱིར་ན་ཆ་འཕྲིན་ནམ་བརྡ་འཕྲིན་ཞེས་པའི་བརྡ་ཆད་འདི་ནི། རྒྱའི་ལོ་རྒྱུས་རིག་གནས་ལྟར་བརྗོད་ན་དུས་རབས་ཉི་ཤུ་པའི་ལོ་རབས་ལྔ་བཅུ་བའི་ནང་བྱུང་བ་ཞིག་ཡིན་ལ། 《སྐད་ཆ་ཡི་གེའི་ཆ་འཕྲིན་བཀོལ་སྤྱོད》ལས། དུས་རབས་ཉི་ཤུ་བའི་ལོ་རབས་ལྔ་བཅུ་བའི་སྐབས། དབྱིན་ཡིག་གི་ཚན་རྩལ་ཡིག་ཚང་ཁྲོད་ན་ཆ་འཕྲིན་ལinformationཟེར་ཞིང་། ཉི་ཧོང་བས་ཡིག་སྒྱུར་བྱེད་དུས“གསང་འཕྲིན”ཞེས་བསྒྱུར་ཡོད་པ་དང་། ཀྲུང་གོ་བས“信息” ①ཆ་འཕྲིན་ཞེས་བཀོད་པ་ལ་གཞིགས་ན། ཆ་འཕྲིན་ནམ་བརྡ་འཕྲིན་ཞེས་པའི་མིང་བརྡ་འདི་ནི་དབྱིན་ཇིའི་སྐད་ནས་རྒྱ་ནག་སྐད་ལ་ཟུར་ཆག་པ་ཞིག་ཡིན་ལ། རང་རེའི་སྐད་ལ་ཆ་འཕྲིན་ནམ་བརྡ་འཕྲིན་ཞེས་པ་ལ 《བོད་རྒྱ་དབྱིན་སྐད་ཀྱི་རྩིས་འཁོར་ཚིག་མཛོད》ཅེས་པ་རུ། བརྡ་འཕྲིན་ཞེས་པ་ནི་མི་རྣམས་ཀྱིས་གཞི་འཛིན་གྲངས་མཚོན་བྱེད་ལ་འཁོལ་བའི་ཆོད་དོན་ལྟར་གཞི་འཛིན་གྲངས་ལ་བྱིན་པའི་གོ་དོན་ལ་ཟེར②བ་དང་། དོན་དམ་པར། ཆ་འཕྲིན་ནམ་བརྡ་འཕྲིན་ཞེས་པ་ནི་མི་རྣམས་ཀྱིས་དུས་རྒྱུན་གྱི་འཚོ་བའི་ཁྲོད་དུ་བྱུང་བའི་མཐོང་ཐོས་དྲན་གསུམ་དུ་གྱུར་བའི་ཤེས་བྱའམ་རིན་ཐང་ལྡན་པའི་འཕྲིན་གསར་སྤྱི་ལ་གོ་ཞིང་། དེ་ནི་སྒྲ་གདངས་དང་། ཡི་གེ གཟུགས་བརྙན། གཞི་འཛིན་གྲངས། བརྡ་རྟགས་སོགས་མིའི་རིགས་ཀྱི་འཚོ་གཞེས་ཁོར་ཡུག་དང་འབྲེལ་བའི་ཤེས་བྱ་སྤྱི་ལ་ཟེར་ཞིང་། རང་རེའི་བོད་སྐད་ཀྱི་དབང་དུ་བྱས་ན། བརྡ་འཕྲིན་ཞེས་པ་ལ་ཆ་འཕྲིན་ཞེས་བསྒྱུར་ན་ཚིག་དོན་གང་རུང་ལ་གཞིགས་ན་དོན་ལ་འབྱོར་བ་ཞིག་ཡིན་པ་དང་། 《དག་ཡིག་གསར་བསྒྲིགས》ལས། བརྡ་ཞེས་པ་ནི་ལས་དོན་ཞིག་གཞན་ལ་གོ་བར་བྱེད་པའི་ཚིག་དང་། ལུས་ཀྱི་རྣམ་འགྱུར་དང་རྟགས་མཚན་སོགས་ཀྱི་མིང་③ལ་གོ་ཞིང་། འཕྲིན་ཞེས་པ་ནི་མི་གཅིག་གིས་གཅིག་ལ་བསྐུར་བའི་སྐད་ཆ་དང་ཡི་གེའི་མིང་④ལ་གོ་བར་གཞིགས་ན། བརྡ་ཞེས་པ་ནི་གོ་བརྡ་སྤྲོད་པའི་བརྡ་རྟགས་སྤྱི་ལ་གོ་བ་དང་། འཕྲིན་ཞེས་པ་ནི་འཕྲིན་གསར་སྣ་ཚོགས་ལ་གོ་བས་ཆ་འཕྲིན་ཞེས་བརྗོད་ཡོད། དེ་མིན་《རྒྱ་བོད་ཤན་སྦྱར་ཚིག་མཛོད》ལས། “信息”ལ་ཆ་འཕྲིན། བརྡ་འཕྲིན། བརྡ་རྟགས། ⑤ཞེས་བྱུང་བ་ལ་བརྟེན་ཏེ། ད་ལྟ་མི་ཕལ་མོ་ཆེ་ཡིས་བརྡ་འཕྲིན། ཆ་འཕྲིན་ཞེས་གང་རུང་ཞིག་བརྗོད་མོད། ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི“ཆ་འཕྲིན་ལག་རྩལ་ཐད་ཀྱི་བོད་ཡིག་ཐ་སྙད་ཀྱི་རྒྱལ་ཁབ་ཚད་ལྡན་ལ་ཞིབ་འཇུག”ཅེས་པའི་ཞིབ་འཇུག་རྣམ་གྲངས་ཚོ་ཆུང་གིས་བསྒྲིགས་པའི《བོད་རྒྱ་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད》ཅེས་པ་རུ། “信息”ལ“ཆ་འཕྲིན”⑥ཞེས་གཏན་ལ་ཕབ་ཡོད་པས་ཆ་འཕྲིན་ཞེས་བརྗོད་ན་ཚིག་དོན་གང་རུང་ལ་གཞིགས་ན་དོན་ལ་འབྱོར་བ་ཞིག་ཡིན་པ་མ་ཟད། ད་ལྟ་བཀོལ་སྤྱོད་བྱེད་པའི་ཆ་ནས་ཀྱང་ཕྱི་ནང་གང་རུང་གི་དུས་དེབ་དང་ཚགས་པར་དུ་སྤེལ་གྱིན་ཡོད་པ་མ་ཟད། ལས་ཁུངས་དང་ཞིབ་འཇུག་ལྟེ་གནས་མང་པོ་ཞིག་ཏུ་ཆ་འཕྲིན་ཞེས་གཏན་ལ་ཕབ་ཡོད་དེ། དཔེར་ན་ཀྲུང་གོའི་བོད་ལྗོངས་ཆ་འཕྲིན་ལྟེ་གནས། ཆ་འཕྲིན་ལག་རྩལ་དྲ་ཚིགས་ལྟ་བུ། གོང་གི་ཚིག་མཛོད་འདི་ནི་རྒྱལ་ནང་ནས་ཐོག་དང་པོར་འགྲེམས་སྤེལ་བྱས་པའི་བོད་ཡིག་ཐ་སྙད་ཀྱི་རྒྱལ་ཁབ་ཚད་ལྡན་གྱི་ཞིབ་འཇུག་ཚིག་མཛོད་ཐོག་མ་ཡིན་པས། ང་ཚོའི་ཆ་འཕྲིན་ཞེས་བརྗོད་ན་ཐ་སྙད་གཅིག་གྱུར་ཡོང་བར་ཕན་ཁེ་ཆེ་བར་འདོད།\nབོད་ཡིག་ཆ་འཕྲིན་ཞེས་པ་ནི་བོད་ཀྱི་ཡི་གེ་དང་ཆ་འཕྲིན་ལག་རྩལ་གཉིས་ཟུང་འབྲེལ་བྱས་པའི་བསྡུས་མིང་ཡིན་ཏེ། བོད་ཡིག་ཆ་འཕྲིན་ཞེས་པའི་གོ་དོན་ཅི་ཞེ་ན། འདི་ལའང་བཤད་ཚུལ་སྣ་ཚོགས་ཤིག་ཡོད་པའི་དབང་གིས་འདིར་གསལ་པོར་བརྗོད་དཀའ་ན་ཡང་། སྒྲ་བཤད་ཙམ་ནི་འདི་ལྟ་སྟེ། བོད་ཀྱི་རིག་གནས་ཀྱིས་མཚོན་པའི་ཡི་གེ་དང་སྐད་ཆ(ཁ་སྐད་དང་ཡིག་སྐད་གཉིས་སུ་འདུ)འདི་ཉིད་རྩིས་འཁོར་ནང་ཆ་ཡོངས་སུ་བཀོལ་སྤྱོད་བྱེད་ཐུབ་པའི་ཆ་འཕྲིན་སྣ་ཚོགས་ཤིག་ལ་བོད་ཡིག་ཆ་འཕྲིན་ཞེས་བརྗོད་ན་ཆོག་སྟེ། དེ་ལ་འདིར་རྩིས་འཁོར་སྐད་བརྡ་རིག་པའི་འབུམ་རམས་པ་གདུགས་དཀར་ཚེ་རིང་གིས“བོད་ཡིག་ཆ་འཕྲིན་སྒྲིག་གཅོད་ལ་བོད་སྐད་ཆ་འཕྲིན་སྒྲིག་གཅོད་དང་བོད་ཡིག་ཆ་འཕྲིན་སྒྲིག་གཅོད་བཅས་རྣམ་པ་གཉིས་སུ་དབྱེ་བ་དང་། བོད་ཡིག་ཆ་འཕྲིན་སྒྲིག་གཅོད་ཀྱི་ནང་གསེས་ལ་བཀོལ་སྤྱོད་མ་ལག་དང་དེའི་ཨང་སྒྲིག་ཡིག་རྟགས་ཚོགས། ནང་འཇུག་ལག་རྩལ། ཡིག་དབྱིབས་བརྗོད་པ་དང་དེའི་གྲུབ་ཚུལ། གསོག་འཇོག རྩོམ་སྒྲིག པར་སྒྲིག་པ་བཅས་འདུ་བ་དང་། བོད་སྐད་ཆ་འཕྲིན་སྒྲིག་གཅོད་ཀྱི་ནང་གསེས་ལ་འཕྲུལ་ཆས་ལོ་ཙཱ། ཆ་འཕྲིན་ཞིབ་འཚོལ། ཆ་འཕྲིན་ལེན་པ། ཡིག་ཆ་ཞུ་དག ཡིག་ཆ་གྲུབ་ཚུལ། ཡིག་ཆའི་རིགས་དབྱེ་ཚུལ། རང་འགུལ་གྱི་གནད་བསྡུས་བཅས་བོད་ཡིག་ངོས་འཛིན་མ་ལག་དང་སྒྲ་གདངས་ངོས་འཛིན་པ་བཅས་སུ་འདུ”⑦ཞེས་པ་ལ་གཞིགས་ན། བོད་ཡིག་ཆ་འཕྲིན་སྒྲིག་གཅོད་དང་བོད་སྐད་ཆ་འཕྲིན་སྒྲིག་གཅོད་གཉིས་ནི་གཅིག་ལ་གཅིག་བརྟེན་གྱི་འབྲེལ་བ་དང་། བོད་སྐད་ཆ་འཕྲིན་སྒྲིག་གཅོད་ནི་བོད་ཡིག་ཆ་འཕྲིན་སྒྲིག་གཅོད་ཀྱི་རྨང་གཞིའི་སྟེང་ནས་འཕེལ་རྒྱས་བྱུང་བ་ཞིག་ཡིན་པས། ད་ལྟ་ང་ཚོས་བོད་ཡིག་ཆ་འཕྲིན་སྒྲིག་གཅོད་ཀྱི་རྨང་གཞིའི་འཕེལ་རྒྱས་ལ་ནུས་ཤུགས་གང་ཡོད་ཅིག་འདོན་རྒྱུ་ནི་ཁ་ཚ་དགོས་གཏུགས་ཀྱི་དོན་དག་ཅིག་ཡིན་པར་འཁུམས། གཞན་ཡང་བོད་ཡིག་ཆ་འཕྲིན་སྒྲིག་གཅོད་ལས་བོད་ཀྱི་བརྡ་སྤྲོད་པའི་ངོ་བོ་དང་དབྱེ་བ། སྒྲ་གདངས་སོགས་ལ་ཞིབ་འཇུག་གང་ལེགས་བགྱིས་ཏེ་རྩིས་འཁོར་ལས་བོད་ཡིག་ངོས་འཛིན་པ་ལས་གཞན། བོད་ཡིག་གིས་རྒྱལ་ཁབ་གང་རུང་གི་ཡི་གེ་དང་། སྐད་ཆ། སྒྲ་གདངས་བཅས་སོ་སོར་སྒྱུར་ཐུབ་པར་འབད་རྒྱུ་ཡང་དམིགས་འབེན་ཉིད་ཡིན་ནོ། །\nདེ་ཡང་འཛམ་གླིང་གི་ལས་རིགས་སོ་སོ་ན་བེད་སྤྱོད་རྒྱ་ཆེན་པོ་བྱེད་པ་ནི་རྩིས་འཁོར་ལགས་ཏེ། དེ་ནི་དུས་རབས་ཉི་ཤུ་པའི་ལོ་རབས་བཞི་བཅུ་པའི་ནང་སྟེ1946ལོའི་ཟླ་གཉིས་པར་ཨ་མེ་རི་ཁའི་པེན་ཞེ་ཧྥ་ནེ་ཡ་སློབ་གྲྭ་ཆེན་མོའི་བན·ནོ་ཡེ་མན་གྱིས་(美国宾夕法尼亚大学，冯·诺曼（VON.NEUMANM）（ENIAC）ཨན་ནེ་ཨ་ཁུ་ཞེས་པའི་རྩིས་འཁོར་ཐོག་མ་དེ་བཟོས་པ་ནས་བཟུང་། འཛམ་གླིང་གི་མི་རིགས་སོ་སོར་སྐད་དང་ཡི་གེ་ཡོད་པ་རྣམས་ཀྱིས་ཀྱང་དེའི་ཕྱོགས་སུ་གཅིག་རྗེས་གཉིས་མཐུད་ཀྱིས་བང་ཁ་འགྲན་པ་ནི་སྨོས་མ་དགོས་སོ། ། དབྱིན་ཡིག་ཏུCOMPUTERཟེར་བའི་རྩིས་འཁོར་འདི་ཉིད་ལ་བོད་ཡིག་གིས་ཕྲ་རྣམ་རྩིས་འཁོར་དང་། ཕྲ་དབྱིབས་རྩིས་འཁོར། འཕྲུལ་རྩིས། རྩིས་རྒྱག་འཕྲུལ་འཁོར། གློག་རྩིས། གློག་ཀླད། གློག་རྡུལ་འཕྲུལ་འཁོར། གློག་འཕྲུལ། རྩིས་འཁོར་ཟེར་བ་སོགས་མིང་མང་པོ་ཞིག་བཏགས་ཡོད་ནའང་རྩིས་འཁོར་ཞེས་བསྒྱུར་ན་ཚིག་དོན་གང་རུང་ལ་འབྱོར་བས་འདིར་རྩིས་འཁོར་ཞེས་བརྗོད་པ་ཡིན། དེ་ལ་འདིར་བོད་ཡིག་ཆ་འཕྲིན་ལག་རྩལ་འཕེལ་བའི་དབུ་གང་ནས་བརྙེས་པ་ལ་གཞིགས་ན། དུས་རབས་ཉི་ཤུ་བའི་ལོ་རབས་བརྒྱད་ཅུ་པའི་མགོ་ནས་བཟུང་བོད་ཡིག་ཆ་འཕྲིན་ལག་རྩལ་གྱི་དབུ་ཚུགས་པ་ཡིན་ཏེ། འཛམ་གླིང་དུ་ཆེས་ཐོག་མར་བོད་ཡིག་ཆ་འཕྲིན་གྱི་བྱ་བ་གཉེར་མཁན་ནི་སྤྱི་ལོ1981ལོར་ཀྲང་ལན་ཧྲིན(张连生)གྱིས་རྩིས་འཁོར་བཀོལ་ནས་བོད་ཡིག་གི་ཐ་སྙད་བསྒྲིགས་པ་ཡིན་ལ། དེ་ནི་བོད་རང་ཉིད་ལ་མཚོན་ན་མི་རིགས་རང་གི་སྐད་ཡིག་འདི་ཉིད་འཕྲུལ་ཆས་ཅན་དང་དེང་རབས་ཅན་དུ་འགྱུར་བའི་བགྲོད་ལམ་ཆེས་ཐོག་མ་ཡིན་པ་དང་། སྐབས་དེར་མཚོན་ན་བོད་ཡིག་གི་བཀོལ་སྤྱོད་མ་ལག་ཅིག་བྱུང་མེད་པ་དང་ཁོ་མོས་དབྱིན་ཡིག་རྩིས་འཁོར་བཀོལ་སྤྱོད་མ་ལག་བེད་སྤྱད་དེ་རང་རྒྱལ་གྱི་བོད་རིག་པར་ཞིབ་འཇུག་གནང་མཁན་གྱི་སྐུ་ཞབས་ཡེ་ཏོ་ཆོན(于道泉)གྱིས་བཏོན་པའི་གྲངས་ཀས་བོད་ཡིག་གི་ཚབ་བྱས་པའི་བོད་ཡིག་ཨང་སྒྲིག(编码)བྱེད་ཐབས་གཞིར་བཟུང་སྟེCOBOLསྐད་ཆས་བོད་ཡིག་འཆར་ཐུབ་པའི་མཉེན་ཆས་སྤྱད་པ་ནི་བོད་ཡིག་ཆ་འཕྲིན་ལག་རྩལ་འཕེལ་བའི་དབུ་ཚུགས་པ་ཙམ་ལས་བོད་ཡིག་གི་བཀོལ་སྤྱོད་མ་ལག་ཅིག་བྱུང་མེད་པ་རེད། དེའི་རྗེས་སྤྱི་ལོ1983ལོར་ཀྲང་ལན་ཧྲིན་གྱིས་ཨ་མེ་རི་ཀའི་དབྱི་ལི་རོ་སོ་སློབ་གྲྭ་ཆེན་མོ(美国列诺斯大学)ནསPLATOརྩིས་འཁོར་ནངTUTORམཉེན་ཆས་སྤྱད་དེ་བོད་ཀྱི་ཡི་གེ་འདི་ཉིད་མངོན་འཆར་བྱེད་ཐུབ་པ་དང་ནང་འཇུག་བྱེད་ཐུབ་པ་དང་། དཔར་འདེབས་བྱེད་ཐུབ་པ་ཞིག་བྱུང་། 1984ལོར་ཧྲང་ཧེ་སློབ་གསོ་སློབ་གླིང་གི་དངོས་ལུགས་སྡེ་ཁག་གིསBASICསྐད་ཆ་བཀོལ་ནས་བོད་ཡིག་གི་བྱ་བྱེད་མ་ལག་ཅིག་གསར་དུ་བསྐྲུན་པའི་སྔ་རྗེས་སུ། ཀན་སུའུ་ཞིང་ཆེན་རྩིས་འཁོར་ལྟེ་གནས་དང་ནུབ་བྱང་མི་རིགས་སློབ་གྲྭ་ཆེན་མོ་གཉིས་མཉམ་འབྲེལ་བྱས་ཏེBASICསྐད་ཆ་བཀོལ་ནས་བོད་ཡིག་གི་བྱ་བྱེད་མཉེན་ཆས་མ་ལགZWCLགསར་བཟོ་བྱས། 1986ལོར་མཚོ་སྔོན་དགེ་ཐོན་སློབ་ཆེན་དང་མཚོ་སྔོན་མི་རིགས་སློབ་གླིང་གཉིས་མཉམ་འབྲེལ་བྱས་ཏེ་བོད་རྒྱ་དབྱིན་གསུམ་གྱི་ཡི་གེ་བཀོལ་སྤྱོད་བྱེད་ཐུབ་བའི་བོད་ཡིག་གི་བྱ་བྱེད་མ་ལགTCDOSབྱུང་བ་དང་། དེའི་སྔ་རྗེས་སུ་ལན་ཧེ(兰海)བོད་ཡིག་གི་མ་ལགZWDOSབྱུང་།\nདུས་རབས་ཉི་ཤུ་པའི་ལོ་རབས་བརྒྱད་ཅུ་དང་དགུ་བཅུ་པའི་སྐབས་ནི་བོད་ཡིག་ཆ་འཕྲིན་ལ་མཚོན་ནDOSབཀོལ་སྤྱོད་མ་ལག་གི་འཕེལ་རྒྱས་མགྱོགས་པའི་ལོ་རབས་ཤིག་ཡིན་ཏེ། 1988ལོར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་དང་མཁའ་སྤྱོད་པུའུ710མཉམ་འབྲེལ་བྱས་ཏེ་ཧྭ་ཀོང(华光)བོད་ཡིག་གི་བྱ་བྱེད་མ་ལག་གསར་བསྐྲུན་བྱུང་བ་དང་། 1990ལོར་པེ་ཅིན་སློབ་ཆེན་རྩིས་འཁོར་ཞིབ་འཇུག་སོའོ་དང་མི་རིགས་དཔེ་སྐྲུན་ཁང་། ཀྲུང་གོའི་མི་རིགས་སྐད་ཡིག་ཡིག་སྒྱུར་ལྟེ་གནས་བཅས་མཉམ་འབྲེལ་བྱས་ཏེ་པེ་ཏ་ཧྥང་ཀྲིན(北大方正)བོད་ཡིག་མཉེན་ཆས་བྱུང་བ་རེད། གོང་གསལ་གྱི་མཉེན་ཆས་འདི་དག་ལ་གཅིག་གྱུར་གྱི་ཨང་སྒྲིག་ཅིག་མེད་ན་ཡང་བོད་ཡིག་ཆ་འཕྲིན་ལག་རྩལ་འཕེལ་རྒྱས་ཁྲོད་ཀྱི་ཆེས་ལེགས་ཐོན་གྱི་མཉེན་ཆས་ཤིག་ཡིན་པས་བོད་ཡིག་གི་དཔེ་ཆ་པར་སྒྲིག་དང་པར་སྐྲུན་ཐད་ལ་རང་འགུལ་གྱིས་བསྒྲིགས་ཐུབ་པའི་བྱེད་ནུས་ཡོད་པས་ཤིན་ཏུ་ལེགས།\nWINDOSབཀོལ་སྤྱོད་མ་ལག་བྱུང་བ་ནས་བཟུང་། བོད་ཡིག་ཆ་འཕྲིན་གྱི་གོམ་ཁའངWINDOSཕྱོགས་སུ་བསྙེགས་པ་རེད། དུས་རབས་ཉེར་གཅིག་པའི་དབུ་ནི་བོད་ཡིག་གིWINDOSབཀོལ་སྤྱོད་མ་ལག་བྱུང་བའི་དུས་ཤིག་ཡིན་ཏེ། སྤྱི་ལོ2000ལོར་ནུབ་བྱང་མི་རིགས་སློབ་ཆེན་ཀྲུང་གོའི་མི་རིགས་ཆ་འཕྲིན་ཞིབ་འཇུག་གླིང་གིས་རྩིས་འཁོརWINDOSབཀོལ་སྤྱོད་མ་ལག་ནང་བོད་ཡིག་བྱ་བྱེད་མཉེན་ཆས་དོན་ཡོད(同元)ཅེས་པ་གསར་དུ་བཟོས་པ་དང་། གཞན་ཡང་སྐབས་དེར་ཕྱི་རྒྱལ་ནས་ཐོན་པའི་སཾབྷོཊ་བོད་ཡིག་མཉེན་ཆས་སོགས་བྱུང་། སྤྱི་ལོ2001ལོར་བོད་ལྗོངས་སློབ་ཆེན་གྱི་ཉི་མ་བཀྲ་ཤིས་སོགས་ཀྱིས་ཧོ་ཧོ(火狐)བོད་ཡིག་མཉེན་ཆས་བཟོས་པ་དང་། སྤྱི་ལོ2003ལོར་མཚོ་སྔོན་དགེ་ཐོན་སློབ་ཆེན་ནས་པཎྚིཏ་བོད་ཡིག་མཉེན་ཆས་གསར་བཟོ་བྱས་པ་དང་། དེའི་རྗེས་སུ་བོད་ལྗོངས་སློབ་གྲྭ་ཆེན་མོ་ནས་གངས་སྤྱན་བོད་ཡིག་མཉེན་ཆས་གསར་བཟོ་བྱས་པ་དང་དུས་མཚུངས་སུ། གཡུ་མཚོ། འ་མཚོ། དབྱངས་ཅན། ཙོང་ཁ་བོད་ཡིག་མཉེན་ཆས་སོགས་གཅིག་རྗེས་གཉིས་མཐུད་དུ་བོད་ཡིག་མཉེན་ཆས་མང་པོ་ཞིག་བྱུང་བ་དང་། བོད་ཡིག་ཆ་འཕྲིན་ལ་ཞིབ་འཇུག་བྱེད་པའི་ལས་ཁུངས་ནི་རྒྱལ་ནང་ནས་བོད་ལྗོངས་སློབ་གྲྭ་ཆེན་མོ་བོད་ཡིག་ཆ་འཕྲིན་ལག་རྩལ་སློབ་གསོའི་པུའི་བཟོ་སྐྲུན་ཞིབ་འཇུག་ལྟེ་གནས་དང་། ཀྲུང་གོའི་བོད་ལྗོངས་ཆ་འཕྲིན་ལྟེ་གནས། ནུབ་བྱང་མི་རིགས་སློབ་གྲྭ་ཆེན་མོ་ཀྲུང་གོའི་མི་རིགས་ཆ་འཕྲིན་ཞིབ་འཇུག་གླིང་། མཚོ་སྔོན་དགེ་ཐོན་སློབ་ཆེན་བོད་ཡིག་ཆ་འཕྲིན་ལྟེ་གནས་སོགས་ཡོད་པ་དང་། དེ་མིན་འབྲུག་ཡུལ། ཨ་མེ་རི་ཁ། དབྱིན་ཇི། ཉི་ཧོང་སོགས་ན་ལ་རྩེ་དེང་རབས་བོད་ཀྱི་དཔེ་མཛོད་ཁང་། བོད་ཀྱི་གློག་རྡུལ་རྒྱལ་སྒོ། ཉིག་ཡོ་བོད་བརྒྱུད་ནང་བསྟན་ཆོས་ལུགས་དཔྱད་ཡིག་ཆ་འཕྲིན་ལྟེ་གནས། ཧྥེ་ཅི་ཉི་ཡ་སློབ་གླིང་གི་གངས་ལྗོངས་ཨང་གྲངས་དཔེ་མཛོད་ཁང་སོགས་མང་པོ་ཞིག་ཡོད་དོ། །\nའདི་འདྲའི་ལོ་རྒྱུས་ཀྱི་བགྲོད་ལམ་རིང་མོ་ཞིག་བརྒྱུད་ནའང་བོད་ཡིག་ཆ་འཕྲིན་འཕེལ་རིམ་གྱི་ལོ་རྒྱུས་ལ་ཕྱི་མིག་ཅིག་བལྟས་ན། བོད་ཡིག་ཆ་འཕྲིན་གྱི་འཕེལ་རྒྱས་ནི་མིང་ཙམ་ཡིན་ལ། དོན་དམ་དུ་བཤད་ན་གོང་གསལ་གྱི་མཉེན་ཆས་དག་ལ་རྒྱལ་སྤྱིའི་ཚད་ལྡན་ཨང་ཡིག་བྱུང་མེད་པས་ད་སྔའང་མི་རིགས་གཞན་པའི་ཆ་འཕྲིན་འཕེལ་རྒྱས་དང་བསྡུར་ན་བར་ཐག་ཅུང་ཆེན་པོ་འདུག ཡིན་ཡང་དགའ་འོས་པ་ཞིག་ལ་སྤྱི་ལོ2007ལོའི་ཟླ1པའི་ཚེས30ཉིན། ཨ་རིའི་ཝེ་རོན་ཀུང་ཟི（Microsoft）ནས་WINDOS vista འཛམ་གླིང་ཡོངས་ལ་དུས་མཉམ་དུ་ཁྱབ་སྤེལ་བྱས་པའི་རྩིས་འཁོར་གྱི་མ་ལག་མཉེན་ཆས་གསར་བ་ཞིག་བྱུང་བ་དང་། དེའི་ནང་དུ་རང་རྒྱལ་གྱི་བོད་ཡིག་དང་སོག་ཡིག ཡུ་གུར་ཡི་གེ ཡེ་རིགས་ཀྱི་ཡི་གེ་བཅས་ཡིག་རིགས་བཞི་ཡོད་པ་དང་། དེ་ནི་བོད་ཡིག་ལ་རྒྱལ་སྤྱིའི་ཚད་ལྡན་ཨང་སྒྲིག་ཡོད་པ་ཞིག་ཡིན་པ་དང་། WINDOS vistaལ་ཚུད་པའི་བོད་ཡིག་གི་ཡིག་གཟུགས་དེའི་མིང་ལ་ཧི་མ་ལ་ཡ་དང་། མིང་གཞན་ལ་བེ་སི་ཐ（vista）བོད་ཡིག་མཉེན་ཆས་ཟེར་ཞིང་། དེའི་བྱེད་ལས་ནི་རྩིས་འཁོར་དུ་བོད་ཡིག་པར་སྒྲིག་བྱེད་པ་དང་། བོད་ཡིག་གི་གློག་ཡིག་བསྐུར་བ། བོད་ཡིག་གི་དྲ་བ་བཟོ་བ། དྲ་ངོས་གང་རུང་དུ་བོད་ཡིག་གི་ཡིག་ཆ་འཚོལ་བཤེར་བྱེད་ཐུབ་པ། ལྷག་པར་དུ་དྲ་ངོས་གང་རུང་དུ་བོད་ཡིག་གི་རྩོམ་ཡིག་འགོད་པ་དང་། བོད་ཡིག་མཉེན་ཆས་གཞན་དག་གསར་གཏོད་བྱེད་ཐུབ་པ་སོགས་ཡིན། ཧི་མ་ལ་ཡ་བོད་ཡིག་མཉེན་ཆས་མཐེབ་གཞོང་གི་ཇུས་འགོད་པ་ནི་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་སྐུ་ཞབས་བཀྲ་ཤིས་ཚེ་རིང་རེད། རྩིས་འཁོར་དུ་བོད་ཡིག་བཀོལ་སྤྱོད་བྱེད་པ་དེ་རྒྱ་ཡིག་དང་དབྱིན་ཡིག་གཉིས་ཁྱད་མེད་གཅིག་མཚུངས་ཡིན་པས། བོད་རིག་པ་སྤྱི་དང་ལྷག་པར་དུ་བོད་ཀྱི་རིག་གནས་འདི་ཉིད་ཆ་འཕྲིན་དུས་རབས་འདིར་འཕེལ་རྒྱས་མགྱོགས་པོར་འགྲོ་བའི་ཐད་བྱས་རྗེས་བླ་མེད་བཞག་ཡོད་པ་རེད།\nམིག་སྔར་བོད་ཡིག་གི་མཉེན་ཆས་སྐོར་ལ་རྒྱལ་ཁབ་ཕྱི་ནང་དུ་སྣ་ཁ་མང་པོ་ཞིག་བྱུང་ཡོད་པ་སྟེ། རྒྱལ་ནང་ནས་འདོན་སྤེལ་བྱས་པ་ལ་དོན་ཡོད་བོད་ཡིག་མཉེན་ཆས། པཎྚིཏ་བོད་ཡིག་མཉེན་ཆས། གཡུ་མཚོ་བོད་ཡིག་མཉེན་ཆས། གངས་སྤྱན་བོད་ཡིག་མཉེན་ཆས། ཨ་མདོའི་བོད་ཡིག་མཉེན་ཆས། ཙོང་ཁའི་བོད་ཡིག་མཉེན་ཆས། ཧྥང་ཀྲིན། ཧྭ་ཀོང་རྟགས་ཅན་སོགས་བོད་ཡིག་གི་མཉེན་ཆས་མང་པོ་ཞིག་གསར་བཟོ་བྱས་ཡོད། ཕྱི་རྒྱལ་དུའང་སཾབྷོ་ཊ་བོད་ཡིག་མཉེན་ཆས་དང་། སྨོན་ལམ་བོད་ཡིག་མཉེན་ཆས། TCCབོད་ཡིག་མཉེན་ཆས་སོགས་ཡོད་པ་དེ་དག་ལ་རྒྱལ་སྤྱིའི་ཚད་ལྡན་ཨང་སྒྲིག་མེད་པས། རྒྱ་མི་ཞིག་གིས་བོད་ལྭ་གྱོན་པ་དང་འདྲ་བས། གོང་གསལ་གྱི་མཉེན་ཆས་འདི་དག་བཀོལ་ན་ཐོན་ཁུངས་མཉམ་སྤྱོད་བྱེད་མི་ཐུབ་པ་དང་། ཕན་ཚུན་བར་ཆ་འཕྲིན་བརྗེ་རེས་བྱེད་པར་སྟབས་བདེ་མིན་པ། ཆ་འཕྲིན་སྒྱུར་ལས་བྱེད་ཚུལ་ཇེ་དམའ་རུ་སོང་ཡོད་པ་མ་ཟད། བོད་ཡིག་ཆ་འཕྲིན་གྱི་ཡི་གེ་སྒྲིག་གཅོད་མཉེན་ཆས་ལ་རྙོག་འཛིང་བཟོས་ཡོད་པས། དུས་ད་ལྟ་ནས་བཟུང་ཧི་མ་ལ་ཡ་བོད་ཡིག་མཉེན་ཆས་དེ་སྤྱད་ན། ཕྱོགས་སོ་སོ་ནས་སྟབས་བདེ་ཡོང་བ་དང་། བོད་ཡིག་གི་བྱ་བ་གཉེར་མཁན་ཞིག་ཡིན་ན་ཧི་མ་ལ་ཡ་བོད་ཡིག་མཉེན་ཆས་བཀོལ་སྤྱོད་བྱེད་རྒྱུ་དང་། དེ་མིན་བོད་ཡིག་མཉེན་ཆས་འཕེལ་རིམ་གྱི་ལོ་རྒྱུས་ལ་ཕྱིར་ལྟ་ཞིག་བྱས་ན་ཆེས་མངོན་གསལ་གྱི་ཁ་ཕྱོགས་ནི་རྒྱལ་སྤྱིའི་ཚད་ལྡན་ཨང་སྒྲིག་ཡོད་པའི་ཁ་ཕྱོགས་སུ་སྙེག་བཞིན་ཡོད་པས་ང་ཚོས་དེའི་ཕྱོགས་སུ་འབད་རྒྱུ་ནི་ཤིན་ཏུ་ནས་གལ་ཆེའོ། །\nགོང་གསལ་གྱི་བོད་ཡིག་མཉེན་ཆས་འདི་དག་ནི་མིག་སྔར་བཀོལ་སྤྱོད་ཆེས་མང་བའི་མཉེན་ཆས་དག་ཡིན་ལ། རྩིས་འཁོར་གྱི་བཀོལ་སྤྱོད་མ་ལགWINDOSབཅས་ཀྱི་ཁོར་ཡུག་ནང་བཀོལ་སྤྱོད་བྱེད་ཐུབ་པའི་མཉེན་ཆས་ནི་དོན་ཡོད། ཙོང་ཁ། སཾབྷོ་ཊ། པཎྚིཏ། ཨ་མདོ། TIBKEYདངTCC TibetanMachi-neUnitསོགས་མང་ཙམ་ཡོད། དྲ་ཚིགས་ཇུས་འགོད་བྱེད་པ། གློག་ཡིག་བསྐུར་བ་སོགས་ལ་བཀོལ་སྤྱོད་བྱེད་ཐུབ་པའི་བོད་ཡིག་མཉེན་ཆས་ཅུང་ལེགས་པ་ནི་དོན་ཡོད། ཙོང་ཁ། སཾབྷོ་ཊ། པཎྚིཏ། ཨ་མདོ་བོད་ཡིག་མཉེན་ཆས་ལྟ་བུ་སོགས་ཉུང་ཤས་མ་གཏོགས་ད་སྔ་མཐོང་གིན་མི་འདུག དེ་དག་ལས་དྲ་ངོས་བཟོ་བར་ཅུང་རྒྱུགས་ཆེ་ཤོས་ནི་དོན་ཡོད་བོད་ཡིག་མཉེན་ཆས་དང་། ཙོང་ཁ་བོད་ཡིག་མཉེན་ཆས། པཎྚིཏ་བོད་ཡིག་མཉེན་ཆས་བཅས་རེད། ཡིན་ཡང་གོང་གསལ་གྱི་མཉེན་ཆས་འདི་དག་ལ་རྒྱལ་སྤྱིའི་ཚད་ལྡན་ཨང་སྒྲིག་ཅིག་བྱུང་མེད་པས་བོད་ཡིག་ཆ་འཕྲིན་གྱི་འཕེལ་རྒྱས་ཁྲོད་ནས་རིམ་གྱིས་མཉེན་ཆས་འདི་དག་འདོར་དགོས་པ་ཞིག་ཡིན་ཏེ། དུས་ད་ལྟ་ཧི་མ་ལ་ཡ་ཡིག་གཟུགས་བཀོལ་སྤྱོད་བྱས་ཏེ་ཡིག་ཆ་འཚོལ་བཤེར་སྔོག་འདྲེན（搜索引擎）བྱས་ན་སྟབས་བདེ་བས་ཧི་མ་ལ་ཡ་བོད་ཡིག་མཉེན་ཆས་ནས་འཚོལ་བཤེར་སྔོག་འདྲེན་བྱེད་པར་ཡང་ནུས་པ་མི་དམན་པ་བླངས་ཡོད་དོ། །\n①. 陈明远，语言文字的信息处理 [M] 北京：知识出版社 1982.6p5\n②<<བོད་རྒྱ་དབྱིན་སྐད་ཀྱི་རྩིས་འཁོར་ཚིག་མཛོད>>ཟླ་བ་བློ་གྲོས་ཀྱིས་རྩོམ་སྒྲིག་བྱས། [M] ལན་གྲུ། ཀན་སུའུ་མི་རིགས་མཛེས་རིས་དཔེ་སྐྲུན་ཁང་། 2000.12 p11\n③④<<དག་ཡིག་གསར་བསྒྲིགས>> བསམ་གཏན་གྱིས་རྩོམ་སྒྲིག་བྱས། [Z] ཟི་ལིང་། མཚོ་སྔོན་མི་རིགས་དཔེ་སྐྲུན་ཁང་། 1994. 8 p421 p512\n⑤<<རྒྱ་བོད་ཤན་སྦྱར་ཚིག་མཛོད>> མི་རིགས་དཔེ་སྐྲུན་ཁང་སོགས་ཀྱིས་བསྒྲིགས། [Z] པེ་ཅིན། མི་རིགས་དཔེ་སྐྲུན་ཁང་། 2002.7 p1359\n⑥<<བོད་རྒྱ་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད>> བཀྲ་ཤིས་ཚེ་རིང་དང་བཅས་ཀྱིས་རྩོམ་སྒྲིག་བྱས། [Z] པེ་ཅིན། ཀྲུང་གོའི་བོད་རིག་པ་དཔེ་སྐྲུན་ཁང་། 2007.7 p352\n⑦陈玉忠（又名德盖才郎） 愈士汶：<<藏文信息处理技术的研究现状与展望>> [J] <<中国藏学>> 2003年第4期 p98


པར་བ། ཨོ་བྷིར་ཐྲི•ཁོར་ཌ། (Alberto Korda) 1960\nཆེ•གྷི་ཝ་ར་(Che Guevara)ཡི་མཚོན་བྱེད་རང་བཞིན་ལྡན་པའི་གཟུགས་པར་འདི་ནི། 1960ལོའི་ཟླ་5པར་ཁུ་པའི་རྒྱལ་ས་ཧ་ཝ་ན་(La Havana)རུ་བླངས་ཤིང་། ཁུ་པ་སྲིད་གཞུང་གིས་ལ་ཁོ་བྷི་རེ་རྟགས་ཅན་གྱི་གྲུ་གཟིངས་འབར་གས་དོན་རྐྱེན་ཁྲོད་རྐྱེན་ལམ་དུ་ཤོར་བའི་འདས་པོ་དག་ལ་མྱ་ངན་ཞུ་བཞིན་པའི་སྒང་རེད། ཁོར་ཌ་ནི་སྐབས་དེའི་ཁ་སི་ཐྲི་རོ་(Fidel castro)ཡི་པར་བ་དང་གསར་བརྗེའི་རྒྱབ་སྐྱོར་བ་ཡང་རེད། ཁོར་ཌ་ཡིས། ངས་ཆེ•གྷི་ཝ་ར་ཡི་ངོ་གདོང་ནས་ནང་སེམས་ཀྱི་ཞི་བདེ་བོར་བའི་རྣམ་པ་ཞིག་དེ་མཐོང་མ་ཐག ཐེ་ཚོམ་ཅི་ཡང་མེད་པར་མགྱོགས་སྒོ་མནན་པ་ཡིན་ཞེས་བརྗོད། གཟུགས་པར་འདི་འགྲེམ་སྤེལ་བྱས་རྗེས། འཕྲིན་སྦྱོར་སྣ་ཚོགས་སུ་ཚ་ཚ་འུར་འུར་གྱིས་བེད་སྤྱོད་བྱས་ཀྱང་། ཁོར་ཌ་ཡིས་དེའི་ཐད་ནས་དཔལ་འབྱོར་གྱི་ཁེ་ཕན་ལ་གཞར་ཡང་རེ་སྙེག་བྱས་མ་མྱོང་། ཁོང་གིས་གཟུགས་པར་འདི་ཁྱབ་སྤེལ་བྱས་པ་ལ་བརྟེན་ནས། ཆེ•གྷི་ཝ་རའི་ཤུགས་རྐྱེན་ཇེ་ཆེར་སོང་སྟེ། མི་སྔར་བས་མང་པོ་ཞིག་གི་སེམས་ཀྱི་དང་རྟེན་དུ་འགྱུར་ན་བསམ་ཡོད། འོན་ཀྱང་གཟུགས་པར་འདི་ཉིད་ཚོང་རྫས་སུ་བསྒྱུར་བ་ལ་པར་བ་ཁོང་གཏན་ནས་མི་འཐད་དེ། དཔེར་ན། ཆེ•གྷི་ཝ་རའི་གཟུགས་པར་ཆང་གི་དམ་བེའི་ཐོག་དཔར་བ་ལྟ་བུ་བྱས་ཚེ་ཁོང་གི་མཚན་སྙན་ལ་དམའ་འབེབས་དང་ཁྱད་གསོད་བྱས་པ་རང་ཡིན་པར་འདོད།\n2. ཇེམ•མོ་རི་སུན། (Jim Morrison) སེངྒེ་གཞོན་ནུ།\nཔར་བ། ཇའོ•བྷི་ར་ཌི་སི་ཀེ (Joel Brodsky) 1967\nཔར་འདི་1967ལོར་བླངས་པ་རེད། ཇེམ•མོ་རི་སུན་གྱི་ཆེས་སྐད་གྲགས་ཆོད་པའི་གཟུགས་པར་ཡང་འདི་ཡིན་ངེས། པར་འདི་ལེན་དུས། ཇེམ་ཆང་གིས་བཟི་ནས་ར་རོ་བར་གྱུར་ཡོད་སྐད། པར་བ་བྷི་ར་ཌི་སི་ཀེ་ཡིས། ངས་གཟུགས་པར་འདི་པར་ཚོམས་དེའི་ཁྲོད་ཀྱི་གཟུགས་པར་བྲིན་ཤོས་སུ་གྱུར་བ་དེ་ཅུང་ཡ་མཚན་པ་ཞིག་རེད་བསམ་གྱིན་ཡོད། སྐབས་དེར་ཇེམ་བཟི་ནས་སྤྱོད་པ་འདྲ་མིན་ཞིག་བསྟན་ཡོང་བས། ང་ཚོས་པར་ལེན་མཚམས་མི་འཇོག་ག་མེད་བྱུང་། དོན་དུ་ཁོའི་ལུས་པོ་འཁྱར་འཁྱོར་བྱེད་ཀྱང་རྣམ་དཔྱོད་ཡོངས་སུ་འཕྲུལ་མེད་དེ། ངའི་པར་མིག་མདུན་དུ་ཁོའི་སྣང་བ་ཤིན་ཏུ་སྐྱིད་ཉམས་འདུག ཁོའི་རྣོ་ངར་ལྡན་པའི་མིག་ཟུང་ལས་སིམ་ཚོར་གྱི་སྣང་བ་ཅི་ཡང་སྟེར། དེ་ནས་བཟུང་ཇེམ་གྱིས་མིག་བརྡ་འདི་འདྲ་ཞིག་བསྟན་མ་མྱོང་། ཚད་ངེས་ཅན་ཞིག་གི་ཐོག་ནས་བཤད་ན། འདྲ་པར་འདི་དག་སྒོ་ཆེན་རོལ་ཚོགས་(The Doors)ཀྱི་ངོ་མཚར་བའི་ལོ་རྒྱུས་ཀྱི་ཆ་ཤས་ཤིག་ཏུ་གྱུར་ཡོད་ཅེས་བརྗོད་འདུག\n3. ཨའོ་བྷིར་ཐྲི•ཨེན་སི་ཐན། (Albert Einstein)\nཔར་བ། ཨར་སུར•ས་སི། (Arthur Sasse) 1951\n1951ལོའི་ཟླ་3པར། ཨེན་སི་ཐན་དགོང་ལོ་72ལ་ཕེབས་པའི་འཁྲུངས་སྐར་གྱི་དགྱེས་འཛོམས་ཐོག གསར་འགོད་པ་མང་པོས་འཚང་ཁ་ཤིག་ཤིག་གིས་ཚན་རིག་པ་ཆེན་པོ་ཨེན་སི་ཐན་པར་དུ་ལེན་བཞིན་མཆིས། ཨེན་སི་ཐན་གྱིས་ཁོང་ཚོ་འཛུམ་མདངས་ཀྱིས་བསུས། སྐབས་དེར་UPIཡི་པར་ལེན་གསར་འགོད་པ་ཨར་སུར•ས་སི་（Arthur Sasse）ཡིས་ཨེན་སི་ཐན་པར་ལེན་སྐབས། ཁོང་གིས་གློ་རྡེག་ཏུ་ལྕེ་གནར་ནས་འཛུམ་མདངས་ཀྱི་ཚབ་བྱས། ས་སིས་ཨེན་སི་ཐན་གྱིས་ལྕེ་གནར་བའི་སྐད་ཅིག་མ་དེ་པར་དུ་བཏབས། རྗེས་སུ་ཨེན་སི་ཐན་ཁོ་རང་ཉིད་ཀྱང་པར་འདི་ལ་ཤིན་ཏུ་དགའ་བར་གྱུར་ཞིང་། རང་གི་ཆོབ་ཚ་བའི་པར་འདི་པར་སློག་བརྒྱབ་ཏེ་གྲོགས་པོ་དག་ལ་ལེགས་སྐྱེས་སུ་འབུལ་བཞིན་ཡོད་འདུག 2009ལོར། ཨེན་སི་ཐན་སྐུ་དངོས་ཀྱིས་མཚན་རྟགས་བཀོད་པའི་གཟུགས་པར་འདི་ཨ་སྒོར་74,324བྱས་ཏེ་རྡེག་འཚོང་བྱས་འདུག\n4. རྗང•ལེ་ནོན་དང་ཡོ་ཁོ་ཨོ་ནོ། (John lennon and Yoko Ono)\nཔར་བ། ཨན་ནེ•ལིས་བྷི་ཝེ་ཚི། (Annie Leibovitz) 1980\nའདྲ་པར་འདི་1980ལོའི་ཟླ་12པའི་ཚེས་8ཉིན།《རྦབ་རྡོ།》(Rolling stone)དུས་དེབ་ཀྱི་དབུ་ཤོག་དུ་པར་བླངས་པ་ཞིག་རེད། དུས་དེབ་རྩོམ་སྒྲིག་ཁང་ལ་རྗང•ལེ་ནོན་གྱི་འདྲ་པར་ལས་དགོས་ཀྱི་མེད་ཀྱང་། ལེ་ནོན་གྱིས་ཡོ་ཁོ་དང་མཉམ་པར་ལེན་རྒྱུའི་འདོད་བློ་བསྟན་པས། གཟོད་འཕྲུལ་སྣང་ཉིས་བརྩེགས་མ་（Double Fantasy）ཞེས་པའི་དབུ་ཤོག་འདི་བྱུང་བ་རེད།\nཨན་ནེ•ལིས་བྷི་ཝེ་ཚི་རིམ་བཞིན་འཛམ་གླིང་གི་གསར་དར་པར་བ་རྩེ་གྲ་ཞིག་ཏུ་གྱུར། ཁོ་མོས་ཕྱིར་དྲན་གྱི་ཚུལ་དུ། དེ་དུས་ཡོ་ཁོས་ཀྱང་གྱོན་པ་ཕུད་རྩིས་བྱེད་ཀྱིན་འདུག ངས་མོར་གྱོན་པ་ཅི་ཡང་མ་ཕུད་རོགས་ཞེས་ལབ་པ་ཡིན། དེ་ནས་ལེ་ནོན་མོའི་འགྲམ་དུ་བཅར་ཞིང་བསྐུམས་ནས་ཉལ། སྐབས་དེའི་ཚོར་སྣང་དངོས་གནས་དྲག་པོ་རེད། མོས་སྤྲོ་སེམས་མེད་ལ་གྲང་ཤུར་ཤུར་གྱི་ཚོར་བ་སྟེར། འོན་ཀྱང་ཁོང་ཁྱེའུ་ཆུང་ཆུང་ཞིག་ལྟར་མོ་ལ་དམ་དུ་འབྱར་ནས་འདུག་ཅེས་བཤད།\nཔར་བ། རོ་བྷིར་ཐྲི•ཌྷོ་ཡེ་སི་ནོ། (Robert Doisneau) 1952\nཧྥ་རན་སིའི་པར་བ་རོ་བྷིར་ཐྲི•ཌྷོ་ཡེ་སི་ནོ་ཡི་ཆེས་སྐད་གྲགས་ཅན་གྱི་འདྲ་པར་ནི་1950ལོའི“ང་ལ་འོ་ཞིག་བྱོས་དང”ཞེས་པ་དེ་ཡིན་སྲིད་ཀྱང་། ཁོང་ཁྲོམ་གཞུང་དང་རྒྱུན་ལྡན་འཚོ་བའི་སྐོར་ནས་པར་ལེན་རྒྱུར་དགའ་པོ་ཡོད་གཤིས། ཁོང་གིས་ཕིས་ཁ་སོ་(Picasso)ཡི་ཚབ་མཚོན་རང་བཞིན་ལྡན་པའི་གཟུགས་པར་ཞིག་ཀྱང་བླངས་ཡོད། རོ་བྷིར་ཐྲི•ཌྷོ་ཡེ་སི་ནོ་ཡིས། ང་རང་Villaurisལ་སླེབས་དུས། ཕིས་ཁ་སོ་ཡིས་ཆུང་མ་དང་ལྷན་དུ་གུང་ཟས་ལ་རོལ་བཞིན་པའི་སྒང་རེད། ཉིན་དེར་ང་ཚོས་ཁ་བརྡ་བྱས་ཏེ་བསྡད་པ་ལས་འདྲ་པར་གཅིག་ཀྱང་བླངས་མེད། ཕྱི་ཉིན་ང་ཡོང་དུས། ཕིས་ཁ་སོ་ཡིས་ང་ལ་ཐལ་ཟིང་འགལ་འཛོལ་གྱི་ཚོར་བ་དྲག་པོ་ཞིག་བྱིན་སོང་། མ་བྱན་གྱིས་གོ་རེ་ཞིག་བཟོ་བཞིན་འདུག ཁོ་ཚོས་སྔོན་ཆད་གོ་རེ་འདི་ལ‘ཕིས་ཁ་སོ་ཡི་ལག་པ’ཞེས་འབོད་ཀྱིན་ཡོད་འདུག མི་ཚོས་གོ་རེའི་ལག་པ་འདི་ལ་མཛུབ་མོ་བཞི་ལས་མེད་པ་ཅི་ཡིན་ནམ་ཞེས་འདྲི་དུས། ཁོང་གིས། གོ་རེ་འདིའི་མིང་ལ་‘ཕིས་ཁ་སོ་ཡི་ལག་པ’ཞེས་བཏགས་པའི་རྒྱུ་མཚན་དེ་རེད་ཅེས་ལན་བཏབས་འདུག དེར་བརྟེན་ངས་ཀྱང་གོ་རེ་དེ་འདྲ་གཉིས་འཁྱེར་ནས་ཕིས་ཁ་སོའི་མདུན་ཅོག་ཐོག་བཞག་ཅིང་པར་འདི་བླངས་པ་ཡིན། ཕིས་ཁ་སོ་རྩེད་དགའ་ཆེ་བ་ཀུན་གྱིས་ཤེས། ང་ཚོས་འདྲ་པར་འདི་ལ་བལྟས་ནས་ཉིན་རིང་ཀྱལ་ཀ་བཤད་ཅིང་གད་མོ་ཤོར། ཁོང་ནི་ངའི་མི་ཚེ་འདིའི་ནང་གི་modelདགའ་ཤོས་དེ་ཡིན། ཁོང་དང་ལྷན་དུ་འགྲོགས་མྱོང་མཁན་ཚང་མར་ཐོབ་བྱ་མང་པོ་འདུག་ཅེས་བཤད།\n6. ཆིར་ཆི་ཨོ། (Churchill) སེངྒེ་ཁྲོ་བོ།\nཔར་བ། ཡོའུ་སི་ཧྥུ•ཁར་ཤཱི (Yousuf Karsh) 1941\nའདྲ་པར་འདི་ནི་1941ལོའི་སྤྱི་ཟླ་12པའི་ཚེས་20ཉིན། ཆིར་ཆི་ཨོ་གྱིས་ཨོ་ཐེ་ཝ་གྲོས་ཚོགས་ཀྱི་གཏམ་བཤད་མཇུག་སྒྲིལ་མ་ཐག་བླངས་པ་ཞིག་རེད། ཁར་ཤཱིས་ལོ་རྒྱུས་རང་བཞིན་པའི་འདྲ་པར་ཞིག་ལེན་ཆེད། པར་ཆས་ཀྱི་མགྱོགས་སྒོ་མ་མནན་པའི་སྔོན་ལ་ཆིར་ཆི་ཨོ་ཡི་ཁ་ནང་དུ་བཙིར་ཡོད་པའི་ཐ་མག་cigarདེ་མར་བླངས་པ་རེད། ཁར་ཤཱིས། དང་ཐོག་ཁོང་ལ་རྣམ་འགྱུར་ཁྱད་པར་བ་ཅི་ཡང་སྟོན་རྒྱུ་མི་འདུག དེ་ནས་ངས་ངེས་པར་དུ་མི་བོ་ཆེ་ཁོང་མཚོན་ཐུབ་པའི་འདྲ་པར་ཞིག་བླངས་ཏེ། ཁོང་དང་ངེད་གཉིས་འཛམ་གླིང་ཐོག་སྐད་གྲགས་ཁྱབ་པ་དང་། དམག་དཔུང་ལ་ངར་ཤུགས་སྦྱིན་ཐུབ་པ་ཞིག་བྱ་དགོས་བསམ་བྱུང་ཞེས་བརྗོད་འདུག པར་བླངས་རྗེས་ཆིར་ཆི་ཨོ་ཡིས་ཁར་ཤཱི་ལ། ཁྱོད་ཀྱིས་དངོས་གནས་པར་མིག་གི་མདུན་དུ་སེངྒེ་ཁྲོ་བོ་ཞིག་བཞེངས་ཐུབ་ཀྱིན་འདུག་ཅེས་བསྔགས་བརྗོད་གནང་བར་བརྟེན། འདྲ་པར་འདིའི་མིང་ལ་སེངྒེ་ཁྲོ་བོ་ཞེས་བཏགས། དེ་བཞིན་འདྲ་པར་འདི་ཡང་《འཚོ་བ།》(LIFE) དུས་དེབ་ཀྱི་དབུ་ཤོག་ཏུ་གྱུར་ཏོ།།\n7. དྷེ་མིས•མོར། (Demi Moore)\nཔར་བ། ཨན་ནེ•ལིས་བྷི་ཝེ་ཚི། (Annie Leibovitz) 1991\n1991ལོར། 《ཁེ་གྲགས་གླིང་།》དུས་དེབ་ཀྱི་དབུ་ཤོག་སྟེ་མངལ་སྦྲུམ་པའི་དྷེ་མིས•མོར་གྱི་འདྲ་པར་འདིས་སྐབས་དེའི་སྤྱི་ཚོགས་སུ་གཡོ་སྐྱོམ་དྲག་པོ་ཐེབས་སུ་བཅུག་པར་མ་ཟད། ད་ལྟའང་འཕྲིན་སྦྱོར་རིགས་མང་པོ་ཞིག་ལ་ཤུགས་རྐྱེན་ཐེབས་བཞིན་ཡོད། པར་འདི་མ་བླངས་སྔོན་ནས། པར་བ་ལིས་བྷི་ཝེ་ཚི་དང་དྷེ་མིས•མོར། ད་རུང་སྐབས་དེའི་མོའི་ཁྱོ་ག་བྷི་རོའུ་སི•ཝེ་ལི་སི་（Bruce Willis）བཅས་བར་གྱི་འབྲེལ་བ་ཡག་པོ་ཡོད་འདུག 《ཁེ་གྲགས་གླིང་།》ལ་པར་ལེན་པའི་ཆེད་དུ། མོས་མངལ་སྒྲུམ་པའི་དྷེ་མིས་ལ་ལྭ་བ་གྱོན་ཡོད་པའི་འདྲ་པར་ཧ་ཅང་མང་པོ་ཞིག་བླངས། ཆེས་མཇུག་མཐར་སྒྲེན་མོའི་འདྲ་པར་འདི་དྷེ་མིས་བཟའ་ཟླ་གཉིས་ལ་དྲན་རྟེན་དུ་བླངས་པ་ཞིག་རེད། རྗེས་སུ་ལིས་བྷི་ཝེ་ཚི་ཡིས་སྦྱིན་ཤོག་ལ་ཞིབ་ལྟ་བྱེད་སྐབས་གཞི་ནས་མོའི་སྒྲེན་པར་འདི་དབུ་ཤོག་ཡག་ཤོས་ཤིག་འཁྱོངས་ཡོད་པར་ཤེས་ཞིང་། དྷེ་མིས•མོར་གྱིས་ཀྱང་མོའི་པར་འདི་དུས་དེབ་ཀྱི་དབུ་ཤོག་ཏུ་འཇོག་པར་དགའ་བཞིན་དུ་ཆོག་མཆན་སྤྲད་ཡོད་པ་རེད།\nལིས་བྷི་ཝེ་ཚི་ཡིས། ང་ལ་མཚོན་ན། གལ་སྲིད་པར་འདི་གཟུགས་པར་ཡག་ཤོས་ཤིག་ཏུ་འགྱུར་དགོས་ན། མོའི་ལག་པས་བྲང་ཁ་མ་བཀབ་ན་འགྲིག་ཅིང་། མིག་གིས་ཀྱང་པར་མིག་ལ་མ་བལྟས་ན་ལྷག་ཏུ་འགྲིག འདྲ་པར་འདི་དུས་དེབ་ཀྱི་དབུ་ཤོག་ཙམ་རེད། ངའི་བརྩམས་ཆོས་ལེགས་ཤོས་དག་དུས་དེབ་ཀྱི་ནང་དུ་ཡོད་ཅེས་དཔྱད་བརྗོད་གནང་འདུག\n8. ལྗེ་མིས•ཧན་ཌི་རེ་ཁི་སི། (Jimi Hendrix)\nཔར་བ། ཇེམ•མ་སའོ། (Jim Matthew) 1967\n1967ལོའི་ཨ་རིའི་རྒྱལ་ཡོངས་རོ་ཁི་རོལ་མོའི་དུས་ཆེན་ཏེ་མཱང་ཐི་རེ་རོལ་མོའི་དུས་ཆེན་（Monterey Festival）གྱི་སྐབས་སུ། ལྗེ་མིས•ཧན་ཌི་རེ་ཁི་སིས་སྣང་བ་རྒྱ་ཡན་དུ་བཏང་ནས“Wild thing”ཞེས་པའི་གླུ་གཞས་དེ་བླངས་རྗེས། རང་གི་གྷེ་ཐར་གྱི་ཐོག་རླངས་སྣུམ་གཏོར་ནས་མེ་རུ་སྒྲོན། མེ་ལྕེ་དམར་ལམ་ལམ་དུ་འབར་བཞིན་པའི་སྐབས་སུ། ལྗེ་མིས་ཀྱིས་པུས་མོའི་ལྷ་ང་ས་ལ་བཙུགས་ཏེ་མེས་འཚིག་བཞིན་པའི་གྷེ་ཐར་གྱི་སྒྲ་ལ་ཉན། དེ་ནས་ཁོས་འབར་བཞིན་པའི་གྷེ་ཐར་ཐང་ལ་དྲག་ཏུ་བརྡབས་ནས་དུམ་བུར་བཏང་རྗེས་ལྟད་མོ་བའི་དབྱིངས་སུ་གཡུགས།\nཔར་འདི་ལེན་མཁན་ཇེམ•མ་སའོ་ཡང་རོ་ཁིའི་འཇིག་རྟེན་ཁྲོད་ཀྱི་མི་སྣ་ངོ་མཚར་ཅན་ཞིག་ཡིན་ཏེ། ཁོང་ནི་གཞས་པ་འདི་དག་གི་གམ་བཅར་བ་ཉུང་ཤས་ལས་མེད་པའི་ནང་གི་གཅིག་ཡིན། （བྷེ་ཐོ་སིའི‘The Beatles’མཇུག་མཐའི་གླུ་གཞས་དགོང་ཚོགས་ཀྱི་སྐབས་སུའང་ཇེམ་ནི་སྟེགས་རྒྱབ་ཏུ་འགྲོ་ཆོག་པའི་པར་བ་གཅིག་པུ་དེ་ཡིན།）ཁོས་བླངས་པའི་ལྗེ་མིས•ཧན་ཌི་རེ་ཁི་སིའི་གཟུགས་པར་འདི་ཉིད་《རྦབ་རྡོ།》དུས་དེབ་བཏོན་ནས་ལོ་འཁོར་20ལོན་པའི་རྗེས་དྲན་དེབ་ཀྱི་དབུ་ཤོག་ཏུ་བཞག་ཡོད།\n9. མ་རེ་ལེན•མོན་རོ། (Marilyn Monroe)\nཔར་བ། མ་སུའོ•ཟེ་མར་མན། (Matthew Zimmerman) 1954\nམ་རེ་ལེན•མོན་རོ་ལ་གཟུགས་པར་གྲགས་ཅན་མང་པོ་ཡོད་ཀྱང་། མོའི་གཟུགས་པར་རྩེ་གྲ་འདི་རེད། 1954ལོའི་ཟླ་9པའི་ཚེས་9ཉིན། གློག་བརྙན་《Seven Year Itch》བརྙན་ཕབ་བྱེད་བཞིན་པའི་སྐབས་སུ། མ་རེ་ལེན•མོན་རོ་ཉེའུ་ཡོག་ས་འོག་ལྕགས་ལམ་གྱི་རླུང་རྒྱུ་སར་སྡོད་པའི་སྐབས་རེད། འདྲ་པར་ཐོག་གི་མ་རེ་ལེན•མོན་རོ་ཡི་སྨད་གཡོགས་རླུང་གིས་བསྐྱོད་པའི་འདབ་ཁ་གློག་བརྙན་ནང་ལས་ཀྱང་མཐོ་བ་འདུག\n10. བྷོབ•དྷེ་ལིན། (Bob Dylan)\nཔར་བ། བྷ་རེ•ཧྥན་སི་ཐེན། (Barry Feinstein) 1966\nབྷོབ•དྷེ་ལིན་ལ་ཡང་མ་རེ་ལེན•མོན་རོ་དང་འདྲ་བར་དཔེ་མཚོན་རང་བཞིན་ལྡན་པའི་གཟུགས་པར་མང་པོ་ཞིག་ཡོད་ཀྱང་། བྷ་རེས་བླངས་པའི་འདྲ་པར་འདི་བཞིན་དར་ཁྱབ་ཆེ་བ་ཞིག་བྱུང་མེད། 1966ལོར། བྷ་རེ་བྷོབ•དྷེ་ལིན་དང་ཁོའི་རོལ་ཚོགས་ཀྱི་རྗེས་སྙེག་ནས་དབྱིན་ཇིར་སླེབས་ཤིང་། ལོན་ཌོན་གྱི་སྐོར་བསྐྱོད་དགོང་ཚོགས་སྐབས་སུ་ཁོས་དྷེ་ལིན་གྱི་རླངས་འཁོར་རིང་མོ་དེའི་ནང་ནས་པར་འདི་བླངས་པ་རེད། དྷེ་ལིན་གྱི་གཞས་ལ་དགའ་མཁན་ (Fans)དག་གིས་རླངས་འཁོར་ཕྱི་ནས་ཐལ་མོ་རྡེབ་པ་དང་དགའ་འབོད་སོགས་ཅི་འདྲ་བྱས་ཀྱང་། བྷོབ•དྷེ་ལིན་གྱིས་བབ་བརྟན་ངང་ཁོ་ཚོ་སྣང་མེད་དུ་འཇོག་པར་བྱེད། འདྲ་པར་འདི་རུ་གསལ་བའི་བྷོབ•དྷེ་ལིན་ནི་གཞས་པ་ཁོ་རང་ཉིད་ལས་ཀྱང་གླེང་གཞི་ཅན་ཞིག་རེད་ལ། ཉམ་ཆུང་དང་འུད་སྒྲོག་གི་གཤིས་ཀ་ཡོད་མཁན་ཞིག་ཀྱང་རེད།


རྫོགས་ཆེན་དགོན། - སྡེ་དགེ་དྲ་བ།\nའདོན་སྤེལ། 2013/01/26 4:54 AM\tརྩོམ་པ་པོ།\nསྔ་འགྱུར་རྙིང་མ་པའི་མ་དགོན་ཆེན་པོ་དྲུག་གི་ཡ་གྱལ་གྲུབ་དབང་རྒྱལ་བ་རྫོགས་ཆེན་དགོན་ནི། བོད་རབ་བྱུང་བཅུ་གཅིག་པའི་ཁྲོ་བོ་ཞེས་པ་ཤིང་གླང་ཕྱི་ལོ་༡༦༨༤ ལོར། གྲུབ་དབང་པདྨ་རིག་འཛིན་དགུང་གྲངས་རེ་གཅིག་པར་དངོས་སུ་ཕྱག་བཏབ། གདན་ས་གང་དུ་ཆགས་པའི་གནས་ནི་མདོ་ཁམས་སྡེ་དགེའི་མངའ་ཁུལ་རུ་དམ་སྦས་ཡུལ་ལུང་པ་སྟེ། ཕྱི་ལོའི་དུས་རབས་བརྒྱད་པར་མཁན་སློབ་ཆོས་གསུམ་གྱི་ཐུགས་བསྐྱེད་ལས་གངས་ཅན་བོད་ཀྱི་ཡུལ་དུ་ཐུབ་བསྟན་སྣང་བའི་སྒོ་ཆེན་ཐོག་མར་འབྱེད་པའི་དུས་སུ་ཨོ་རྒྱན་སངས་རྒྱས་གཉིས་པས་གནས་འདིར་ཞབས་ཀྱིས་བཅགས་ཤིང་བདུད་རྩི་སྨན་གྱི་སྒྲུབ་པ་མཛད་དེ་ས་གཞི་བྱིན་གྱིས་བརླབས་པས་མདོ་ཁམས་གངས་ར་ཉེར་ལྔའི་ནང་ཚན་ཡོན་ཏན་གནས་ཀྱི་གཙོ་བོ་ཡིན་པ་དང་། གངས་ཁྲོད་སྒྲུབ་མཚོ་བར་མར་ཨོ་རྒྱན་ཆེན་པོའི་སྒྲུབ་ཕུག་དང་ཉེ་འཁོར་རྣམས་སུ་ཕྱག་ཞབས་ཀྱི་རྗེས་རྡོ་ལ་བཞག་པ་དེང་དུས་ཀྱང་མཇལ་དུ་ཡོད་པ་མ་ཟད། སློབ་དཔོན་ཆེན་པོས་རུ་ཏྲ་དམ་སྲི་སྤུན་དགུ་རྫུ་འཕྲུལ་བཀའ་རྟགས་གྱིས་དམ་ལ་བཞག་པས་སྔར་གྱི་ཡིག་རྙིང་རྣམས་སུ་མདོ་ཁམས་རུ་དམ་ལུང་པ་ཞེས་མིང་དུ་གྲགས་པའི་ཚུལ་སོགས་མཆོག་གྱུར་བདེ་ཆེན་གླིང་པའི་རུ་དམ་གནས་ཀྱི་མདོ་བྱང་དང་། ལོ་རྒྱུས་གནས་ཡིག་རྙིང་དག་ཏུ་ཞིབ་པར་གསལ།\nབསྟན་པའི་བདག་པོ་གྲུབ་དབང་རྫོགས་ཆེན་པ་པདྨ་རིག་འཛིན་ནི། རབ་བྱུང་བཅུ་པའི་ཤིང་གླང་ཕྱི་ལོ་༡༦༢༥ པར་ཁམས་རི་བོ་ཆེར་སྐུ་འཁྲུངས་ཤིང་སྐུ་ན་ཆུང་དུས་ནས་རབ་ཏུ་བྱུང་སྟེ་བསྟན་པའི་སྒོར་ཞུགས། སྤྲུལ་གཞི་བདེ་གཤེགས་རིན་ཆེན་གཙུག་ཏོར་ཅན་དང་། ཨོ་རྒྱན་སངས་རྒྱས་གཉིས་པ། པཎ་ཆེན་དྲི་མེད་བཤེས་གཉེན། གྲུབ་ཆེན་ས་ར་ཧ་དང་ཀུ་ཀུ་རུ་པ། ལང་གྲོ་དཀོན་མཆོག་འབྱུང་གནས་དང་གླང་ཆེན་དཔལ་གྱི་སེང་གེ། རས་ཆུང་རྡོ་རྗེ་གྲགས་པ་དང་རྗེ་བཙུན་སྟག་ལུང་ཐང་པ། ཀརྨ་པ་དུས་གསུམ་མཁྱེན་པ་དང་རྗེ་བཙུན་བློ་བཟང་གྲགས་པ་སོགས་གཅིག་དང་དུ་མའི་རྣམ་པར་རོལ་ཚུལ་རྗེ་ཉིད་ཀྱི་སྔོན་གནས་རྗེས་དྲན་གྱི་ཉམས་སྣང་དང་ཚད་མའི་ལུང་བྱང་དག་ལས་གསལ་ཞིང་རིག་འཛིན་འཇིགས་མེད་གླིང་པའི་ཞལ་སྔ་ནས་མཛད་པའི་སྐྱེ་ཕྲེང་གསོལ་འདེབས་སུའང་ཞིབ་པར་གསལ། གྲུབ་དབང་མཆོག་གཞོན་ནུའི་དུས་ནས་མཁས་གྲུབ་ཀརྨ་ཆགས་མེད་ལས་ཕྱག་ཆེན་སོགས་བཀའ་བརྒྱུད་ཕྱོགས་ཀྱི་མན་ངག་ཟབ་ཆོས་ཀྱི་རྒྱུན་བཞེས་ཤིང། གཏེར་ཆེན་བདུད་འདུལ་རྡོ་རྗེས་ཆོས་བདག་ཏུ་དབུགས་དབྱུང་གནང་བ་སོགས་བཤེས་གཉེན་མང་པོའི་ཞབས་ལ་བཏུད་དེ་ཐོས་བསམ་མཛད། ཁྱད་པར་དུས་རབས་དེའི་སྙིང་ཐིག་བསྟན་པའི་བདག་པོ་རིག་འཛིན་ཆོས་ཀྱི་རྒྱ་མཚོ་ཐུན་མིན་རིགས་བདག་ཏུ་བཀུར་བ་ལས་མན་ངག་མཁའ་འགྲོ་སྙིང་ཐིག་གཙོ་བོར་གྱུར་བའི་རྫོགས་པ་ཆེན་པོའི་དབང་ལུང་མན་ངག་ཟབ་ཁྲིད་སྙན་བརྒྱུད་བཅས་གསན། ལྷོ་བྲག་མཁར་ཆུ་དང་བསམ་ཡས་མཆིམས་ཕུ། དཔལ་གྱི་ཙཱ་རི་ཏྲ་སོགས་སྒྲུབ་གནས་རྣམས་སུ་ཉམས་བཞེས་བཅད་རྒྱ་ཡུན་རིང་མཛད་པས་རྩ་གསུམ་ལྷས་ཞལ་གཟིགས་ལུང་བསྟན་དང་རིག་པ་ཚད་ཕེབས་ཀྱི་སར་ཕྱིན་པའི་ལྟ་དགོངས་མཐོན་པོ་བརྙེས་པས་ཁམས་པ་རྫོགས་ཆེན་པ་ཞེས་མཚན་དུ་གྲགས་པ་བྱུང་། རྒྱལ་མཆོག་ལྔ་བ་ཆེན་པོས་རྫོགས་ཆེན་སྙིང་ཐིག་གི་ཟབ་ཆོས་གསན་པའི་དབུ་བླར་བཀུར་ཞིང་བསྔགས་པ་རྒྱ་ཆེར་མཛད། ལྷག་པར་གྲུབ་དབང་མཆོག་དགུང་གྲངས་དྲུག་ཅུ་བཞེས་པའི་ཚེ་རྒྱལ་མཆོག་ལྔ་པ་ཆེན་པོའི་བརྡ་ལུང་ལས། ཨོ་རྒྱན་ལུང་ཟིན་པདྨའི་མཚནཿ རྣལ་འབྱོར་དབང་ཕྱུག་ཁྱེད་ཉིད་ཀྱིསཿ མདོ་ཁམས་ཉི་མ་ཤར་ཕྱོགས་སུཿ རྒྱས་དང་རུ་དམ་ར་བ་དཀརཿ གང་རུང་གདན་ས་གནས་གྱུར་ཚེཿ བསྟན་འགྲོ་སྤྱི་ཡི་རྒུད་པ་གསོཿ མཐའ་འཁོབ་སྐྱེ་འགྲོ་ཆོས་ཀྱིས་འདུལཿ ཞེས་ལུང་བསྟན་པ་ལྟར་ཐུགས་སྲས་ཉི་ཟླ་སྐར་གསུམ་སྟེ་དཔོན་སློབ་ནམ་མཁའ་འོད་གསལ་དང་། རིག་འཛིན་ཉི་མ་གྲགས་པ། ཞེ་ཆེན་རབ་འབྱམས་པ་བཅས་དཔོན་སློབ་རྣམས་ཞབས་ཐང་གིས་ཁམས་སུ་ཕེབས་ཤིང་རུ་དམ་ལུང་དུ་ཞབས་པད་བཀོད། སྡེ་དགེ་ཆོས་རྒྱལ་ཁྲི་ཆེན་སངས་རྒྱས་བསྟན་པར་གོང་ས་ཆེན་པོའི་བཀའ་ཆབ་ཕུལ་བས་མཐུན་འགྱུར་སྦྱིན་བདག་མཛད་དེ་རུ་དམ་ཨོ་རྒྱན་བསམ་གཏན་ཆོས་འཁོར་གླིང་ཕྱག་བཏབ་ཅིང་རྫོགས་ཆེན་མཁའ་འགྲོ་སྙིང་ཐིག་ཉམས་བཞེས་ལ་བརྩོན་པའི་འཁོར་སློབ་སྟོང་ཕྱེད་ལྷག་འཛོམས་པས་སྒྲུབ་པའི་རྒྱལ་མཚན་བཙུགས། ཆོས་རྒྱལ་ཆེན་པོའི་བཀས་བསྐུལ་བ་ལྟར་ཀཿདཔལ་སོགས་སྡེ་དགེའི་མངའ་ཁུལ་གྱི་རྙིང་དགོན་རྣམས་ལ་ཞབས་སོར་བཀོད་དེ་ལྟ་སྒོམ་དག་ཐེར་མཛད་པ་སོགས་འགྲོ་དོན་མཐའ་རུ་ཕྱིན་རྗེས། དགུང་གྲངས་༧༣ བཞེས་པ་རབ་བྱུང་བཅུ་གཉིས་པའི་མེ་གླང་ཕྱི་ལོ་༡༦༩༧ ལོར་སྐུ་ཞི་བར་གཤེགས།\nསྐུ་རབས་གཉིས་པ་འགྱུར་མེད་ཐེག་མཆོག་བསྟན་འཛིན་ས་ཡོས་ཕྱི་ལོ་༡༦༩༩ ལོར་མདོ་ཁམས་ཟླ་རྒྱུད་དུ་སྐུ་འཁྲུངས། གོང་མའི་ཐུགས་སྲས་དཔོན་སློབ་ནམ་མཁའ་འོད་གསལ་དང་རབ་འབྱམས་པ་རྣམ་གཉིས་ནས་ངོས་འཛིན་སྐུ་བདག་མཛད་ཅིང་། རྗེ་ནམ་མཁའ་འོད་གསལ་ལས་སྙིང་ཐིག་གི་ཆོས་སྐོར་དང་གཞན་ཡང་རིག་འཛིན་ཉི་མ་གྲགས་པ། སྨིན་གླིང་གཏེར་ཆེན་ཡབ་སྲས། གྲ་ཐང་ཀུན་དགའ་མཁྱེན་བརྩེ་སོགས་དབུས་གཙང་གི་ཡོངས་འཛིན་བཞི་བཅུ་ལྷག་ལས་མདོ་རྒྱུད་བཀའ་གཏེར་གྱི་དབང་ལུང་གདམས་ཁྲིད་མཐའ་ཡས་པ་གསན་པའི་རྒྱུན་ཁམས་ཕྱོགས་སུ་རྒྱ་ཆེར་སྤེལ་བ་སྟེ། རྒྱལ་བའི་བཀའ་འགྱུར་རིན་པོ་ཆེ་ལན་གཉིས་དང་། རྙིང་རྒྱུད་ཚར་ལྔ། མཛོད་བདུན་ལན་གྲངས་དུ་མ་གསུངས་པས་མཚོན་ཆོས་ཀྱི་འཁོར་ལོ་རྒྱ་ཆེར་བསྐོར་བའི་ཕྲིན་ལས་བསྐྱངས། རྫོགས་ཆེན་མཁའ་འགྲོ་སྙིང་ཐིག་གི་སྔོན་འགྲོའི་ཁྲིད་ཡིག་ཤིང་རྟ་བཟང་པོ་སོགས་བསྟན་བཅོས་མཛད་། རྒྱལ་མཆོག་སྐལ་བཟང་རྒྱ་མཚོས་ཐུབ་སྐུ་གཡུ་ཐོད་མ་སོགས་རྟེན་གསུམ་རྩ་ཆེན་དང་བཀའ་ཐམ་མཚན་ཐོབ་ཀྱིས་མངོན་པར་བསྟོད། ཀློང་ཆེན་མཛོད་བདུན་དང་ངལ་གསོ་སྐོར་གསུམ། གསང་འགྲེལ་ཕྱོགས་བཅུའི་མུན་སེལ་བཅས་ཐེངས་དང་པོར་ཤིང་པར་དུ་འཁོད་པའི་ཡོན་རྩ་སྡེ་དགེའི་ས་སྐྱོང་ལ་བསྩལ་ནས་ཆོས་རྒྱུན་དེང་སང་གི་བར་འཕེལ་བ་སོགས་བསྟན་འགྲོའི་མཛད་པ་བསྐྱངས་ནས་མེ་གླང་ཕྱི་ལོ་༡༧༥༧ ལོར་སྐུ་གཤེགས།\nསྐུ་རབས་གསུམ་པ་ངེས་དོན་བསྟན་འཛིན་བཟང་པོ་རབ་བྱུང་བཅུ་གསུམ་པའི་ས་ཡོས་ཕྱི་ལོ་༡༧༥༩ ལོར་རྫ་སྨད་ཧོར་ཁོག་ཏུ་སྐུ་འཁྲུངས། གོང་མའི་ཐུགས་སྲས་རྗེ་དབོན་པདྨ་ཀུན་གྲོལ་རྣམ་རྒྱལ་གྱི་གསུང་ལུང་དང་སྔོན་གནས་རྗེས་དྲན་གྱི་གསུང་བྱོན་པ་བཅས་ཀྱིས་ངོས་འཛིན་སྐུ་བདག་མཛད། ཉི་སྤྲུལ་བསྟན་པའི་རྒྱལ་མཚན་དང་། རྗེ་དབོན་པད་མ། འབར་ཆུང་བཀྲ་ཤིས་རྒྱ་མཚོ་སོགས་ལས་སྙིང་ཐིག་གཙོར་གྱུར་བཀའ་གཏེར་གྱི་དབང་ལུང་མན་ངག་གསན། རྒྱལ་དབང་འཇམ་དཔལ་རྒྱ་མཚོ་དང་ཁྲི་ཆེན་ནོ་མི་ཧན་གཉིས་ནས་གོང་མ་དང་མཚུངས་པའི་ལུང་ཐམ་བསྩལ། རིག་འཛིན་འཇིགས་མེད་གླིང་པའི་ལུང་བསྟན་ལྟར་སྒྲུབ་སྡེ་གསར་དུ་བཙུགས་ནས་འཇུ་བླ་སངས་རྒྱས་འོད་ཟེར་སོགས་འཇའ་ལུས་པ་བཅུ་གསུམ་དུས་གཅིག་ལ་བྱོན། སྔ་འགྱུར་བཀའ་མའི་སྒྲུབ་ཆོག་བཅུ་གསུམ་གྱི་གར་ཐིག་དབྱངས་རོལ་སོགས་མཐོང་བ་བརྒྱུད་པའི་ཕྱག་བཞེས་བཙུགས་པའི་རྒྱུན་ཀཿདཔལ་སོགས་གདན་ས་མང་པོར་འཕེལ་བས་དེང་སང་གི་བར་མ་ཉམས་མཐའ་རྒྱས་སུ་བྱུང། དགུང་གྲངས་༣༤ རབ་བྱུང་བཅུ་གསུམ་པའི་ཆུ་བྱི་ཕྱི་ལོ་༡༧༩༢ ཙམ་ལས་སྐུ་ཚེ་མ་བརྟན་ཡང། གསུང་སྐྱེས་ཀྱི་ཞལ་སློབ་རྡོ་གྲུབ་འཇིགས་མེད་ཕྲིན་ལས་འོད་ཟེར་དང། འཇིགས་མེད་རྒྱལ་བའི་མྱུ་གུ་སོགས་མང་པོ་བྱོན་ཞིང། སེང་ཕྲུག་པདྨ་བཀྲ་ཤིས་དང་། འཇུ་བླ་སངས་རྒྱས་འོད་ཟེར་སོགས་གདན་ས་རང་ནས་མཁས་གྲུབ་ཀྱི་སྐྱེས་བུ་མང་པོ་བྱོན།\nསྐུ་རབས་བཞི་པ་མི་འགྱུར་ནམ་མཁའི་རྡོ་རྗེ་ཕྱི་ལོ་༡༧༩༣ ལོར་ཁམས་འདན་ཡུལ་དུ་སྐུ་འཁྲུངས། རིག་འཛིན་འཇིགས་མེད་གླིང་པའི་བརྡ་ལུང་ལས། རྡོ་རྗེ་གསུམ་སྤྲུལ་གཉིས་ནི་དབུས་མཐའ་གབཿ འགྲོ་དོན་དུས་བབས་དག་ཆེན་ཐུགས་ཀྱི་སྤྲུལཿ སོགས་ཀྱིས་བསྟན་པ་ལྟར་ཐུགས་སྤྲུལ་དུ་ངོས་འཛིན་མངའ་གསོལ་མཛད། གོང་མའི་ཐུགས་སྲས་ནམ་མཁའ་ཚེ་དབང་མཆོག་གྲུབ་ལས་ཕ་ཆོས་མཁའ་འགྲོ་སྙིང་ཐིག་གཙོ་བོར་གྱུར་པའི་བཀའ་གཏེར་མདོ་རྒྱུད་སྤྱིའི་དབང་ལུང་ཟབ་ཁྲིད་མཐའ་ཡས་པ་དང་། རྡོ་གྲུབ་འཇིགས་མེད་ཕྲིན་ལས་འོད་ཟེར་ལས་ཀློང་ཆེན་སྙིང་ཐིག་གི་ཟབ་ཁྲིད་བཞེས་པས་སྙིང་ཐིག་གོང་འོག་བརྒྱུད་པའི་ཆུ་བོ་གཅིག་འདྲེས་ཀྱི་བཀའ་བབས། རྒྱལ་དབང་ཀློང་ཆེན་པས་ཞལ་གཟིགས་རྗེས་སུ་བཟུང་ནས་བླ་མ་ཡང་ཏིག་ཉེ་བརྒྱུད་ཁྱད་པར་བ་བསྩལ། སྐུ་ཚེ་གང་པོར་བསྐྱེད་རྫོགས་རྫོགས་ཆེན་གྱི་ལྟ་སྒོམ་ཉམས་བཞེས་ལ་གནད་དུ་བསྣུན་པས་ཆོས་ཉིད་ཟད་པའི་ས་ལ་སྒྲ་ཇི་བཞིན་པ་སྐྱོད་པ་སྙིགས་དུས་འདིར་རྗེ་འདི་ཉིད་ཁོ་ན་ཡིན་ཞེས་ཆོས་རྗེ་དཔལ་སྤྲུལ་རིན་པོ་ཆེས་གསུངས། རྒྱལ་སྲས་གཞན་ཕན་མཐའ་ཡས་དང་བཀའ་བགྲོས་ཏེ་དགོན་ལས་རྒྱང་གྲགས་གཅིག་གིས་ཆོད་པའི་སར་ཤྲཱི་སེང་ཆོས་གྲྭ་གསར་དུ་བཏབ་སྟེ་མདོ་སྔགས་རིག་གནས་དང་བཅས་པའི་འཆད་ཉན་གྱི་རྒྱུན་བཙུགས་པ་ནས་སྔ་འགྱུར་རྙིང་ཕྱོགས་ལ་མཁས་པའི་ཚང་ཆེན་པོ་རྡོལ་བ་ལྟ་བུ་བྱུང་བ་སོགས་ཐུགས་བསྐྱེད་འགྲོ་དོན་མཐར་རུ་ཕྱིན་ནས་རབ་བྱུང་བཅོ་ལྔ་པའི་ལྕགས་རྟ་ཕྱི་ལོ་༡༨༧༠ ལོར་སྐུ་ཞི་བར་གཤེགས།\nསྐུ་རབས་ལྔ་པ་ཐུབ་བསྟན་ཆོས་ཀྱི་རྡོ་རྗེ་བོད་རབ་བྱུང་བཅོ་ལྔ་པའི་ཆུ་སྤྲེལ་ཕྱི་ལོ་༡༨༧༢ ལོར་ཁམས་རི་བོ་ཆེར་སྐུ་འཁྲུངས། འཇམ་དབྱངས་མཁྱེན་བརྩེ་དབང་པོའི་བརྡ་ལུང་ལས། བཱི་མ་མི་ཏྲ་ཁམས་ཀྱི་ལྷོ་ཕྱོགས་སུཿ སྤྲེལ་ལོ་དྷརྨ་བཛྲའི་མིང་ཅན་འབྱུངཿ སོགས་ཀྱི་ལུང་གིས་བསྟན་དོན་ལྟར་ངོས་འཛིན་སྐུ་བདག་མཛད། གོང་མའི་ཐུགས་སྲས་མཁན་ཆེན་པདྨ་བཛྲ་དང་། ཀུན་བཟང་ཐེག་མཆོག་རྡོ་རྗེ་བཅས་ལས་རང་ལུགས་བརྒྱུད་པའི་ཕ་ཆོས་ཀྱི་རྒྱུན་བཞེས་པ་དང། འཇམ་མགོན་མཁྱེན་ཀོང་རྣམ་གཉིས་ལས་རིན་ཆེན་གཏེར་མཛོད་ཆེན་མོ་སོགས་གསན། གཞུང་ས་དགའ་ལྡན་ཕོ་བྲང་ནས་གོང་མའི་གདན་ཐོབ་ཧོ་ཐོག་ཐུ་ཞེས་པའི་ཆོ་ལོ་བསྩལ། ལྐོག་གྱུར་གྱི་ཆོས་ཀུན་སྒྲིབ་མེད་དུ་གཟིགས་པས་དུས་རབས་དེའི་མདོ་ཁམས་ཕྱོགས་ཀྱི་ས་བཀའ་རྙིང་གསུམ་གྱི་བསྟན་འཛིན་སྐྱེ་སྤྲུལ་ཕལ་མོ་ཆེ་ངོས་འཛིན་མཛད། བཤད་སྒྲུབ་ལས་གསུམ་གྱི་མཛད་པ་ཕྱོགས་མེད་དུ་བརྡལ་བའི་ཕྲིན་ལས་མངའ་ཐང་ཕྱོགས་སུ་རྒྱས་པས་མདོ་དབུས་ཁམས་གསུམ་ནས་ལྷོ་འབྲུག་སོགས་སུ་ཆོས་བརྒྱུད་དགོན་ལག་སུམ་བརྒྱར་ཉེ་བ་འཕེལ་ཞིང་སྔ་འགྱུར་བསྟན་པའི་གཙུག་རྒྱན་གཅིག་པུར་གྱུར། འཇམ་མགོན་མི་ཕམ་པས་ཕྲིན་ལས་དོན་ཡོད་ཞགས་པས་བསྟན་འགྲོའི་དགེ་མཚན་རླབས་པོ་ངང་གིས་སྡུད་པ་ཞེས་བསྔགས་པར་མཛད་པ་བཅས་ཐུགས་བསྐྱེད་མཐར་རྒྱས་ངང་རབ་བྱུང་བཅུ་དྲུག་པའི་ཤིང་ཕག་ཕྱི་ལོ་༡༩༣༥ ལོར་སྐུ་ཞི་བར་གཤེགས།\nསྐུ་རབས་དྲུག་པ་འཇིགས་བྲལ་བྱང་ཆུབ་རྡོ་རྗེ་རབ་བྱུང་བཅུ་དྲུག་པའི་ཤིང་ཕག་ཕྱི་ལོ་༡༩༣༥ ལོར་དབུས་ཕྱོགས་སུ་སྐུ་འཁྲུངས། ཁྱད་པར་གནས་མཆོག་དཔལ་གྱི་བསམ་ཡས་ཀྱིཿ བྱང་ནས་བྱང་དུ་བསྙེགས་པའི་གྲོང་ཁྱེར་དུཿ ཞེས་སོགས་གོང་མའི་ལུང་བསྟན་རྫོགས་ཆེན་སྤྲུལ་སྐུ་དྲི་མེད་ཀྱིས་གསལ་བར་བྱས་པས་ངོས་འཛིན་སྐུ་བདག་མཛད། རྫོགས་ཆེན་ཀོང་སྤྲུལ་དང་གླིང་སྤྲུལ་ཐུབ་བསྟན་བཤད་སྒྲུབ་རྒྱ་མཚོ་ལས་རྗེ་གོང་མ་ལས་བརྒྱུད་པའི་བཀའ་གཏེར་དབང་ལུང་དང། མཁྱེན་བརྩེ་ཆོས་ཀྱི་བློ་གྲོས་ལས་སྒྲུབ་ཐབས་ཀུན་བཏུས་སོགས་ཀྱི་སྨིན་དབང་། ཡོངས་འཛིན་འཇིགས་མེད་ཡོན་ཏན་མགོན་པོ་ལས་སྙིང་ཐིག་གོང་འོག་གི་གདམ་ཁྲིད་སོགས་གསན། གཞུང་ས་དགའ་ལྡན་ཕོ་བྲང་ནས་མ་ཧཱ་པཎྜི་ཏ་ཧོ་ཐོག་ཐུ་ཞེས་སྔར་ལས་ལྷག་པའི་མཚན་ཐོབ་ཀྱིས་མངོན་པར་བསྟོད། བསྟན་འགྲོའི་ལེགས་མཛད་འགྲོ་དོན་མཐར་མ་ཕྱིན་པར་༡༩༥༩ ལོར་དུས་འཁྲུགས་ཀྱི་རྐྱེན་གྱིས་སྐུ་གཤེགས། རྫོགས་ཆེན་སྐུ་རབས་དྲུག་པའི་ཡང་སྲིད་ངོས་འཛིན་ཁྲི་གསོལ་དང་འབྲེལ་ད་ལྟའི་ཆར་བསྟན་འགྲོ་སྤྱི་དང་བྱེ་བྲག་གྲུབ་དབང་རྫོགས་ཆེན་པའི་བསྟན་པའི་མགོན་དཔུང་དམ་པར་མཛད་ཕྲིན་སྐྱོང་བཞིན་བཞུགས་ཡོད།།\nབསྟན་པ་ཡང་དར་གྱི་སྐབས་སུ་གྲུབ་དབང་རྫོགས་ཆེན་པའི་བསྟན་པའི་སྲོག་མཐུད་པ་ནི། སྐྱབས་རྗེ་པདྨ་སྐལ་བཟང་དང་། སྐྱབས་རྗེ་འབྲུག་པ་རིན་པོ་ཆེ། སྐྱབས་རྗེ་ཨ་སྐྱོང་རྟོགས་ལྡན་བླ་མ་བློ་གྲོས་རྒྱ་མཚོ་བཅས་རྣམ་པ་གསུམ་ཡིན་ཞིང།\nསྐྱབས་རྗེ་པདྨ་སྐལ་བཟང་ནི། ཕྱི་ལོ་༡༩༤༣ ལོར་ཁམས་རྫ་ཆུ་ཁར་སྐུ་འཁྲུངས། རྫོགས་ཆེན་ཀོང་སྤྲུལ་དང་མཁྱེན་བརྩེ་ཆོས་ཀྱི་བློ་གྲོས་ཐུན་མོང་ནས་ངོས་འཛིན་མཛད། གྲུབ་དབང་དྲུག་པའི་སྐུ་མདུན་བླ་བྲང་དུ་སྐུ་བདག་དང་སྐྱེད་སྲིང་གནང་། མཁན་ཆེན་པདྨ་ཚེ་དབང་ལས་མདོ་ཕྱོགས་ཀྱི་ཁྲིད་དང་འཇིགས་མེད་ཡོན་ཏན་མགོན་པོ་ལས་སྔགས་རྫོགས་ཀྱི་སྨིན་ཁྲིད་བཞེས། གྲུབ་དབང་དྲུག་པ་དང་མཁྱེན་བརྩེ་ཆོས་ཀྱི་བློ་གྲོས་རྣམ་གཉིས་ལས་སྔ་འགྱུར་བཀའ་གཏེར་དང་སྒྲུབ་ཐབས་ཀུན་བཏུས་སོགས་ཀྱི་སྨིན་དབང་གསན། གྲུབ་དབང་དྲུག་པས་ཕྱི་མཐའ་གཟིགས་པའི་ལུང་གིས་བསྟན་པའི་སྲོག་འཛིན་པར་དབུགས་དབྱུང་གནང་། དུས་འཁྲུགས་ཀྱི་ཡོ་ལང་ཁྲོད་མཁས་བཙུན་བཟང་པོའི་རྣམ་ཐར་འཆང་ནས་བཤད་སྒྲུབ་ལས་གསུམ་གྱི་མཛད་པས་སྤྱི་བྱེའི་བསྟན་པའི་མེ་རོ་གསོས། གོང་མའི་གདན་ས་རུ་དམ་ཡང་དབེན་པདྨ་ཐང་སྒྲུབ་སྡེ་སླར་གསོ་རྒྱ་སྐྱེད་མཛད་ཅིང་རང་ལུགས་བརྒྱུད་པའི་ཕ་ཆོས་མཛོད་ཆེན་བདུན་དང་སྙིང་ཐིག་གོང་འོག་གི་ཟབ་ཁྲིད་སྨིན་དབང་ནས་ཁྲིད་ཡིག་ཡེ་ཤེས་བླ་མའི་རྒྱས་ཁྲིད་ལོ་ལྟར་གནང་བས་དོན་གྱི་བསྟན་པ་སྐྱོང་བཞིན་པ་སྟེ། གོང་ས་མཆོག་གི་ཞལ་སྔ་ནས། བཤད་དང་སྒྲུབ་པའི་འོད་སྣང་སྟོང་ཕྲག་གིས།། ལུང་དང་རྟོགས་པའི་རྒྱལ་བསྟན་པདྨོའི་ཚལ།། སྐལ་བཟང་གདུལ་བྱའི་དཔལ་དུ་བཞད་མཛད་པའི།། བསྟན་འཛིན་ཉིན་བྱེད་དབང་པོར་གསོལ་བ་འདེབས།། ཞེས་གསུངས་པ་ལྟར་སྔ་འགྱུར་རྒྱལ་བསྟན་གསལ་བའི་སྒྲོན་མེར་སྐུ་འཚོ་ཞིང་བཞེས་སུ་བཞིན་བཞུགས་ཡོད།\nསྐྱབས་རྗེ་འབྲུག་པ་རིན་པོ་ཆེ་ཐུབ་བསྟན་ཉི་མ་ནི། ཕྱི་ལོ་༡༩༢༩ པར་རྫོགས་ཆེན་འབྲོག་རུ་ལྷ་སྡེར་སྐུ་འཁྲུངས། གྲུབ་དབང་ལྔ་པ་ཐུབ་བསྟན་ཆོས་ཀྱི་རྡོ་རྗེས་ངོས་འཛིན་མཛད། གྲུབ་དབང་དྲུག་པ་དང་ཁྲི་ཁ་གཅིག་ཏུ་མངའ་གསོལ་མཛད། རྫོགས་ཆེན་ཀོང་སྤྲུལ་དང་གླིང་སྤྲུལ་ཐུབ་བསྟན་ཕྲིན་ལས་རྒྱ་མཚོ་ལས་གྲུབ་དབང་ལྔ་པ་ནས་བརྒྱུད་པའི་སྔ་འགྱུར་བཀའ་མ་དང་། རིན་ཆེན་གཏེར་མཛོད། བཀའ་དགོངས་ཕུར་གསུམ། འཇའ་ཚོན། ཉི་གྲགས། སྙིང་ཐིག་མ་བུ་སོགས་ཀྱི་དབང་ལུང་བཅས་གྲུབ་དབང་དྲུག་པ་དང་ལྷན་དུ་གསན། མཁན་ཆེན་ལྷ་རྒྱལ་ལམ་ཨ་བུ་ལྷ་སྒང་ལས་ཡེ་ཤེས་བླ་མ་སོགས་རྫོགས་ཁྲིད་གསན་ཅིང་ཉམས་སུ་བཞེས། དུས་འགྱུར་གྱི་སྐལ་ངན་ཁྲོད་དམ་པའི་རང་མདངས་ལྷག་པར་གསལ་ཞིང་བསླབ་གསུམ་ཡོན་ཏན་གྱི་ཕུང་པོར་བཞུགས། བསྟན་དགོན་སླར་གསོའི་སྐབས་ཕྱི་ནང་གི་བགྱི་བ་སྤྱི་དང་རང་ལུགས་སྒྲུབ་ཆེན་མཐོང་བརྒྱུད་ཀྱིས་ཕྱག་བཞེས་འཁྲུལ་མེད་སོར་ཆུད་མཛད་ཅིང་། གྲུབ་དབང་ལྔ་པ་ནས་བརྒྱུད་པའི་བཀའ་གཏེར་དབང་ལུང་གི་རྒྱུན་སྤེལ་བའི་མཛད་པ་ཕྱི་མའི་མཐར་ཉམས་མེད་བསྐྱངས་ཏེ་སྐུ་འཚོ་གཞེས་སུ་བཞུགས་ཡོད།\nསྐྱབས་རྗེ་རྟོགས་ལྡན་བླ་མ་བློ་གྲོས་རྒྱ་མཚོ་ནི། ཕྱི་ལོ་༡༩༣༠ པར་མགོ་ལོག་ཨ་སྐྱོང་དུ་སྐུ་འཁྲུངས། སྐུ་ན་གཞོན་དུས་ངེས་པར་འབྱུང་བའི་བློས་བསྐུལ་ཏེ་རྨ་ཆེན་གངས་ཁྲོད་དུ་སྒྲུབ་ལ་བཞུགས་པས་གྲུབ་པའི་ལམ་རྟགས་རྡོ་ལ་ཞབས་རྗེས་འཇོག་པ་བྱུང།\nརེ་ཞིག་ན་གྲུབ་དབང་རྫོགས་ཆེན་པའི་གདན་སར་གྲྭ་སར་ཕེབས་ཏེ་མཁན་ཆེན་པདྨ་ཚེ་དབང་ལས་མདོ་ཕྱོགས་གཞུང་ཆེན་ལ་ཐོས་བསམ་དང་། ཡོངས་འཛིན་འཇིགས་མེད་ཡོན་ཏན་མགོན་པོ་ལས་སྙིང་ཐིག་གོང་འོག་གཙོ་གྱུར་སྔགས་རྫོགས་ཀྱི་གདམས་ཁྲིད་མ་ལུས་པ་གསན། དུས་འགྱུར་སྐབས་རང་ཡུལ་མགོ་ལོག་ཨ་སྐྱོང་དུ་ཕེབས་པས་བཙོན་ཁང་དུ་ལོ་ངོ་ཉི་ཤུ་ལྷག་བཙུད་རིང་ཐུགས་དམ་ཉམས་བཞེས་བསྐྱངས། བཙོན་གྲོལ་ཐོབ་རྗེས་དབེན་རིར་བཅད་རྒྱ་དམ་མཚམས་ཁོ་ན་མཛད་དེ་ལོ་ངོ་ཉི་ཤུ་ལ་ཉེ་བ་བཞུགས་པའི་རྗེས་སྐལ་ལྡན་གདུལ་བྱ་རེ་ཟུང་གསང་བ་སྙིང་ཐིག་གི་ཆོས་ཀྱི་བདུད་རྩིའི་རྗེས་འཛིན་མཛད་པ་ནས་འཁོར་སློབ་མང་དུ་འཕེལ། སྐུ་ཚེའི་སྨད་དུ་གྲུབ་དབང་རྫོགས་ཆེན་པའི་གདན་སར་ཐེངས་མང་ཕེབས་ཏེ་ཡབ་རྗེ་གོང་མ་དག་ལས་གསན་པའི་སྙིང་ཐིག་གོང་འོག་རྒྱབ་ཆོས་བཅས་གདམ་ཁྲིད་ཡོངས་རྫོགས་མནོག་ཆོས་སུ་བསྩལ་བས་སྙིང་པོའི་བསྟན་རྒྱུན་གསོས། རྟོགས་པའི་ལྟ་དགོངས་མཐོན་པོར་སོན་པའི་ལག་རྗེས་རིག་རྩལ་དགོངས་པའི་ཀློང་བརྡོལ་ཏེ་ཀུན་མཁྱེན་ཡབ་སྲས་ཀྱི་གསུང་དང་དབྱེར་མ་མཆིས་པའི་རྫོགས་ཁྲིད་བསྟན་བཅོས་གང་མང་མཛད་པ་ཕྱི་རབས་གདུལ་བྱའི་སྐལ་བར་བཞུགས། དགུང་གྲངས་བདུན་ཅུ་དོན་གཉིས་བཞེས་པ་ལྕགས་སྦྲུལ་ཕྱི་ལོ་༢༠༠༡ ལོར་ཞི་བར་གཤེགས།\nདེང་གི་དུས་སུ་རྫོགས་ཆེན་གདན་སའི་སྒྲུབ་ཆེན་དུས་ཀྱི་མཆོད་པའི་སྐོར་ནི། ཧོར་ཟླ་དང་པོའི་ཚེས་གསུམ་ནས་བཅུ་གཅིག་བར་དཀོན་མཆོག་སྤྱི་འདུས་ཀྱི་བུམ་སྒྲུབ་ཆེན་མོ་རྒྱས་འཚོགས་ཚེས་བཅུའི་གར་འཆམ་སྒྲུབ་དབང་བཅས། ཟླ་དེའི་ཚེས་ཉེར་གསུམ་ནས་ཕྱི་མའི་ཚེས་གཅིག་བར་སྙིང་ཐིག་རྒྱུད་ལུགས་ཕུར་སྒྲུབ་ཆེན་མོ་ལྷ་ཚོགས་ཆོས་སྐྱོང་གླིང་གི་དཔའ་བརྟུལ་གར་འཆམ་ཉིན་ལྔ་དང་བཅས་པ། ཧོར་ཟླ་ལྔ་པའི་ཚེས་ཉེར་གསུམ་ནས་ཕྱི་མའི་ཚེས་གཉིས་བར་སྔ་འགྱུར་བཀའ་མའི་སྒྲུབ་ཁག་བཅུ་དྲུག་དཀྱིལ་འཁོར་རྡུལ་ཚོན་སྦྱིན་སྲེག་རྩ་གྲུབ་གར་གསུམ་གྱི་འཆམ་དང་སྒྲུབ་དབང་བཅས། ཧོར་ཟླ་དྲུག་པའི་ཚེས་བཞི་ཆོས་འཁོར་དུས་ཆེན་ནས་ཉིན་གསུམ་རིང་ཤྲཱི་སེང་ཆོས་གྲྭར་དཔལ་སྤྲུལ་རིན་པོ་ཆེའི་ཕྱག་བཞེས་སྤྱོད་འཇུག་མཆོད་པ། ཟླ་དེའི་ཚེས་བཅོ་ལྔ་ནས་བརྒྱད་པའི་ཚེས་གསུམ་བར་དབྱར་གནས་ལྗོངས་རྒྱུ་དང་བཅས་པ། ཧོར་ཟླ་བརྒྱད་པའི་ཚེས་བཅུ་ནས་ཉིན་གསུམ་རིང་སྒྲུབ་སྡེ་པདྨ་ཐང་དུ་སེམས་བསྐྱེད་འབུམ་ཆེན་མོ། ཚེས་བཅོ་ལྔ་ནས་བདེ་ཆེན་ཞིང་སྒྲུབ་ཆེན་མོ་ཉིན་བདུན། ཧོར་ཟླ་དགུ་པའི་ཚེས་ཉེར་གཉིས་ནས་ཉིན་བདུན་རིང་སིདྡྷི་དུང་སྒྲུབ་ཆེན་མོ། ཧོར་ཟླ་བཅུ་གཉིས་པའི་ཚེས་བཅོ་བརྒྱད་ལ་ཀུན་མཁྱེན་འདས་མཆོད། ཟླ་དེའི་ཚེས་ཉེར་གཉིས་ནས་སུམ་ཅུའི་བར་བཀའ་བརྒྱད་ཁྲོ་བོ་རོལ་པའི་སྒྲུབ་ཆེན་གཏོར་རྒྱག་གར་འཆམ་བཅས་སོ།།\n༡༽རྫོགས་ཆེན་པདྨ་རིག་འཛིན། (༡༦༢༥-༡༦༩༧) ༢༽རྫོགས་ཆེན་དཔོན་སློབ་ནམ་མཁའ་འོད་གསལ། (?-༡༧༤༠) ༣༽ རྫོགས་ཆེན་སྐུ་ཕྲེང་གཉིས་པ་འགྱུར་མེད་ཐེག་མཆོག་བསྟན་འཛིན། (༡༦༩༩-༡༧༥༧) ༤༽རྗེ་དབོན་པདྨ་ཀུན་གྲོལ་རྣམ་རྒྱལ། (༡༧༠༦-༡༧༧༣) ༥༽རྫོགས་ཆེན་སྐུ་ཕྲེེང་གསུམ་པ་ངེས་དོན་བསྟན་འཛིན་བཟང་པོ། (༡༧༥༩-༡༧༩༢) ༦༽མཁས་བཙུན་ནམ་མཁའ་ཚེ་དབང་མཆོག་གྲུབ། (༡༧༤༤-?) ༧༽རྫོགས་ཆེན་སྐུ་ཕྲེང་བཞི་པ་མི་འགྱུར་ནམ་མཁའི་རྡོ་རྗེ། (༡༧༩༣-༡༨༧༠) ༨༽རྒྱལ་སྲས་གཞན་ཕན་མཐའ་ཡས། (༡༨༠༠-༡༨༥༥) ༩༽རྫོགས་ཆེན་སྐུ་ཕྲེང་ལྔ་པ་ཐུབ་བསྟན་ཆོས་ཀྱི་རྡོ་རྗེ། (༡༨༧༢-༡༩༣༥) ༡༠༽མཁན་ཆེན་པདྨ་བཛྲ་གྱི་ཡང་སྲིད་བདེ་མཆོག་རྡོ་རྗེ། (༡༨༩༨-༡༩༤༠) ༡༡༽རྫོགས་ཆེན་སྐུ་ཕྲེང་དྲུག་པ་ཨོ་རྒྱན་འཇིགས་བྲལ་བྱང་ཆུབ་རྡོ་རྗེ། (༡༩༣༥-༡༩༥༩) ༡༢༽ སྐྱབས་རྗེ་པདྨ་སྐལ་བཟང། ཕྱི་ལོ་༡༩༤༣ ལོར་འཁྲུངས་ཤིང་ད་ལྟ་སྐུ་འཚོ་གཞེས་སུ་བཞུགས་ཡོད།\nགཞན་ཡང། དཔོན་སློབ་སྐུ་རབས་རིམ་བྱོན། སྐུ་ཞབས་དགེ་མང་སྐུ་ཕྲེང་རིམ་བྱོན། མཁན་ཆེན་པདྨ་བཛྲ་སྐུ་རབས་རིམ་བྱོན། རྫོགས་ཆེན་ཀོང་སྤྲུལ་སྐུ་རབས་རིམ་བྱོན། རྫོགས་ཆེན་མཁྱེན་བརྩེ་སྐུ་རབས་རིམ་བྱོན། འབྲུག་པ་སྐུ་རབས་བྱོན། གླིང་བླ་སྐུ་རབས་རིམ་བྱོན། འབྲུག་པ་སྐུ་ཆེན་སྐུ་རབས་རིམ་བྱོན། ཀུན་བཟང་སྐུ་རབས་རིམ་བྱོན། གླིང་བླ་སྐུ་ཆུང། སྲས་སྤྲུུལ་སྐུ་རབས་རིམ་བྱོན། རྟོགས་ལྡན་སྐུ་རབས་རིམ་བྱོན། དབོན་པོ་སྐུ་རབས་རིམ་བྱོན།\n༡༽མཁན་རབས་དང་པོ་སེང་ཕྲུག་པདྨ་བཀྲ་ཤིས། (རབ་བྱུང་བཅུ་གསུམ་པའི་སྨད་ཙམ་ལ་སྐུ་འཁྲུངས།) ༢༽རྒྱལ་སྲས་གཞན་ཕན་མཐའ་ཡས་(༡༨༠༠-༡༨༥༥) ༣༽ཉི་གྲགས་རིག་འཛིན་བཟང་པོ། (རབ་བྱུང་བཅུ་བཞི་པའི་སྟོད་དུ་བྱོན།) ༤༽བཞི་པ་རྒྱལ་རོང་པདྨ་ཡེ་ཤེས། ༥༽དཔལ་སྤྲུལ་འཇིགས་མེད་ཆོས་ཀྱི་དབང་པོ། (༡༨༠༨-༡༨༨༧) ༦༽འབྲུག་ཡུལ་མཁན་པོ་བསོད་ནམས་དགེ་ལེགས། (༡༨༡༧-?) ༧༽གླིང་སྤྲུལ་ཐུབ་བསྟན་ཉིན་བྱེད་རྒྱལ་མཚན། ༨༽མཁན་ཆེན་པདྨ་བཛྲ། (?-༡༨༨༤) ༩༽གཏོ་རུ་མཁན་པོ་སྐལ་ལྡན་རྒྱ་མཚོ། ༡༠༽རྐང་ཚའི་མཁན་པོ་རྡོ་རྗེ་རབ་བསྟན། ༡༡༽ཕུར་ཚའི་མཁན་པོ་དཀོན་མཆོག་འོད་ཟེར། ༡༢༽འཇམ་མགོན་མི་ཕམ་ཕྱོགས་ལས་རྣམ་རྒྱལ། (༡༨༤༦-༡༩༡༢) ༡༣༽མཁན་པོ་དགེ་ལེགས་རྣམ་རྒྱལ། ༡༤༽མཁས་བཙུན་དམ་པ་ཚེ་རིང་ནོར་བུ། ༡༥༽དཀོན་མཆོག་གྲགས་པའམ་བློ་གསལ་བསྟན་སྐྱོང། ༡༦༽ཨ་གྲོའི་མཁན་ཆེན་བསོད་ནམས་ཆོས་འཕེལ། ༡༧༽མཁན་སྤྲུལ་ཐུབ་བསྟན་རྒྱ་མཚོ། ༡༨༽རྟ་བའི་མཁན་པོ་དཀོན་མཆོག་བཟང་པོ།(༡༨༦༢-?) ༡༩༽རྒྱ་ཀོང་མཁན་པོ་གཞན་དགའ། (༡༨༧༡-༡༩༢༧) ༢༠༽མཁན་ཆེན་པདྨ་ཐེག་མཆོག་བློ་ལྡན་(༡༨༧༩-༡༩༥༥) ༢༡༽ཨ་བོའི་མཁན་ཆེན་འཇིགས་མེད་བློ་གྲོས། ༢༢༽ཨ་གྲོའི་མཁན་པོ་ཡེ་ཤེས་རྒྱ་མཚོ་(༡༨༨༨-?) ༢༣༽མཁན་པོ་ཐུབ་བསྟན་སྙན་གྲགས་(༡༨༨༣-༡༩༥༩) ༢༤༽ཉན་ཤུལ་མཁན་པོ་འགྱུར་མེད་འོད་གསལ། ༢༥༽མཁས་གྲུབ་ངག་དབང་ནོར་བུ། (༡༨༨༦-༡༩༥༨) ༢༦༽མཁན་པོ་འཆི་མེད་ཡེ་ཤེས། ༢༧༽མཁན་ཆེན་འཇིགས་མེད་ཡོན་ཏན་མགོན་པོ། (༡༨༩༩-༡༩༥༩) ༢༨༽མཁན་ཆེན་ཚེ་དབང་རྒྱ་མཚོ། ༡༩༠༢-༡༩༥༩) ༢༩༽ཨ་གྲོའི་མཁན་པོ་འོད་ཟེར་མཐའ་ཡས། ༣༠༽ དཀོན་མཆོག་འོད་ཟེར་ནི་(༡༨༩༢-༡༩༥༨) ༣༢༽མཁན་པོ་བསྟན་འཛིན་ཆོས་བཟང། ༣༣༽མཁན་པོ་ཚེ་དབང་ཆོས་འབྱོར། (༡༩༢༨-༡༩༥༩) བོད་ས་མ་ཤོར་བའི་བར་བཅས་སོ།།\nརྫོགས་ཆེན་ཤྲཱི་སེང་ཆོས་གྲྭ་ཆེན་མོ་ནི། ཕྱི་ལོ་༡༨༢༨ པ་རབ་བྱུང་བཅུ་བཞི་པའི་ས་བྱི་ལོར་གྲུབ་དབང་རྫོགས་ཆེན་སྐུ་རབས་བཞི་པ་མི་འགྱུར་ནམ་མཁའི་རྡོ་རྗེ་དང་། སེང་ཕྲུག་པདྨ་བཀྲ་ཤིས། རྒྱལ་སྲས་གཞན་ཕན་མཐའ་ཡས་ཏེ་ཕྲིན་ལས་དུས་བབས་ཀྱི་སྐྱེས་ཆེན་ལྷན་རྒྱས་བཀའ་བགྲོས་ནས་ཕྱག་བཏབ་པ་སྟེ་ད་བར་ལོ་ངོ་བརྒྱ་དང་བརྒྱད་ཅུ་ལྷག་ཕྱིན། རྫོགས་ཆེན་དགོན་ལས་རྒྱང་གྲགས་གཅིག་གིས་ཆོད་པའི་སར་རྒྱལ་སྲས་གཞན་ཕན་མཐའ་ཡས་ཀྱིས་ཐོག་མར་ས་གཟིགས་པའི་སྐབས་རིག་འཛིན་ཤྲཱི་སེང་ཧ་དང་གནས་དེར་མཇལ་ཞིང་ཕ་ཝང་ཞིག་ཏུ་ཐིམ་པའི་རྗེས་དེང་སང་མཇལ་དུ་ཡོད་ཅིང་ཤྲཱི་སེང་ཆོས་གྲྭ་ཞེས་པའི་ཐོག་མའི་མཚན་དེ་ནས་ཆགས། འདིའི་ཡར་སྔོན་བསྟན་པ་སྔ་དར་མཁན་སློབ་ཆོས་གསུམ་གྱི་དུས་རབས་སུ་དཔལ་གྱི་བསམ་ཡས་སུ་མདོ་སྔགས་གཞུང་ཆེན་འཆད་ཉན་བསྒྱུར་ཞུས་ཀྱིས་བཤད་པའི་བསྟན་པ་དར་རྒྱས་ཆེ་ནའང་གླང་དར་གྱི་དུས་རབས་སུ་ཆེས་ཉམས་རྒུད་དུ་ཕྱིན། སྔགས་པའི་རྒྱལ་པོ་སོ་ཟུར་གནུབས་གསུམ་གྱི་ཐུགས་བསྐྱེད་ནུས་མཐུ་ལས་སྔ་འགྱུར་ནང་རྒྱུད་སྡེ་གསུམ་གཙོ་བོར་གྱུར་པའི་སྔགས་ཕྱོགས་དང་སྒྲུབ་པའི་བསྟན་པ་མ་ཉམས་ཤིང་འཕྲལ་མར་དར་རྒྱས་སོར་ཆུད་པ་བྱུང་ན་ཡང་མདོ་ཕྱོགས་འཆད་ཉན་གྱི་བཀའ་སྲོལ་ཅུང་ཟད་ཉག་ཕྲ་བ་གྱུར། ཀུན་མཁྱེན་ཡབ་སྲས་དང་སྨིན་གླིང་ཡབ་སྲས་སོགས་མཁས་གྲུབ་སྐྱེས་ཆེན་ཟླ་མེད་པ་བྱོན་པ་དག་གི་མཁས་ཚུལ་གསུམ་གྱི་མཛད་པས་ཚང་ལ་མ་ནོར་བར་བཤད་སྒྲུབ་བསྟན་པའི་རྒྱུན་སྦས་པའི་ཟོལ་གྱིས་བསྐྱངས་པར་མཛད། དབུས་ཀྱི་རྡོར་སྨིན་དཔལ་གསུམ་དང་ཁམས་ཀྱི་རྒྱལ་བ་ཀཿཐོག་པའི་ཆོས་སྡེར་ཟུར་པའི་ལུགས་ཀྱི་གསང་རྒྱུད་བཤད་སྒྲུབ་ཀྱི་རྒྱུན་མ་ཉམས་པར་བཞུགས་པ་སྨྲོས་མ་དགོས། གྲུབ་དབང་རྫོགས་ཆེན་པའི་གདན་སར་ཤྲཱི་སེང་ཆོས་གྲྭ་ཕྱག་བཏབ་སྟེ་མདོ་ཕྱོགས་གཞུང་ཆེན་འཆད་ཉན་གྱི་སྲོལ་བཙུགས་པ་ནས་བཟུང། ཁམས་ཕྱོགས་སུ་སྔ་འགྱུར་རིང་ལུགས་འཛིན་པའི་མཁས་པའི་ཚང་ཆེན་པོ་བརྡོལ་བ་ལྟ་བུ་སྟེ། སེང་ཕྲུག་པདྨ་བཀྲ་ཤིས་ནས། རྒྱལ་སྲས་གཞན་ཕན་མཐའ་ཡས་དང་། རྫ་དཔལ་སྤྲུལ། མཁན་ཆེན་པདྨ་བཛྲ། འཇུ་མི་ཕམ། དབོན་པོ་བསྟན་དགའ། རྒྱ་ཀོང་གཞན་དགའ། མཁན་པོ་ཀུན་དཔལ། བ་ཐུར་མཁན་ཆེན་ཐུབ་དགའ། བོད་སྤྲུལ་མདོ་སྔགས་བསྟན་པའི་ཉི་མ་སོགས་སློབ་དང་ཡང་སློབ་བཤད་པའི་བརྒྱུད་འཛིན་པ་ཕྱོགས་མཐར་རྒྱས་བཞིན་པ་འདི་ལྟ་བུ་དང་། གཞན་ཡང་ཁམས་ཀྱི་བཀའ་བརྒྱུད་དཔལ་སྤུངས་བཤད་གྲྭ་དང་། ས་སྐྱའི་རྫོང་སར་བཤད་གྲྭ། ཀཿཐོག་དང་དཔལ་ཡུལ་བཤད་གྲྭ་སོགས་ཀྱང་རྒྱ་ཀོང་གཞན་དགའ་དང་མཁན་ཆེན་ཀུན་བཟང་དཔལ་ལྡན་གྱི་ཐུགས་བསྐྱེད་བདག་རྐྱེན་ལས་བྱུང་བ་དང། དེའི་རྗེས་སུ་ས་བཀའ་རྙིང་གསུམ་གྱི་ཆོས་བརྒྱུད་དུ་བཤད་པའི་གྲྭ་མང་པོ་མཐའ་རྒྱས་སུ་བྱུང།\nཁ་བའི་ལྗོངས་སུ་རྒྱལ་བསྟན་ཡང་དར་གྱི་དུས་བཟང་འཆར་བ་ན་སྐྱབས་རྗེ་གཟན་དཀར་རིན་པོ་ཆེ་དང། སྐྱབས་རྗེ་པདྨ་སྐལ་བཟང་ལྷན་རྒྱས་བཀའ་བགྲོས་ཏེ་ཐུགས་བསྐྱེད་ཐབས་མཁས་ཆེན་པོས་སི་ཁྲོན་ཞིང་ཆེན་བོད་ཡིག་སློབ་གྲྭ་ཕྱི་ལོ་༡༩༨༢ ལོར་གནས་འདིར་བཙུགས། སྐབས་དེར་འཚོ་ཞིང་བཞེས་པའི་མཁས་པའི་དབང་པོ་མཁར་ལེགས་སྤྲུལ་སྐུ་པདྨ་ཀུན་གྲོལ་དང་། ཨ་རིག་པདྨ་ཚེ་དབང། ར་སྐོར་ཐུབ་ནོར། བྲག་མགོ་དགེ་བཤེས། དཔལ་སྤུངས་དིལ་ཆུང་བློ་ཆོས། མི་ཉག་སྐུ་ནུབ་འོད་ཟེར་སོགས་ཐུགས་བརྩོན་ཆེན་པོས་གདན་དྲངས་ཤིང་ཐུན་མོང་རིག་གནས་གཙོ་གྱུར་ལྔ་ཕྲག་རིག་པར་འཆད་ཁྲིད་བྱས།\nཕྱི་ལོ་༡༩༨༨ ལོ་ནས་སྐྱབས་རྗེ་པདྨ་སྐལ་རིན་པོ་ཆེའི་ཐུགས་བསྐྱེད་རླབས་པོ་ཆེའི་བདག་རྐྱེན་ལས་ཆོས་གྲྭ་ཕྱི་ནང་རྟེན་དང་བརྟེན་པ་རྒྱ་སྐྱེད་མཛད་ཅིང་། མཁན་ཆེན་ཟླ་བའི་འོད་ཟེར་དང་། མཁན་ཆེན་པདྨ་ཚེ་དབང་། དགེ་མང་མཁན་ཆེན་དབང་སྡིས་དང་དབང་ལོ་རྣམ་གཉིས། མི་ཉག་མཁན་ཆེན་ཆོས་གྲགས་སོགས་གདན་དྲངས་ནས་མདོ་སྔགས་གཞུང་ཆེན་གཙོ་གྱུར་ཐུན་མོང་རིག་གནས་འཆད་ཁྲིད་ཀྱི་རྒྱུན་སྔར་ཡོད་སོར་ཆུད་མཛད་པས་སྔ་ཕྱིར་སྡེ་སྣོད་འཛིན་པ་སྟོང་ཕྲག་འགའ་སྐྱེད་སྲིང་བྱུང་། དེ་ལས་དེང་དུས་གདན་ས་རང་ན་བསྟན་རྒྱུན་སྐྱོང་བཞིན་པའི་མཁན་སྤྲུལ་མང་པོ་དང་། རྡོར་སྨིན་གཉིས། འཕྱོང་རྒྱས་དཔལ་རི། ཚེ་རིང་ལྗོངས། གངས་རི་ཐོད་དཀར། འབྲི་གུང་ཉི་མ་ལྕང་ར་སོགས་དབུས་ཕྱོགས་ཀྱི་སྔ་འགྱུར་གདན་ས་ཁག་ལ་མཁན་པོ་ཆེད་བཏང་གིས་འཆད་ཁྲིད་ཀྱི་རྒྱུན་དང་བཤད་གྲྭ་བཙུགས་ཤིང་ཕྱོགས་ཀྱི་དགོན་ལག་ཁག་ལ་མཁན་པོ་ཕེབས་པས་བཤད་སྒྲུབ་ཀྱི་སྡེ་གང་མང་ཉམས་པ་སོར་ཆུད་བྱུང་དང་འབྱུང་བཞིན་ཡོད།\nགྲུབ་དབང་རྫོགས་ཆེན་པའི་སྒྲུབ་སྡེའི་སྐོར་ནི། རྫོགས་ཆེན་སྐུ་ཕྲེང་གསུམ་པ་ངེས་དོན་བསྟན་འཛིན་བཟང་པོས་སྒྲུབ་སྡེ་བཅུ་གསུམ་ཙམ་བཏབ་ཅིང་། ས་ཕག་ཕྱི་ལོ་༡༧༧༩ ལར་རྫོགས་ཆེན་དགོན་ལས་རྒྱང་གྲགས་གཉིས་ཀྱི་སར་སྒྲུབ་སྡེ་འོག་མིན་མཁའ་སྤྱོད་བདེ་ཆེན་གླིང་ངམ་གསང་ཆེན་ངེས་དོན་གླིང་ཕྱག་བཏབ། གཙུག་ལག་ཁང་ཉིས་ཐོག་གུ་རུ་སྣང་སྲིད་ཟིལ་གནོན་གྱི་སྐུ་བརྙན་གསུང་འབྱོན་མ་དང། གཙུག་ལག་ཁང་མཐའ་སྐོར་སྤྱོད་ལམ་རྣམ་པ་བཞི་ཤོང་གི་སྒྲུབ་གྲྭའི་བཞུགས་ཤག་གིས་ཡོངས་སུ་བསྐོར་བ། རཏྣའི་ཕུར་བ་གཙོ་བོ་མཛད་པའི་ཡི་དམ་ཁག་གི་བསྙེན་སྒྲུབ་དང། རྫོགས་ཆེན་ཁྲེགས་ཆོད་ཐོད་བརྒལ་གྱི་ཉམས་བཞེས་ཐུན་བཞིའི་རྣལ་འབྱོར་ལ་རྩེ་གཅིག་ཏུ་བརྩོན་པའི་ཁར། དབྱར་གནས་དང་ཚེས་བཅུ་ཉེར་ལྔའི་ཚོགས་མཆོད། རྒྱུན་གྱི་ཆོས་ཁྲིད་རྣམས་གཙུག་ལག་ཁང་ཏུ་འཚོགས་པར་མཛད། རྫོགས་ཆེན་སྒོམ་གྲྭ་འདི་རུ་ཚེ་དང་སྒྲུབ་པ་མཉམ་ཞིང་སྐུ་འཇའ་ལུས་སུ་གཤེགས་པ་སོགས་ཉམས་ལེན་པ་དུ་མ་བྱོན།\nརྫོགས་ཆེན་དགོན་པའི་དཀྱིལ་དབུས་སུ་ཐུབ་བསྟན་ཡོངས་སུ་འདུས་པའི་དགའ་བའི་ཚལ་གྱི་གན་དྷོ་ལ་དགེ་འདུན་པ་སུམ་སྟོང་ཤོང་བའི་ཁྱོན་ལྡན་ཐོག་སོ་གསུམ་ཅན། རྟེན་གཙོ་དུས་གསུམ་སངས་རྒྱས་ཐོག་སོ་གཉིས་ཅན་འཁོར་ཉེ་སྲས་བརྒྱད་དང་གནས་བརྟན་བཅུ་དྲུག ཡང་ཐོག་ཏུ་སྟོན་པ་ལོངས་སྐུར་ཞལ་བསྒྱུར་བ་ཇོ་བོ་མཐོང་གྲོལ་ཆེན་མོ་སྐུ་རྒྱུ་ཛྙཻཀྵིམ་ལས་གྲུབ་པ་སོགས་བཞུགས། དེའི་གཡས་གཡོན་དུ་རྒྱུད་གསར་རྙིང་གི་ལྷ་ཁང། སྡོམ་རྒྱུན་ལྷ་ཁང། བཀའ་བརྒྱུད་ལྷ་ཁང། ས་སྐྱའི་ལྷ་ཁང། དགེ་ལྡན་ལྷ་ཁང། མགོན་ཁང་སོགས་རིམ་པར་བཞུགས། ལྷ་ཁང་དེ་དང་ཉེ་བའི་སར་ཐོག་བརྩེགས་གསུམ་ལྡན་གྱི་རྒྱ་ཁྱོན་གོང་དང་མཚུངས་པ། རྟེན་གཙོ་མཁན་སློབ་ཆོས་གསུམ་ལྷ་ཁང་དང་མཐོ་ཚད་མཉམ་པ། ལོགས་རིས་སུ་གུ་རུ་མཚན་བརྒྱད། བར་ཁང་དུ་མཁའ་འགྲོ་སྙིང་ཐིག་གི་སྐུ་བརྙན་བླ་རྒྱུད་ཀྱི་ལྡེབས་རིས་བཅས་བཞུགས། འོག་ཁང་དུ་མདོ་སྔགས་ཆོས་ཚུལ་རྒྱ་མཚོའི་དཔེ་མཛོད་ཁང། གཙུག་ཁང་དེ་གཉིས་ཀྱིས་དབུས་སུ་ཕོ་བྲང་ཁམས་གསུམ་ཟིལ་གནོན་ཐོག་བརྩེགས་གསུམ་པ་ཕྱི་ཕོ་བྲང་དང་ནང་ལྷ་ཁང་དུ་གྲུབ་པ་ཐོག་སོ་དང་པོ་རྩ་གསུམ་དང་རྡོར་སེམས་ཚེ་སྒྲུབ་བཅས་ཀྱིས་ལྷ་ཁང་བཞུགས། གཞན་ཡང་ཐུབ་དབང་སྟོང་སྐུ་ལྷ་ཁང། གུ་རུ་སྟོང་སྐུ་ལྷ་ཁང། ཕྱག་རྡོར་ལྷ་ཁང། ཞི་ཁྲོའི་ལྷ་ཁང། གེ་སར་ལྷ་ཁང། ཀུན་དགའ་ར་བ་སོགས་ཀྱི་ནང་རྒྱུ་རིན་པོ་ཆེ་སྣ་ཚོགས་ལས་གྲུབ་པའི་སྐུ་གསུང་ཐུགས་རྟེན་བསམ་གྱིས་མི་ཁྱབ་པ་བཞུགས།\nརྨེ་བ་དགོན་ཆེན། མདོ་ཆེན་དགོན་པ། སྐྱིད་ལུང་དགོན་པ། གཡུ་མཁར་དགོན་པ། རྒྱལ་འཕགས་དགོན་པ། སྒྲོལ་མ་གཡུའི་ལྷ་ཁང། བསྐོས་ལེགས་དགོན་པ། སྨོན་ལམ་དགོན་པ། ཧྲི་ལུང་དགོན་པ། ཤར་གྲོང་བཀྲ་ཤིང་ཆོས་གླིང་དགོན་པ། ཉི་འོད་དགོན་པ། ཚེས་བཅུ་དགོན་པ། ར་ཐིལ་དགོན་པ། བཞུགས་ཁྲི་དགོན་པ་སོགས་གྲུབ་དབང་རྫོགས་ཆེན་དགོན་གྱི་དགོན་ལག་ཏུ་གྱུར་པའི་དགོན་སྡེ་བོད་མདོ་དབུས་ཁམས་གསུམ་དང། རྒྱ་གར་ལྷོ་ཕྱོགས་ཀོ་ལི་གྷལ་དུ་ཡོད་པའི་རྫོགས་ཆེན་བྱེས་ཀྱི་གདན་སས་གཙོས་རྒྱ་བལ་འབྲུག་གསུམ་སོགས་སུ་དར་ཞིང་རྒྱས་པར་གནས་ཡོད་པ་མ་ཟད། ཕྱི་རྒྱལ་ཡུལ་གྲུ་ཁག་ཏུའང་དགོན་པ་འདིའི་ཆོས་བརྒྱུད་འཛིན་པ་མང་པོ་བཞུགས་ཀྱང། དགོན་ལག་ཇི་བཞིན་འཁོད་པའི་དཔེ་ཐོ་ལག་སོན་མ་བྱུང་བས་འགོད་ཐབས་མ་མཆིས། རྫོགས་ཆེན་ཆོས་འབྱུང་ཆེན་མོ་དང། འཕགས་ཡུལ་གྲུབ་དབང་རྫོགས་ཆེན་དགོན་གྱི་དྲ་རྒྱ་སོགས་ནས་སྔ་འགྱུར་རིག་འཛིན་རྩོམ་སྒྲིག་ཁང་གིས་བསྡུ་སྒྲིག་ཞུས།། སྔ་འགྱུར་རིག་འཛིན་དུས་དེབ་འདོན་ཐེངས་དྲུག་པ་ལས་དྲངས།\nmissing seventh dzogchen rinpoche history, please add on.\nཁྱད་པར་རྒྱལ་བསྟན་གངས་རིའི་ལྷུན་པོའི་སྤོར། །ལུང་རིགས་སྤོབས་པའི་གད་རྒྱངས་ཆེར་སྒྲོགས་ཤིང་། །\nངོ་མཚར་མཛད་པའི་གཡུལ་རལ་འབུམ་ངོམ་པ། །བསྟན་འཛིན་འཇིགས་བྲལ་ལྷུན་པོ་གཙུག་ན་རྒྱལ། །\nཡིད་འཕྲོག་དཔྱིད་ཀྱི་རྒྱལ་མོའི་གླུ །དད་ལྡན་རྣ་བའི་རྒྱན་དུ་གླེང་། །\nཅེས་ཚིགས་སུ་བཅད་པའི་དབྱངས་ཀྱིས་སྣ་དྲངས་ཏེ་གང་ཞིག་གླེང་བར་བ་བ་ནི། རྒྱལ་དབང་པདྨའི་རིང་ལུགས་འཁྲུལ་མེད་དུ་འཛིན་པ་མདོ་སྔགས་བཤད་སྒྲུབ་གཉིས་ལྡན་གྱི་བསྟན་པའི་མངའ་བདག སྔ་འགྱུར་གདན་ས་དྲུག་གི་ཡ་གྱལ། མདོ་ཁམས་རྫོགས་ཆེན་པ་ཞེས་ཆོས་མིང་གང་ཟག་ལ་ཐོགས་པའི་གདན་ས་ཆེན་པོ་དེའི་བསྟན་པའི་མངའ་བདག་ནི། གང་ཟག་གང་གི་རྣ་ལམ་དུ་མཚན་ཙམ་ཐོས་པས་ཀྱང་སྲིད་པའི་དུཿཁ་ལས་གྲོལ་བར་མཛད་པའི། རྫོགས་པའི་སངས་རྒྱས་རིན་ཆེན་གཙུག་ཏོར་ཅན་ངུར་སྨིག་གར་གྱི་རྣམ་པ་རུ་ཤར་བ། གྲུབ་པའི་དབང་ཕྱུག་པདྨ་རིག་འཛིན་ཞེས་མཚན་སྙན་གྱི་བ་དན་ནོར་འཛིན་ཡངས་པའི་ཁྱོན་ན་མཛེས་པ་དེ་ཉིད་ཡིན་ལ། གང་ཉིད་གྲངས་མེད་བསྐལ་པ་མང་པོའི་གོང་ནས་མངོན་པར་སངས་རྒྱས་སུ་ཟིན་ཡང་། སྲིད་མཚོའི་གཏིང་རིང་དུ་འཕྱན་པའི་འགྲོ་བ་རྣམས་རྗེས་སུ་འཛིན་པའི་ཕྱིར་ཏུ། འཕགས་ཡུལ་དུ་གྲུབ་ཆེན་ཀུ་ཀུ་རི་པ། དཔལ་ས་ར་ཧ་པ། པཎ་ཆེན་བི་ལ་མི་ཏྲ། བོད་དུ་རླང་ཆེན་དཔལ་གྱི་སེང་གེ ལང་གྲོ་དཀོན་མཆོག་འབྱུང་གནས། མངའ་བདག་ཁྲི་རལ་པ། གྲུབ་ཆེན་ཕག་ཚང་པ། ངན་རྫོང་སྟོན་པ་བྱང་ཆུབ་རྒྱལ་པོ། ཀརྨ་པ་དུས་གསུམ་མཁྱེན་པ། གླིང་རས་པདྨ་རྡོ་རྗེ། སྟག་ལུང་ཐང་པ་རིན་པོ་ཆེ། ཨོ་རྒྱན་རང་བྱུང་དཔལ། རྗེ་བློ་བཟང་གྲགས་པ་སོགས་སུ་སྣ་ཚོགས་གདུལ་བྱའི་མོས་ངོར་དུས་རིམ་ཅན་ཡིན་མིན་ལ་མ་ལྟོས་པར། ངོ་མཚར་སྤྲུལ་པའི་རོལ་མོ་འབྱམས་སུ་ཀླས་མཐར། ཡང་གསང་རྫོགས་ཆེན་གྱི་བསྟན་པ་གཞིར་བཞེངས་སུ་སློང་ཆེད་བསམ་བཞིན་སྤྲུལ་པའི་སྐུར་ཤར་བསྟེ། ཨོ་རྒྱན་གཏེར་བདག་གླིང་བས། ལང་གྲོའི་སྤྲུལ་པ་པདྨ་དྲག་པོའི་མིང་། །རྣལ་འབྱོར་འཛིན་པ་མདོ་ཁམས་སྨད་དུ་འབྱུང་། ། ཞེས་དང་། རིག་འཛིན་བདུད་འདུལ་རྡོ་རྗེས། རླང་དཔལ་སྤྲུལ་བ་རི་བོའི་ཕྱོགས་ནས་འབྱུང་། །པདྨའི་མིང་ཅན་བྲང་ལ་སྨེ་བས་བརྒྱན། །ཞེས་སོགས་འཁྲུལ་མེད་ལུང་གིས་བསྔགས་པའི་གྲུབ་ཐོབ་པདྨ་རིག་འཛིན་དང་། འགྱུར་མེད་ཐེག་མཆོག་བསྟན་འཛིན། ངེས་དོན་བསྟན་འཛིན་བཟང་པོ། མི་འགྱུར་ནམ་མཁའི་རྡོ་རྗེ། ཐུབ་བསྟན་ཆོས་ཀྱི་རྡོ་རྗེ། འཇིགས་བྲལ་བྱང་ཆུབ་རྡོ་རྗེ་སོགས་ཀྱི་གསང་གསུམ་ཀྱི་བཀོད་པ་གཅིག་ཏུ་བསྡུས་པའི་གྲུབ་དབང་ཡིད་བཞིན་ནོར་བུ་འཇིགས་མེད་བློ་གསལ་དབང་པོའམ་བསྟན་འཛིན་འཇིགས་བྲལ་ལྷུན་པོ་མཆོག་གི་རིགས་རུས་དང་། ཡབ་ཡུམ་དང་། སྐུ་བལྟམས་པ་སོགས་མཛད་རྣམ་རགས་བསྡུས་སུ་གླེང་པ་ལ། བདེ་མཆོག་སྡོམ་བྱང་ལས། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་དེ། །ཀུན་གྱི་བྱེད་པོ་བླ་མ་ཡིན། །བླམ་དཔལ་ལྡན་རྡོ་རྗེ་འཆང་། །ཞེས་གསུང་པ་ལྟར་ཡོན་ཏན་གྱི་ངོས་ནས་རྒྱལ་བ་སྲས་བཅས་ཀྱི་ཡོན་ཏན་དང་མཉམ་ན་ཡང་། ལྗོན་ཤིང་གི་མདོ་ལས། ལེགས་པ་ཐམས་ཅད་སྟོན་པའི་ཕྱིར། །དགེ་བཤེས་གཉེན་ཕ་དང་འདྲ། །ཉེས་པ་ཐམས་ཅད་སེལ་བའི་ཕྱིར། །དགེ་བའི་བཤེས་གཉེན་མ་དང་འདྲ། །མ་རིག་མུན་པ་སེལ་བའི་ཕྱིར། །དགེ་བའི་བཤེས་གཉེན་སྒྲོན་མེ་འདྲ། །ཞེས་གསུངས་པ་ལྟར། བཀའ་དྲིན་གྱི་ངོས་ནས་བསམ་ན། དུས་གསུམ་རྒྱལ་བ་ཀུན་ལས་བཀའ་དྲིན་ལྷག་པར་གྱུར་པ་སྟེ། བདག་ཅག་སྙིགས་དུས་ཀྱི་གདུལ་བྱ་རྣམས་ལ་དགྱེས་པའི་ཞལ་བཟང་བསྟན། གསུང་གི་བདུད་རྩི་བསྩལ། ཐུགས་བརྩེས་རྗེས་སུ་བཟུང་། རྒྱལ་བསྟན་ཕྱོགས་མེད་དུ་སྤེལ་བའི་སླད་དུ་རིགས་རུས་གཙང་མའི་སྲས་སུ་འཁྲུངས་པ་སྟེ། དེ་ཡང་བོད་ཆེན་པོའི་ལྗོངས་ཀྱི་མདོ་ཁམས་ཤོད་ཆེན་བཞིའི་ཡ་གྱལ། ཧྲེ་ཧོར་ཞེས་ནོར་འཛིན་གྱི་ཐིག་ལེ། རྒྱལ་ཆེན་རྣམ་ཐོས་སྲས་ཀྱི་རོལ་གར། ལྷ་ཆེན་ཞི་དལ་མཆེད་བརྒྱད་ཀྱི་ཕོ་བྲང་། གངས་རིའི་ར་བས་བསྐོར་བའི་ལྗོངས་སུ། ཨོ་རྒྱན་དྷུ་མ་ཐ་ལའི་གྲོང་ཁྱེར་དང་ཞལ་མི་གཉིས་པའི་ས་སྤྱོད་ཀྱི་ཞིང་ཁམས། གནས་ཆེན་བྲག་རི་གཡུ་མཁར་གྱི་མདུན་ཞོལ་དུ། རུས་ཡབ་གཉན་ཆེན་ཐང་ལྷ་ནས་ཆད་པས་ལྷ་རྒྱུད་མི་ལ་འཕོས་པ། ལས་དབང་བསོད་ནམས་དར་ཞིང་སྡེ་བཞིའི་འབྱོར་བ་རྒྱས་པས་བྱང་ཕྱོགས་སྐྱོང་བའི་རྒྱལ་ཆེན་གྱི་དཔལ་ལ་འཁུ་བ། སངས་རྒྱས་ཀྱི་བསྟན་པའི་སྲི་ཞུ་ལ་མགོན་མེད་ཟས་སྤྱིན་གཉིས་པར་གྲགས་པ། ཁྱིམ་བདག་ལཱ་དཀར་ཚང་ཞེས་གྲགས་པ་སྟེ། ཡབ་གྱི་གདུང་རིགས་སངས་རྒྱས་སྟོང་རྩར་དབང་བསྐུར་བའི་རྣལ་འབྱོར་བ་ནུས་ལྡན་རྡོ་རྗེའི་རྣམ་འཕྲུལ། རིག་འཛིན་ཁྲག་འཏུང་བདུད་འདུལ་རྡོ་རྗེ་དང་། ཝ་ཤུལ་གསེར་རྟའི་ཕྱོགས་ཀྱི་མགོན་པོ་འབྲོང་རི་སྨུག་པོའི་ཉེ་ཞོལ། ཁང་གདུང་ཚང་གི་སྲས་མོ་རིག་འཛིན་སྒྲོལ་མ་མ་ཉིས་ཀྱི་སྲས་སུ། གསེར་པ་གཏེར་ཆེན་ནུས་ལྡན་ནམ་མཁའི་རྣལ་འབྱོར་ཞེས་པ་འཁྲུངས་ཚེ། ཆུ་སྣོད་ཆབ་འོ་མར་གྱུར་པ་དང་། སིདྡྷིའི་རང་སྒྲས་རི་ཀླུང་གང་བ་སོགས་ལྟས་དང་བཅས་བྱོན་པའི་གཏེར་ཆེན་དེས་ངེས་མེད་ཀྱི་རི་ཁྲོད་འགྲིམ། སྡེ་བརྒྱད་བྲན་དུ་བཀོལ། ཧེ་རུ་ཀའི་བརྡུལ་ཞུགས་ཀྱི་སྤྱོད་པ་བསྐྱངས་ནས་དགུང་གྲངས་ཆིག་བརྒྱ་སུམ་བཅུར་བཞུགས་པའི་གྲུབ་ཆེན་དེས། ས་ངན་ཨ་བྱམས་ཡིད་ཚང་གི་སྲས་མོ་བསོད་ནམས་དཔལ་མོ་གསང་ཡུམ་དུ་བཞེས་པའི་སྲས་སུ། གྲུབ་ཆེན་ཆོས་དབྱངས་རང་གྲོལ་གྱི་སྐུ་སྐྱེ་འགྱུར་མེད་ཚེ་དབང་རྒྱ་མཚོ་འཁྲུངས། མཁས་གྲུབ་ཆེན་པོར་གྲགས། རིན་ཆེན་གཏེར་མཛོད་ཚར་ལྔས་སྨྲིན་གྲོལ་རྒྱབ་རྟེན་དང་བཅས་སྤེལ་བ་སོགས་མཛད་པ་མཐའ་ཀླས། དེས་རྨིས་མདོ་ཚུལ་ཁྲིམས་བཟང་མོ་ཐབས་ལམ་གྱི་གྲོགས་སུ་བསྟེན་པའི་གདུང་རྒྱུད་སྲས་ཆེ་བ། མཐུ་སྟོབས་ནུས་པའི་དཔལ་མངའ་རིག་འཛིན་རྡོ་རྗེ་སྟེ། སྐུ་གཤེགས་སྐབས་གདུང་ཁྲི་གང་ལས་མ་ལྷག འབྲིང་བ་འཇམ་དབྱངས་མཁྱེན་བརྩེའི་ཟློས་གར་མཁྱེན་བརྩེ་ཆོས་ཀྱི་བློ་གྲོས་ཞེས་བསྟན་འགྲོའི་གཙུག་རྒྱན་དུ་གྲགས། ཆུང་བ་འཆི་མེད་རྡོ་རྗེ་ཞེས་ཕྱིས་བྱོན་ཕུར་ཐོག་ཡོངས་ཀྱི་གཙོ་བོར་གྱུར་བས་འགྲོ་དོན་རྒྱ་ཆེ། ནུས་ལྡན་རྡོ་རྗེས་ནང་སོ་ཚང་གི་སྲས་མོ་བདེ་ཆེན་དབང་མོ་འདུན་ཐབས་སུ་བཞེས་པའི་སྲས་སུ། གདུང་སྲས་ཚེ་དབང་དཔལ་འབྱོར་འཁྲུང་པ་རྗེ་ཉིད་ཀྱི་བསྐྱེད་པའི་ཕ་ཡིན་ལ། ཡུམ་གྱི་གདུང་རིགས་ཀྱང་གོང་སྨོས་ལྷ་ཡི་གདུང་རྒྱུད་དུ། ཛམ་ལྷ་དམར་སེར་གཉིས་ཀྱི་སྐྱེས་རབས་དུ་དམ་པ་རྣམས་ཀྱིས་ཡང་ཡང་བསྔགས་པའི་སྐུ་ངོ་འཇམ་དབྱངས་བློ་གྲོས་དང་། དཀར་ལུ་སྐུ་མཆེད་འཁྲུངས། རྗེ་བློ་བཟང་གྲགས་པ་ཐོག་མར་དབུས་སུ་ཕེབས་སྐབས་བྲག་རི་གཡུ་མཁར་ལ་གནས་འབྲེལ་དང་ཕོ་བྲང་དུ་ཞག་མལ་བཞུགས། རྗེ་ཉིད་ཀྱི་ཕྱག་བཟོའི་མ་ཎི་འབྲུ་དྲུག་བརྒྱ་མཁར་གྱི་དབུས་སུ་བཞག་སྟེ་ཐུགས་སྨོན་གནང་། སྐུ་ཡི་ཉེར་མཁོའི་ཡོ་བྱད་ལ་ལྭ་བ་དཀར་པོ་ཞིག་ཕུལ་བས་དགྱེས་པའི་ངང་ལྭ་དཀར་ཆང་གསུངས་པས་གནས་དེར་ཡང་ལྭ་དཀར་སྒང་ཞེས་ཐོགས། དེ་ལྟར་མཆོད་ཡོན་གྱི་རྟེན་འབྲེལ་ལེགས་འགྲིགས་བྱུང་བས། རྗེ་རིན་པོ་ཆེས་ལྷ་ལྡན་སྨོན་ལམ་བཙུགས་པའི་སྦྱིན་བདག་ཀྱང་ལྭ་དཀར་ཚང་ནས་བྱས། གཞན་ཡང་ཁྱིམ་འདིར། ས་སྐྱ་གོང་མ་དང་། རྒྱལ་དབང་ཀརྨ་པ། རྫོགས་ཆེན་སྐུ་རབས་རིམ་བྱོན། ཀཿཐོག་པ། འཇམ་དབྱངས་མཁྱེན་བརྩེ། འཇུ་མི་ཕམ། སི་ཏུ་ཚང་སོགས་རིས་མེད་བསྟན་འཛིན་དུ་མས་ཞབས་ཀྱིས་བཅགས་པར་མ་ཟད། བཀའ་དགོངས་ཕུར་གསུམ་བདུད་རྩི་སྨན་གྱི་སྒྲུབ་ཆེན་སོགས་ཀྱི་དལ་ཞལ་ཕྱེས། བོད་ཆེན་པོའི་ལྗོངས་ཀྱི་དགོན་སྡེ་དང་། བསྟན་འཛིན་སྐྱེས་ཆེན་ཁག་ལ་དངོས་འབྱོར་གྱི་མཆོད་པ་གྱ་ནོབ་པས་བསྙེན་བཀུར་དང་། བསྟན་རྩ་མཆོད་རྒྱུན་བཙུག་པ་བགྲང་གིས་ལང་། མེད་ཅེས་པའི་ཚིག་གཏན་ནས་སྤངས་པའི་བསྟན་པའི་སྦྱིན་བདག་ཆེན་པོར་གྱུར། གོང་གི་འཛམ་ལྷའི་རྣམ་འཕྲུལ་སྤུན་གཉིས་ཀྱིས་ཧོར་ཞི་ཚེ་བརྒྱ་དཔོན་ཚང་གི་སྲས་མོ་རྒྱ་མཚོ་སྒྲོན་མ་ཞེས་གདོང་ཆེན་ཉ་ཉའི་འཕྲུལ་སྲས། ཕྱག་ལ་གསེར་ཉ་རང་བྱོན་ཡོད་པ་དེ་ཉིད་ཁབ་ཏུ་བཞེས་ནས། ཚང་ཁོ་དང་ཡང་ཁོ་གཉིས་འཁྲུངས། ཚང་ཁོས་འདན་ཨ་ཐུབ་སྲས་མོ་ཚེ་རིང་ལྷ་མོ་ཁབ་ཏུ་བཞེས་པའི་སྲས་ཆེ་བ་གཏེར་ཆེན་ཉི་གྲགས་ཀྱི་སྤྲུལ་སྐུ་མཐུ་སྟོབས་རྣམས་རྒྱལ་དང་། ཆུང་བ་མགོན་པོ་ཚོགས་བདག་གི་བླ་བུ་བསོད་ནམས་རྡོ་རྗེ་སྤུན་མཆེད་ཉིས་འཁྲུངས། ཁོང་གཉིས་ཀྱིས་གླིང་འབུམ་པའི་རྒྱ་ཚ་ཞལ་དཀར་གྱི་གདུང་རྒྱུད་འཆུག་མེད། གླིང་ཆོས་རྒྱལ་ཆེན་པོའི་སྲས་མོ་བདེ་ཆེན་མཚོ་ཁབ་ཏུ་བཞེས་པར། མཁའ་འགྲོའི་སྤུལ་བ་སྲས་མོ་མཆེད་གཉིས་འཁྲུངས་པའི་ཆུང་བ་ཚེ་རིང་ཆོས་སྒྲོན། མཁྱེན་བརྩེ་ཆོས་ཀྱི་བློ་གྲོས་ཀྱི་གསང་ཡུམ་དང་། ཆེ་བ་པདྨ་ཚེ་རིང་དབང་མོ་ད་ལྟའི་གྲུབ་དབང་བདུན་པ་རིན་པོ་ཆེ་སྐྱེད་པའི་ཡུམ་ཆེན་ཉིད་དོ། དེ་ལྟར་རིགས་རུས་ཁྱད་པར་ཅན་གྱི་གདུང་རྒྱུད་དུ་ཡང་སྲིད་ཉི་མ་གཞོན་ནུ་འདི་ཉིད། སྐུའི་གཅེན་པོ་བསོད་རྒྱལ་རིན་པོ་ཆེ་སོགས་སྲས་ལྕམ་སྲིང་མཆེད་བཞིའི་ཐ་ཆུང་དུ། ཨོ་རྒྱན་སངས་རྒྱས་གཉིས་པས་བྱིན་གྱིསབརླབས་པས་བཀྲ་ཤིས་གཡང་ཆགས་དངོས་གྲུབ་ཀྱི་ཆར་རྒྱུན་འབེབས་པའི་གནས། ཡུལ་ལ་དགེ་བཅུའི་གཡང་ཆགས་པ། རི་ཐམས་ཅད་ཞི་ཁྲོའི་ལྷ་ཚོགས་ཀྱི་སྐུ་དང་གསུང་རབ་རང་བྱོན་དུ་སྣང་བ། ཆུ་ཐམས་ཅད་རྡོ་རྗེའི་སྔགས་ཀྱི་རང་སྒྲ་རྒྱུན་མི་ཆད་པ་སྒྲོགས་པ། དུས་ཚེས་བཟང་པོ་རྣམས་སུ་གནས་གསུམ་གྱི་དཔའ་བོ་མཁའ་འགྲོ་སྤྲིན་ལྟར་འདུ་བ། གནས་དེ་མཇལ་བ་ཙམ་གྱིས་མི་རྟོགས་པའི་བསམ་གཏན་རངབབས་སུ་འབྱུང་བ། མི་ཐམས་ཅད་ཀྱང་དད་དང་གཏོང་ཕོད་ཆེ་ཞིང་། རིགས་རུས་ལ་བརྩི་བཀུར་བྱེད་པ། ཕོ་ཐམས་ཅད་དཔའ་བོ་དང་། མོ་ཐམས་ཅད་དཔའམོའི་རིགས་སུ་ངེས་པ། མཆོག་དམན་སེར་སྐྱ་ཀུན་གྱིས་ངེས་གསང་རྫོགས་པ་ཆེན་པོའི་ཉམས་ལེན་ཐུགས་དམ་གྱི་མཐུལ་མཛད་པས་འབྲས་ལྗོངས་རྫོགས་ཆེན་པ་ཞེས་ཆོས་མིང་སྡེ་ལ་ཐོགས་པ། སྔོན་ལྷ་བཙུན་ནམ་མཁའ་འཇིགས་མེད་དང་། ཀརྨ་པ་རང་བྱུང་རྡོ་རྗེ། ཀཿཐོག་རིག་འཛིན་ཆེན་པོ། འབྲས་ལྗོངས་ཆོས་རྒྱལ་ཆེན་པོ་སྟེ་པདྨས་ལུང་ཟིན་གྱི་སྐྱེས་བུ་བཞིས། བྲག་དཀར་བཀྲ་ཤིས་ལྡིང་གནས་ཀྱི་གནས་སྒོ་ཕྱེས་པ་ནས་བཟུང་། རིག་འཛིན་བྱང་སེམས་ཀྱི་གདུང་རབས་རིམ་བྱོན་གྱིས་རྒྱལ་སྲིད་ཆོས་བཞིན་བསྐྱངས་བའི་གནས། ཟངས་མདོག་དཔལ་རི་གཉིས་པ་སྦས་ཡུལ་འབྲས་མོ་ལྗོངས་ཀྱི་རྒྱལ་ས་སྒང་ཏོག་ཏུ། སྤྱི་ལོ་༡༩༦༤ རང་བྱུང་བཅུ་དྲུག་པའི་ནང་ཚན་རབ་རྒྱལ་ཤིང་འབྲུག་མགོ་ཟླ་བའི་ཡར་ངོའི་ཚེས་བཅུ། རྒྱལ་དབང་པདྨ་ཀ་རས་གངས་ལྗོངས་གཏེར་གྱི་གཏམས་པའི་སྟ་གོན་དུ། གཞི་བདག་དབང་བསྡུས་གཏེར་གྱི་གཉེར་བྱང་གཏད་པའི་བཀྲ་ཤིས་དུས་ཚེས་ལེགས་པར་ཡ་མཚན་རྨད་དུ་བྱུང་བའི་ལྟས་དང་བཅས་མཚན་དཔེའི་པདྨོ་མངོན་པར་བཞད་པར་གྱུར་ཏོ། དེ་ཡང་རྗེ་འདི་ཉིད་ཐོག་མར་ཡུམ་གྱི་ལྷུམས་སུ་ཞུགས་སྐབས། ཡབ་ཀྱི་གཟིམ་ལམ་དུ་རྫོགས་སྤྲུལ་བཞི་པ་མི་འགྱུར་ནམ་མཁའི་རྡོ་རྗེ་ཡང་ཡང་མཇལ་བ་དང། ཡུམ་གྱིས་རྫོགས་ཆེན་སྒར་ལྭ་དཀར་ཚང་གི་སྔར་གྱི་ཕོ་བྲང་གི་ཁོར་ཡུག་ཏུ་ཕེབས་པ་ལན་འགར་རྨིས། སྲུ་མོ་ཚེ་རིང་ཆོས་སྒྲོན་གྱི་གཟིམ་ལམ་དུ་ལྭ་དཀར་ཚང་གི་ཕོ་བྲང་གི་སྒོ་འགྲམ་དར་ཆེ་གྱི་རྩ་བ་ནས་གཡུ་འབྲུག་ཅིག་གྱེན་ལ་འགྲོ་བ་དང་། ནམ་མཁར་འཕགས་རྗེས་ངར་སྣ་སྐད་ཀྱིསགནམ་ས་གཡོ་བ་རྨིས་པ་དང་། གཞན་སྐུ་བལྟམས་པའི་ཚེ། ཆུ་སྣོད་དུ་ཆབ་འོ་མར་གྱུར་པ་དང་། མཆོད་ཁང་གི་ཡོན་ཆབ་འོ་མར་གྱུར་པ་སོགས་ངོ་མཚར་རྨད་དུ་བྱུང་བའི་ལྟས་དུ་མ་བྱུང་བར་མ་ཟད། དེ་དང་དུས་མཚུངས་སུ་རུ་དག་རྫོགས་ཆེན་པའི་གདན་སར་ཡང་། གངས་ལ་སེང་གེ་འཕྱོ་བ། དགུན་གྲང་བའི་སྒང་ལ་མེ་ཏོག་བཞད་པ། དགུན་དཀྱིལ་དུ་འབྲུག་སྒྲ་གྲགས་ཅིང་གློག་འོད་འཁྱུག་པ་དང་། སྣོད་བཅུད་སྔར་དང་མི་འདྲ་བར་བཀྲག་མདངས་དངལྡན་པར་གྱུར་པ་སོགས། ངོ་མཚར་བའི་རྟགས་མཚན་མང་པོ་བྱུང་བ་ནི་ཀུན་གྱི་མཐོང་ཆོས་སུ་གྱུར་བའོ། སྐུ་འཁྲུངས་མ་ཐག་ཏུ་མགོན་པོ་བྱ་ཕོ་རོག་གིས་བསྲུང་བ་སོགས་སྲུང་མ་འགོ་བའི་རྟགས་མཚན་གསལབ་དང། སྐུ་འཁྲུངས་ནས་རིང་པོར་མ་ལོན་སྐབས་རྡོ་གྲུབསྐུ་འཕྲེང་བཞི་པ་ཐུབ་བསྟན་ཕྲིན་ལས་དཔལ་བཟང་མཆོག་གིས་འཇིགས་མེད་བློ་གསལ་དབང་པོ་ཞེས་མཚན་གསོལ་གནང་། གཞན་སྐུ་རྩེད་ཐམས་ཅད་ཆོས་བྱེད་ཀྱི་ལད་མོ་མཛད་པ། སྐུ་ཆུང་དུས་ང་རྫོགས་ཆེན་སྤྲུལ་སྐུ་ཡིན་ཞེས་ཡང་ཡང་གསུངས་པ་ཞལ་བཀག་ཀྱང་མི་ཁོག་པ་སོགས་སུས་མཐོང་དྭངས་བ་འདྲེན་པའི་བྱིས་པ་ཁྱད་འཕགས་ཞིག་གོ། དེ་ནས་བླ་མ་རང་བྱུང་སོགསཀྱིས་རྒྱལ་དབང་ཀརྨ་པ་རྫོགས་ཆེན་རིན་པོ་ཆེའི་སྐོར་ཞུ་བ་ཕུལ་སྐབས། སྒང་ཏོག་ལ་འཁྲུངས་ཡོད་གསུངས། དེ་རྗེས་མཁན་ཆེན་ཟླ་བའི་འོད་ཟེར་དང་། ར་ཧོར་མཁན་པོ་ཐུབ་བསྟན། མི་ཉག་པ་རྒྱལ་དབང་ཉི་མ། དཔོན་སློབ་ཞབས་གྲྭ་བླ་མ་རང་བྱུང་། མཁན་ཆེན་བརྩོན་འགྲུས་སོགས་ཀྱི་བསྟན་འགྲོར་སྨན་པའི་ལྷག་བསམ་ཆེ་བསྐྱེད་བླ་ན་མེད་པས་རྫོགས་ཆེན་སྐུ་འཕྲེང་དྲུག་པའི་ཡང་སྲིད་སྐོར་ལྷ་བླ་ཡོངས་ལ་བརྟག་པ་ཞུས་སྐབས། དེང་གི་དུས་སླར་ཡང་བསྟན་འགྲོའི་དཔལ་དུ་སྤྲུལ་པའི་ཟླགཞོན་གསར་དུ་ཤར་བ་འདི་ཉིད། རྒྱལ་སྲས་མཆོག་གྲུབ་རྒྱལ་པོའི་རོལ་བ་རྡོ་གྲུབ་ཆེན་ཀུནབཟང་གཞན་ཕན་སྐུ་འཕྲེང་བཞི་པ་འཇིགས་མེད་ཐུབ་བསྟན་འཕྲིན་ལས་ཀུན་ཁྱབ་དཔའ་བཟངཔོ་མཆོག་ནས་ངོས་འཛིན་གྱི་ལུང་བྱང་ཞལ་གསལ་དང་། བརྟན་བཞུགས་གསོལ་འདེབས་ཐུབ་བསྟན་འཇིགས་མེད་བློ་གསལ་དབངཔོ་ཞེས་མཚན་ཡང་བསྐྱར་འབུལ་གནང་མཛད། དགུངལོདྲུགནསརྡོ་གྲུབ་རིན་པོ་ཆེའི་བཀའབཞིན་ར་ཧོརམཁན་ཐུབ་བསྟན་ལས་ཡི་གེ་འབྲི་ཀློག ཆོ་ག་ཕྱག་ལེན་སོགས་སྦྱངས་བས་ཚེགས་མེད་དུ་མཁྱེན། མཁའ་སྤྱོད་དཔལ་གྱི་ལྗོངས་འདིའི་ས་ཆེན་པོ་ལ་དབང་བསྒྱུར་བ། འབྲས་ལྗོངས་ཆོས་རྒྱལ་དང་པོ་ཕུན་ཚོགས་རྣམ་པར་རྒྱལ་བའི་སྡེ་ནས་བཟུང་། ཆོས་ཀྱི་རྒྱལ་པོའི་གདུང་རབས་དྲི་མ་མེད་པ་བཅུ་གཅིག་པ་མི་ཡི་དབང་པོ༸ཆོས་རྒྱལ་དཔལ་ལྡན་དོན་ཀུན་གྲུབ་པ་མཆོག་གི་བར་རྒྱལ་རབས་ནོར་བུའི་ཕྲེང་བ་ལྟ་བུས་བསྟན་འགྲོ་ལེགས་པར་བསྐྱངས་དང་སྐྱོང་བཞིན་པ་མ་བསྒྲིག་པའི་རྟེན་འབྲེལ་རང་འགྲིགས་སུ་གྱུར་ཏེ། ཕུན་སུམ་ཚོགས་པའི་གནས་སུ་མཆོག་གི་སྤྲུལ་པའི་སྐུ་དགུང་གྲངས་དགུ་བཞེས་པ་རང་བྱུང་བཅུ་དྲུག་པའི་ནང་ཚན་ཡོངས་འཛིན་ཞེས་པ་ཆུ་ཕོ་བྱི་བའི་ལོ། སྤྱི་ལོ ༡༩༧༢ པའི་འབྲས་ལྡན་དུས་ཀྱི་ཟླ་བ་༡༠ ཡར་ཚེས་༨ ཉིན་གྱི་བཀྲ་ཤིས་པའི་སྔ་དྲོའི་ཆར་འབྲས་ལྗོངས་ཆོས་རྒྱལ་རིམ་བྱོན་གྱི་ཕོ་བྲང་བཀྲ་ཤིས་དགེ་འཕེལ་གྱི་གཙུག་ལག་ཁང་དུ། མཆོག་གི་རྡོ་རྗེ་སློབ་དཔོན་གྲུབ་དབང་རྡོ་གྲུབ་ཆེན་རིན་པོ་ཆེ་དབུ་བཞུགས་ཀྱི་རྒྱ་བོད་འབྲུག་འབྲས་དུ་འཁོད་པའི་ས་དགེ་བཀའ་རྙིང་གི་འབྲེལ་ཡོད་བླ་སྤྲུལ་མཁན་གྲྭ་ཡོངས་སུ་རྫོགས་པས་ཡང་ཟབ་དཀོན་མཆོག་སྤྱི་འདུས་ཀྱི་དཀྱིལ་འཁོར་དཔེའི་དཀྱིལ་འཁོར་བཅོམ་ལྡན་འདས་འཆི་མེད་མགོན་པོ་པདྨ་འོད་འབར་གྱི་ངོ་བོར་སྒྲུབས་ཤིང་བྱིན་གྱིས་བརླབསཏེ་གསེར་ཁྲིར་མངའ་གསོལ། དེའི་སྐབས་སུ་བདུད་འཇོམས་རིན་པོ་ཆེས་དབུ་ཞྭ་པདྨ་མཐོང་གྲོལ་བསྐུར་གནང་གིས་གསང་ཆེན་བསྟན་པ་རྒྱ་མཚོའི་མངའ་བདག་དུ་དོན་གྱིས་དབང་བསྐུར་མཛད། འབྲས་ལྗོངས་བཤད་གྲྭར་ཞུགས་ནས་མཁན་བརྩོན་འགྲུས་སོགས་ཀྱི་མདུན། སྤྱོད་འཇུག མངོན་པ་སོགས་ལ་གསན་བསམ་བཞེས། རྡོ་གྲུབ་རིན་པོ་ཆེའི་མདུན་ནས་སྔ་འགྱུར་བཀའ་མའི་ཆོས་སྐོར་པོད་ཆེན་ཉེར་ལྔའི་དབང་ལུང་དང་། སྙིང་ཐིག་རྩ་གསུམ་དང་། ཡ་བཞི་སོགས་གསན་བསམ་གནང་། མཁྱེན་བརྩེ་རིན་པོ་ཆེའི་མདུན་རིན་ཆེན་གཏེར་མཛོད་ཆེན་མོ། འབྲུག་གི་ས་གནས་བསམ་འགྲུབ་རྩེར་ས་ཡུམ་ཆོས་ཀྱི་སྒྲོན་མའི་བདག་རྐྱེན་ལ་བརྟེན་ནས། པདྨའིེ་རྒྱལ་ཚབ་བདུད་འཇོམས་རིན་པོ་ཆེའི་མདུན་པད་གླིང་ཆོས་སྐོར་ཡོངས་རྫོགས་ཀྱི་དབང་ལུང་སོགས་ཟབ་ཆོས་མང་པོ་ཞུས། གཞན་གཞུང་ཆེན་རྩ་བ་སྐོར་ཡོངས་རྫོགས་ཐུགས་འཛིན་གནང་། དེ་ནས་ཡབ་ཡུམ་སྐུ་འཁོར་གནས་ཆེན་ཁག་ལ་མཆོད་མཇལ་དུ་ཕེབས་སྐབས། བསྟན་པ་རིས་མེད་ཀྱི་བདག་པོ་ལྷར་བཅས་འགྲོ་བའི་གཙུག་རྒྱན་༸གོང་ས་རྒྱལ་དབང་བཅུ་བཞི་པ་ཆེན་པོས་དགྱེས་བརྩེ་ཚད་མེད་པའི་ངང་། དབུ་ལ་ཕྱག་གིས་བྱིལ་བྱིལ་མཛད་ནས་རྡོ་གྲུབ་ཆེན་གྱི་གསུང་ལ་འཁྲུལ་བ་མི་འདུག རྫོགས་ཆེན་པདྨ་རིག་འཛིན་དྲུག་པ་དངོས་དང་འདྲ་བོ་འདུག ངས་མཐོང་བ་དང་པདྨ་རིག་འཛིན་དྲུག་པ་དངོས་ཡིན་སྣང་ཤར་གྱི་འདུག་ཅེས་ལུང་གིས་བསྔགས། གཙུད་ཕུད་བཞེས་པའི་མཚན་དུ་བསྟན་འཛིན་འཇིགས་བྲལ་ལྷུན་པོ་གསོལ། ཞབས་བསྟན་གསོལ་འདེབས་ཀྱང་ལྗགས་རྩོམ་གནང་ནས་སྔ་འགྱུར་བསྟན་པའི་བདག་པོར་གཟེངས་བསྟོད། འཕགས་ཡུལ་བཞུགས་སྒར་རྡ་རམ་ས་ལར་བཞུགས་ནས་རིག་པའི་གཞུང་ལུགས་ལ་སྦྱོང་དགོས་ཚུལ་གྱི་བཀའ་ཕེབས་པ་ལྟར་དགུང་ལོ་བཅུ་གསུམ་ནས་རྡ་རམ་ས་ལར་༸་གོང་ས་ལྷ་མིའི་རྣམས་འདྲེན་མཆོག་གི་བདག་རྐྱེན་འོག་རིགས་ལམ་སློབ་གཉེར་ཁང་དུ་བཞུགས་ཏེ་དགེ་བཤེས་དམ་པ་བློ་བཟང་རྒྱ་མཚོ་སོགས་རྒན་མང་པོ་བརྟེན་ནས་རིག་ལམ་ཆེ་འབྲིང་ཆུང་གསུམ། དབུ་མ། ཕར་ཕྱིན། རྣམ་འགྲེལ། མངོན་པ་སོགས་ལ་གསན་བསམ་རྒྱ་ཆེར་གནང་། སུམ་རྟགས། དག་ཡིག སྙན་ངག་གཞན་སྐད་ཡིག་སྣ་ཚོགས་ལ་གསན་བསམ་བགྱིད་སྐབས་མཁྱེན་དཔྱོད་དང་ཐུགས་བརྩོན་གཞན་ལས་ཁྱད་དུ་འཕགས་ཤིང་། མཐའ་ཡས་ཤེས་བྱའི་ཆོས་ཀུན་གང་གི་སྐྱེས་ཐོབཀྱི་མཁྱེན་རབ་རྨད་དུ་བྱུང་བས་རྒྱ་མཚོ་ཆེན་པོར་ཆུ་ཀླུང་འདུ་བ་བཞིན་ཁོང་དུ་ཆུད་པར་མཛད། ༸གོང་ས་མཆོག་གིས་རྗེ་འདི་ཉིད་ཀྱི་ཆེད་རྨེ་བ་མཁན་ཆེན་ཐུབ་བསྟན་ལོ་རེར་ཟླ་གསུམ་ཙམ་རིང་གདན་ཞུས་ཀྱིས་ཀུན་བཟང་བླ་མའི་ཞལ་ལུང་དང་། ངལ་གསོ་སྐོར་གསུམ། ཀློང་ཆེན་མཛོད་བདུན། རྒྱུད་གསང་སྙིང་། སྙིང་ཐིག་ཡ་བཞི་སོགས་གསན་བསམ་ཉམས་བཞེས་ཀྱི་སྒོ་ནས་ལྟ་སྒོམ་སྤྱོད་པའི་གདེངས་ཚད་རྙེད། གནས་ཆུང་ཆོས་སྐྱོང་ཆེན་པོས་རྣམ་ཀུན་གཡེལ་མེད་བུ་བཞིན་སྐྱོང་བའི་ལུང་བསྟན་བསྩལ། བལ་ཡུལ་དུ་བདུད་འཇོམས་རིན་པོ་ཆེས་བདུད་འཇོམས་གོང་འོག་གི་གཏེར་སྐོར་དང་། མཁྱེན་བརྩེ་རིན་པོ་ཆེས་མཆོག་གླིང་ཆོས་སྐོར་དང་། རྫོགས་ཆེན་སྡེ་གསུམ་གྱི་ཟབ་ཁྲིད། འཁྲུལ་ཞིག་རིན་པོ་ཆེས་འཇའ་ཚོན་ཆོས་སྐོར། འཕགས་ཡུལ་ལྷོ་ཕྱོགས་དཔལ་ཡུལ་གྲུབ་དབང་དགོན་རྣམ་གྲོལ་གླིང་དུ། དིལ་མགོ་མཁྱེན་བརྩེ་རིན་པོ་ཆེས་སྔ་འགྱུར་བཀའ་མའི་དབང་ལུང་སོགས་གསུང་སྐབས། རྒྱལ་བ་རིན་པོ་ཆེས་བརྩེ་བ་ཆེན་པོས་ཆེད་མངགས་ཀྱིས་བླ་མ་སོ་སོར་ཕྱག་འཕྲིན་དང་། མཎྜལ་གྱི་རྟེན་དོད་ཡན་༸གོང་ས་མཆོག་ཉིད་ནས་གནང་བ་མཛད། ལོ་ལྟར་གནས་མཆོག་རྡོ་རྗེ་གདན་དུ་༸གོང་ས་མཆོག་ལས་དུས་འཁོར་དབང་ཆེན་སོགས་དང་། མཁན་ཐུབ་བསྟན་ལས་གསང་འགྲེལ་ཕྱོགས་བཅུ་མུན་སེལ། ཡེ་ཤེས་བླ་མ། ཁྲེགས་ཆོད་ཐོད་རྒལ་སོགས་བུམ་པ་གང་བྱོའི་ཚུལ་དུ་གསན། ཕྱིས་སུ་མཁན་ཆེན་པདྨ་ཚེ་དབང་ལས་ཀྱང་། གསང་སྙིང་སྐོར་དང་། ཡེ་ཤེས་བླ་མ། ལྟ་གྲུབ་ཤན་འབྱེད་སོགས་གདམས་ཁྲིད་དུ་མ་མནོས། སྤྱི་ལོ ༡༩༨༢ ལོར་རིན་པོ་ཆེམཆོག་དགུང་གྲངས་བཅུ་དགུ་ལ་སོན་སྐབས། མཁན་ཆེན་པདྨ་བཛྲའི་རྣམ་རོལ་རྫོགས་ཆེན་སྤྲུལ་སྐུ་པདྨ་སྐལ་བཟང་མཆོག་ཆེད་དུ་གདན་འདྲེན་ལ་ཕེབས་ཤིང་། ༸གོང་ས་མཆོག་གིས་ཀྱང་ད་རེས་བོད་དུ་གྲུབ་དབང་གོང་མའི་གདན་སར་ཕེབས་དང་། རྟེན་འབྲེལ་དང་དགོས་པ་རྒྱ་ཆེན་འགྲུབ་རྒྱུ་ཡོད་སོགས་གསུངས་པ་བཞིན། ཡབ་ཡུམ་ལྕམ་སྲིང་འཁོར་བཅས་ལམ་འཕྲང་སོགས་སུ་ཉེར་འཚེ་མེད་པར་བོད་དུ་ཕེབས་ཚེ། ཁམས་སྡེ་དགེ་རྫོགས་ཆེན་དགོན། ལྷ་སྡེ་དང་བཅས་པས་ཆིབས་བསུ་དང་པོ་དབུས་ལྷ་ལྡན་ཆོསཀྱི་ཞིང་ཁམས་ནས་ཞུས། ཆིབས་བསུ་གཉིས་པ་རྗེ་བློ་བཟང་གྲགས་པ་སོགས་དམ་པ་དུ་མའི་འཁྲུངས་ཡུལ་སྐུ་འབུམ་དང་། ཆིབས་བསུ་གསུམ་པ་རུ་དམ་དགོན་གྱི་ཉེ་འགྲམ་ཆུ་ཡག་ཐང་ནས་བློའི་ར་བ་ལས་འདས་པའི་སྣེ་ལེན་རྒྱ་ཆེན་དང་ངོ་མཚར་བའི་དགེ་མཚན་སྣ་ཚོགས་དང་བཅས་ཕེབས་ཏེ། ཨོ་རྒྱན་བསམ་གཏན་ཆོས་གླིང་གི་སེང་ཆེན་ཟུང་བཞིའི་བཏེགསཔའི་གསེར་ཁྲི་ལ་ཞབས་པད་བཀོད། དགོན་མ་ལག་ཁག་ལྷ་སྡེ་དང་བཅས་པ་དགྱེས་འཛོམས་ཀྱི་ཉིན་བྱེད་གསར་དུ་ངོམས། དེའི་སྐབས་ཕྱག་ཏུ་སོན་པའི་རྟ་ནོར་སོགས་དངོས་པོ་ཆེ་ཕྲ་ཐམས་ཅད་དབུལ་སྐྱོབ་ཁང་གསར་འཛུགས་ཀྱི་ཐེབས་རྩར་ཕུལ། གཞན་གཡག་ཟེ་དང་འབའ་ཕུག་དགོན་སོགས་དགོན་ཁག་འགའ་རེའི་ནང་ཞབས་བསྐྱོད་དེ་ཞལ་འདེབས་བཅས་ཕུལ། ཕྱིར་རྫོགས་ཆེན་དགོན་དུ་ལོ་ལྟར་པེབས་རྒྱུའི་དམ་བཅའ་དང་འབྲེལ་གཞིས་བྱེས་འབྲལ་མི་ཕོད་པའི་ངང་འཕགས་ཡུལ་དུ་ཕེབས་པ་ན། ༸གོང་ས་མཆོག་གིས་ཀྱང་སྔར་ལས་ལྷག་པའི་དགྱེས་བརྩེའི་ངང་། ཁྱོད་ཀྱིས་ད་རེས་བོད་དུ་འགྲོ་གོ་ཆོད་སོང་ཞེས་བསྟོད་བསྔགས་གནང་། དེ་ནས་ཡབ་ཡུམ་གཉིས་དང་རྫོགས་ཆེན་རིན་པོ་ཆེ་བཅས་ལ་སླར་ཡང་༸་གོང་ས་ཆེན་པོས་འཕགས་ཡུལ་དུ་རྫོགས་ཆེན་དགོན་པ་གསར་འདེབས་དགོས་ཚུལ་དང་། རྫོགས་ཆེན་དགོན་པ་འབྱུང་འགྱུར་རྙིང་དགོན་ཡོངས་ཀྱི་མ་དགོན་ལྟ་བུ་དང་། རྫོགས་ཆེན་རིན་པོཆེ་ཡོངས་རྫོགས་་བསྟན་པའི་མངའ་བདག་ཉིད་དུ་འགྱུར་དགོས་ཚུལ་གྱི་བཀའ་སློབ་གནང་། ཡབ་ཡུམ་སོགས་ཀྱིས་དགོན་ས་འབྲས་ལྗོངས་དང། བལ་ཡུལ། སྡེ་ར་དྷུན། རྡ་རམ་ས་ལ་སོགས་གང་རུང་བཙལ་བ་ན། ༸གོང་ས་མཆོག་གིས་ས་ཆ་དེ་དག་གང་དུའང་དགོན་ས་འདེབསམི་དགོས། དེལས་ལྷོ་ཕྱོགས་སུ་སོང་ལ་དགོན་པ་ཐོབ། མ་འོངས་པར་བོད་མིའི་གཞིས་ཆགས་སུ་མི་དམངས་ལ་ཕན་ཐོགས་སོགས་འགྲོ་དོན་དཔགས་མེད་འབྱུང་ཞེས་བཀའ་བསྩལ་བ་དང་ཆབས་ཅིག་རྒྱ་གར་ལྷོ་ཕྱོགས་ཀོ་ལེ་སྒལ་དོན་ལྡན་གླིང་གཞིས་ཆགས་ཀྱི་མདུན་ཕྱོགས། སྨན་ལྗོངས་ཀྱི་ནགས་ཚལ་སྣ་ཚོགས་པས་དུས་བཞིར་མཛེས་པ། རྨ་བྱ་དང་གླང་ཆེན་སོགས་རི་དྭགས་དང་གཅན་གཟན། འདབ་ཆགས་སྣ་ཚོགས་ཀྱི་རྩེ་དགའ་བསྒྱུར་བ། རྒྱ་མཚོ་ཆེན་པོའི་རླབས་དཀར་གྱིས་རིང་བའི་ས་ནས་མཆོད་ཐིག་འཕེན་པ། རི་བོ་ཆུ་འཛིན་གྱིས་སྤྲེལ་བའི་འཕྲེང་བསྟར་གྱིས་ཕྱོགས་མཚམས་ཀུན་ནས་བསྐོར་བའི་གཤོང་ས་ཟླུམ་པོ་ཡངས་ཤིང་རྒྱ་ཆེ་བའི་དབུས་ཀྱི་ས་འཛིན་ནོར་བུ་བརྩེགས་འདྲའི་སྤོ་ལ་དགོན་པ་བཞེངས་སའི་ས་ཆ༸གོང་ས་སྐྱབས་མགོན་ཆེན་པོ་ཉིད་ནས་བདམས་ཤིང་གནང་སྦྱིན་རྒྱ་ཆེན་བྱས་མཐར་གཙོ་བོ་ཡབ་ཆེན་ཉིད་ནས་ཐུགས་འགན་ཆེར་བཞེས་ཐོག་ཕྱི་ལོ་༡༩༩༢ ལོར་འཕགས་ཡུལ་རྫོགས་ཆེན་ཨོ་རྒྱན་བསམ་གཏན་ཆོས་གླིང་གི་རྟེན་གཞི་གཙུག་ལག་ཁང་། བརྟེན་པ་སྐུ་གསུང་ཐུགས་རྟེན་སོགས་རྒྱ་ཆེ་ལ་སྤུས་དག་པ། དངོས་གཙང་ཤིང་གྱ་ནོམ་པ། བཀོད་ལེགས་ཤིང་བྱིན་ཆེ་བ་ལེགས་པར་བཞེངས་གྲུབ་ཤིང་། འཛམ་གླིང་ཤར་ནུབ་ཀྱི་མི་རིགས་དང་། ཆོས་བྱེད་དད་ཅན་གྱི་ཡིན་བདག རིས་མེད་བསྟན་འཛིན་གྱི་དགེ་འདུན་ཏེ། འདུས་པའི་མི་ཚོགས་ཁྲི་ཕྲག་མང་པོས་ཁོར་ཡུག་གི་ས་གཞི་ཡང་དོག་པོར་བགྱིད་པའི་སྐབས་སུ། ༸གོང་ས་རྒྱལ་བའི་དབང་པོ་མཆོག་གིས་སྒོ་འབྱེད་རབ་གནས་ཀྱི་མཛད་སྒོ་བསྐྱངས་ཤིང་། གསང་བ་དག་སྣང་རྒྱ་ཅན་ཉེར་ལྔའི་དབང་ཁྲིད་སོགས་དགྱེས་བསྩལ་ཐོག སླར་ཡང་རྒྱལ་བསྟན་ལུང་རྟོགས་ཀྱི་རྩ་བ་བཤད་སྒྲུབ་ཀྱི་སྡེ་འཛུགས་དགོས་པར་བཀའ་བསྩལ་བ་ལྟར། གྲུབ་དབང་ཉིད་ཀྱིས་གཙོ་འགན་བཞེས་ཐོག བཤད་གྲྭར་མདོ་སྔགས་རིག་གཞུང་གི་འཆད་ཉན། སྒྲུབ་གྲྭར་སྔོན་འགྲོ་འབུམ་གྲངས་དང་། ལོ་གསུམ་ཟླ་གསུམ་གྱི་བཅད་རྒྱ། གྲྭ་ཚང་དུ་མཐོང་བརྒྱུད་ཀྱི་ཆོ་ག་ཕྱག་ལེན་དང་། གར་ཐིག་དབྱངས་གསུམ། བཅའ་རྡུང་འབུད་གསུམ་སོགས་ཀྱི་གཞི་རྐང་སྲ་བརྟན་ཚུགས་ནས་རྒྱལ་བ་རྫོགས་ཆེན་པའི་མཚན་སྙན་གྱི་དུང་སྒྲ་ཕྱོགས་ཀྱི་བུ་མོའི་རྣ་བའི་དཔྱིད་དུ་གླེང་། དེར་མ་ཟད་བསོད་རྒྱལ་རིན་པོ་ཆེ་མཆོག་གིས་དབུ་ཁྲིད་པའི་འཛམ་གླིང་གི་ཕྱོགས་དུ་མ་སྦྲེལ་བའི་རྒྱལ་ཡོངས་ནང་པའི་ཆོས་ཚོགས་ཆེ་ཤོས་རིག་པ་ཆོས་ཚོགསཞེས་ཡུ་རོབ་དང་། བྱང་ཨ་རི། ཨོ་སོ་ཀྲོ་ལི་ཡ། ཨེ་ཤ་ས་སོགས་གླིང་ཕྲན་འདི་དག་གི་མངའ་ཁོངས་སུ་བགྲངགིས་མི་ལོང་བའི་ཆོས་ཚོགས་དུ་མ་ཞིག་ཡོདཔ་འདི་ཀུན་གྱི་མ་དགོན་རྫོགས་ཆེན་དགོན་ཡིན་གཤིས་དེ་དག་དང། གཞན་ཡང་ས་དགེ་བཀའ་རྙིང་གི་ཆོས་བརྒྱུད་ཁག་གི་ཆོགས་ཚོགས་བཅས་ལ་ཡང་ལོ་ལྟར་རིན་པོ་ཆེ་གདན་ཞུས་ཀྱིས་ཟབ་ཆོས་སྤེལ་བ་དང་། ཡང་ལོ་རེ་བཞིན་ཕྱི་རྒྱལ་མི་རིགས་དུ་མ་ཚུར་རྫོགས་ཆེན་དགོན་དུ་ཆོས་ཞུར་འདུས་པ་དག་ལ་སྨིན་གྲོལ་གྱི་གདམས་པ་གནང་དང་གནང་བཞིན་པ་་དང་། དམ་པའི་ཆོས་དང་མཐུནཔའི་སྒོ་ནས་སྤྱི་ཚོགས་རོགས་རམ་རྒྱ་ཆེར་མཛད་པ་སྟེ། ཀོ་ལི་སྒལ་དོན་ལྡན་གླིང་བོད་མིའི་གཞིས་ཆགས་སུ་མི་དམངས་ཚོགས་ཁང་ཆེན་མོ་གསར་བསྐྲུན། གྲོང་སྡེ་སོ་སོར་སྤྱི་ཁང་གསར་རྒྱག་དང་ཉམས་གསོ། གློག་གི་མཐུན་རྐྱེན་དང་། ཟམ་པ་དང་འགྲོ་ལམ་བཅས་ཉམས་གསོ། དེ་བཞིན་དུ་སྤྱི་ལོ་ ༢༠༠༠ ལོར་གཞིས་ཆགས་རྒན་རྒོན་རྣམས་ཀྱི་ཆེད་རྒས་གསོ་ཁང་གསར་དུ་བཙུགས་པ་དང་། གཞིས་ཆགས་རང་གི་སློབ་གྲྭ་དང་། འཕྲོད་བསྟེན་སྨན་ཁང་། བུ་གསོ་ཁང་བཅས་ཀྱི་ཕྱི་ནང་གི་ཉམས་གསོ་མཛད། གཞཉ་འབྱོར་མེད་ཉམ་ཐག་གི་རིགས་དང་། དབང་པོ་སྐྱོན་ཅན་གྱིརིགས། ཆེས་མཐོའི་སློབ་ཕྲུག་སློབ་ཡོན་གྱི་དཀའ་ངལ་ཅན་བརྒྱ་ཕྲག་ལྷག་པར་དཔལ་འབྱོར་གྱི་རོགས་རམ་ཚད་མེད་མཛད། ལོ་རེ་ཕྱི་རྒྱལ་གྱི་སྨན་པ་མཁས་པ་དུ་མ་གདན་ཞུས་ཀྱིས་གྲོང་སྡེ་མི་དམངས་རྣམས་ལ་སྨན་བཅོས་ཀྱི་བཀའ་དྲིན་བསྩལ་བ་སོགས་མཐོ་དམན་དྲག་ཞན་ལ་མ་ལྟོས་པར་རེ་ལྟོས་འཆའ་བའི་འགྲོ་བ་ཀུན་ལ་ལྟོ་གོས་ཆོས་གསུམ་གྱི་སྒོ་ནས་བུ་གཅིག་པའི་མ་ལྟར་བརྩེ་བས་རྒྱལས་སྲས་བྱང་ཆུབ་སེམས་དཔའ་དཔའི་རྣམ་ཐར་ཚུལ་བཞྀན་བསྐྱངས། ཕྱིས་ནས་སྔ་མའི་མཛད་པ་དག་གི་རྒྱུན་སྐྱོང་ཐོག ཐུན་མོང་དང་ཐུན་མམོང་མ་ཡིན་པའི་རིག་གཞུང་རྩོམ་སྒྲིག་ཁང་དང་། མི་དམངས་དཔེ་མཛོད་ཁང་ཆེན་མོ་ཞིག་གསར་བསྐྲུན་དང་། སྒྲུབ་མཆོད་གར་འཆམ། གདངས་དབྱངས་རོལ་མོ་སོགས་མཐོང་བརྒྱུད་ཀྱི་ཕྱག་བཞེས་ལྟར་ཆེད་སྦྱོང་། ཁྱད་པར་བོད་ཀྱི་གྲུབ་དབང་རྫོགས་ཆེན་པའི་གདན་སར་རྒྱལ་ཕྱི་ནང་གི་འགོག་རྐྱེན་གྱིས་དུས་ལྟར་ཕེབས་མ་ཐུབ་མོད། ཕྱིས་སྟབས་གང་བདེར་ཕེབས་ནས་བཤད་སྒྲུབ་ལས་གསུམ་དར་རྒྱས་དང་། དགོན་ལག་སུམ་བརྒྱ་ལྷག་དག་ལ་ཞབས་པད་བསྐྱོད་ནས་སྤྱིར་རྒྱལ་བའི་བསྟན་པ་རིན་པོ་ཆེ་དང་། སྒོས་སྔ་འགྱུར་རྙིང་མ། བྱེ་བྲགཏུ་གྲུབ་དབང་རྫོགས་ཆེན་པ་གཞིས་བྱེས་ཆོས་བརྒྱུད་དངབཅསཔ་གཞི་རྐང་ཡརརྒྱས་སྲ་བརྟན་གྱི་མཚན་སྙན། འཛམ་གླིང་གོ་ལཟླུམ་པོའི་ཁྱོན་ལ་མཁྱབ་པ་མེད་ངེས་ཤིག་མཛདརྒྱུའི་ཐུགས་འཆར་དང་བཅས་སྐུ་འཚོ་ཞིང་བཞེས་པ་ལགས་ན། དེ་དེ་བཞིན་དུ་གེགས་མེད་བདེ་བླག་མྱུར་ཏུ་འགྲུབ་ཅིང་། ཞབས་པད་མཆོག་ཏུ་མི་འགྱུར་རྡོ་རྗེའི་ཆོས་བདུན་གྱི་ངོ་བོར་བསྐལ་བ་རྒྱ་མཚོའི་བར་དུ་བརྟན་པར། དབྱིངས་ན་བཞུགས་པའི་རྒྱལ་བ་སྲས་དང་བཅས་པས་བྱིན་གྱིས་རློབས་པར་སྙིང་ནས་སྨོན་པ་ལན་བརྒྱར་འདེབས་པ་ལགས་སོ།། །།\n'\tརྩོམ་འོག་མ། ཞེ་ཆེན་དགོན།


༄༅། །ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ། – དབུས་གཙང་རིག་མཛོད།\nགཙོ་ངོས། ཡིག་ཚགས།, ལོ་རྒྱུས།, སྣ་ཚོགས། ༄༅། །ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ།\n2018-08-28 · ཆུ་དབར་བུ། · 0\n༡. ཡིག་ཆ་འདི་རྣམས་ལོ་ཆིག་སྟོང་ལྷག་ཙམ་གོང་བོད་ཀྱི་བཙན་པོའི་དུས་སྐབས་དེ་རང་ལ་བོད་མི་རང་གིས་བྲིས་པ་ཞིག་ཡིན་པ་ལས། ཕྱི་རབས་ཀྱི་ལོ་རྒྱུས་རྩོམ་འབྲི་བྱེད་མཁན་ཚོས་རང་ཉིད་ཀྱི་རིག་སྟོབས་ལ་བརྟེན་ནས་གནའ་རབས་ཀྱི་ལོ་རྒྱུས་ལ་ཚོད་དཔག་དང་བཅོས་བཟོ་བྱས་པའི་བསྲེ་བསླད་ཕྲན་བུ་ཙམ་ཡང་མ་ཞུགས་པར་ལོ་སྟོང་ཕྲག་ལྷག་ཙམ་རིང་བྲག་རྡོ་དང་བྱེ་་་མའི་འོག་ཏུ་ལུས་པའི་ཡིག་རྙིང་ཤ་སྟག་ཡིན་པ།\n༢. སྤྱིར་བཏང་གི་ལོ་རྒྱུས་ཡིག་རིགས་ལྟ་བུའི་ཚིག་རིང་པོ་མེད་རུང་། གནད་དོན་གལ་ཆེ་བ་རྣམས་ཚིག་ཉུང་ངུའི་ཐོག་ནས་གསལ་བཤད་བྱས་པ་དང་། གཞི་འཛིན་ས་བརྟན་པོ་ཡོད་པ་ལས་ལྷད་མེད་གསེར་གྱི་ཐིགས་པ་ལྟ་བུ་ཡིན་པ།\n༤. ཐང་རྒྱལ་རབས་ཀྱི་སྐབས་སུ་རྒྱ་ཡི་ལོ་རྒྱུས་མཁས་པ་ཚོས་དུས་སྐབས་དེ་རང་ལ་བྲིས་པའི་རྒྱ་ཡིག་གི་ལོ་རྒྱུས་ནང་གསལ་བའི་བོད་ཀྱི་ལོ་རྒྱུས་དང་ཕན་ཚུན་ལྟ་བསྡུར་བྱས་ཆོག་པ་མ་ཟད། གནད་དོན་མང་པོ་ཞིག་གཅིག་ལ་བལྟས་ཚེ་ཅིག་ཤོས་གསལ་དུ་འགྲོ་བའི་ངོ་མཚར་ཆེན་པོ་སྐྱེད་ཐུབ་པ།\n༥. ཡིག་ཆ་འདི་དག་གི་ནང་ལོ་ཆིག་སྟོང་ལྷག་ཙམ་གོང་གི་བོད་ཀྱི་སྤྱི་ཚོགས་ལམ་ལུགས་དང་། སྲིད་འཛིན། ཁྲིམས་ལུགས། དམག་དོན། དཔལ་འབྱོར་བཅས་ཀྱི་གནས་ཚུལ་དང་། དེ་བཞིན་རྒྱ་བོད་མི་རིགས་དང་། མི་རིགས་གཞན་དག་བཅས་བར་གྱི་་འབྲེལ་བ་སོགས་གལ་ཆེའི་ལོ་རྒྱུས་ཀྱི་གནད་དོན་མང་པོ་ཞིབ་འཇུག་བྱེད་རྒྱུར་མཁོ་བའི་དཔང་རྟགས་ཡོད་པར་བརྟེན། ཡིག་འབྲུ་གཅིག་བརླག་ཀྱང་ཧ་ཅང་ཕངས་སེམས་བྱེད་དགོས་པའི་རིན་ཐང་ཆེན་པོ་ཡོད་པ།\n༦. བོད་ཡིག་ཐོག་མར་གསར་དུ་བྱུང་བ་ནས་བཟུང་ད་བར་ལོ་ངོ་ཆིག་སྟོང་ལྷག་ཙམ་ཕྱིན་ཟིན་རུང་ང་ཚོས་ཡིག་ཆ་འདི་དག་བལྟས་ནས་ཞིབ་འཇུག་བྱེད་སྐབས་བརྒྱ་ཆ་བརྒྱད་ཅུ་ལྷག་ཙམ་ཀློག་ཐུབ་པ་མ་ཟད། ཚོད་དཔག་བྱས་པ་ཙམ་མ་ཡིན་པར་གོ་བ་གསལ་པོ་ལོན་ཐུབ་པ་འདིའི་ཐོག་ནས་བོད་ཡིག་འདི་སྒྲ་སྦྱོར་ཡི་གེ་ཡིན་པ་དང་ས་གནས་སོ་སོའི་ཡུལ་སྐད་ཕུད་གཞི་རྩའི་ཐོག་ནས་གཅིག་གྱུར་ཡིན་པའི་ཁྱད་ཆོས་གསལ་པོར་མཐོང་ཐུབ་པ།\n༧. ཡིག་ཆ་འདི་དག་གི་བརྒྱ་ཆ་བཅུ་ཙམ་ནི་ཐེངས་བཅུ་ཕྲག་ཁ་ཤས་བལྟས་ཀྱང་ད་དུང་ཚོད་དཔག་བྱས་པ་ཙམ་ལས་གདེང་ཚོད་ཡོད་པའི་གོ་བ་ལེན་ཐུབ་ཀྱི་མེད་པ་དང་། འགའ་ཞིག་ནི་ཚོད་དཔག་ཙམ་ཡང་བྱེད་ཐུབ་ཀྱི་མེད་པ། དེའི་ཐོག་ནས་སྐབས་དེའི་བོད་ཀྱི་སྐད་ཡིག་དང་། དེང་སྐབས་ཀྱི་བོད་ཀྱི་སྐད་ཡིག་བར་ལ་ཁྱད་པར་མི་ཉུང་བ་ཞིག་གནས་ཡོད་པ་དང་། ཁྱད་པར་དེ་འདྲ་འབྱུང་བའི་རྒྱུ་མཚན་གང་ཡིན་སྐོར་ང་ཚོས་སླར་ཡང་གོམ་གང་མདུན་སྤོས་ཀྱིས་ཞིབ་འཇུག་བྱེད་དགོས་པའི་གལ་ཆེའི་རང་བཞིན་གསལ་བོར་མཐོང་ཐུབ་པ་བཅས་ཡིན།\nསྡེ་ཚན།: ཡིག་ཚགས།, ལོ་རྒྱུས།, སྣ་ཚོགས། ཚན་པ།: featured\n2017-12-16 - 3,784 Views